HEYRIYA: Fuvahmulakuge Ala Gasthah Nethi Higaidhaane Kamuge Biru! - Vaguthu\nފުވައްމުލައް އަލަ ދަނޑުތަކަށް ދިމާވެގެން އުޅޭ މައްސަލައަށް ހައްލެއް ނުލިބި އެތައް ދުވަހެއް - ވަގުތު އިމޭޖްސް: އިބްރާހިމް ޝާބިލް\n(ފުވައްމުލައް ސިޓީ) އިންސާނުން ވެސް ބަލިވާހެން ގަސްގާހާއި ގެހި ވެސް ބަލިވެއެވެ. އަޅާލުމާއި ލޯބި ބޭނުން ވެއެވެ. އޯގާތެރިކަމުގެ އަތަކުން އެ ގަސްތަކަށް އެންމެ ބޭނުންވާ ކާނާ ލިބެން ބޭނުންވެއެވެ. ނަމަވެސް ބައެއް ގަސްތަކަށް ޖެހޭ ބައްޔަކީ ހޯދަން އުނދަގޫވެ، ފަރުވާ ކުރެވެން ނެތް ބައްޔަކަށް ވާ ހިސާބަށް ދެއެވެ. ގަސް ގަހަށް ޖެހޭ ބަލިތަކާ ހެދި ބައެއް މީހުން ވަރަށް ބޮޑަށް މާޔޫސް ވެއެވެ. ހައްލެއް ނުލިބޭތީއެވެ.\nހައްލު ހޯދަން ކަމާބެހޭ ދާއިރާތަކުގައި އުޅޭ ފަރާތްތަކުން މަސައްކަތް ކުރާ ތަން ނުފެންނާތީ ވަކިން ބޮޑަށް ވަނީ މާޔޫސްވެފައެވެ. މިފަދަ މައްސަލަތަކުގައި ހާއްސަކޮށް ދަނޑުވެރިންގެ މޫނު މަތިން ފެނިގެން ދަނީ ހިތާމަވެރި ކުލަވަރުތަކެވެ. އެތައް ހަރަދެއްކޮށްގެން ހައްދާ އެއްޗެހި ނެތި ގޮސްދާނެ ކަމުގެ ބިރުވެރިކަން އޮތަތީއެވެ. ފުވައްމުލަކުގެ ދަނޑުވެރިންގެ މޫނުތަކުން ވެސް ފެންނަނީ އުފާވެރި މަންޒަރެއް ނޫނެވެ.\nޏ. ފުވައްމުލަކުގެ ދަނޑުވެރިން އެންމެ ގިނަ އިން ހައްދާ އެއް ބާވަތަކީ އޮޅު އަލައެވެ.\nމިހާރު މިރަށުގައި އޮޅުއަލަ ހައްދާ މީހުންނަށް ދިމާވެގެން އުޅެނީ މިފަދަ ފަރުވާއެއް ނުލިބިވާ މައްސަލައެކެވެ. މައްސަލަ ދިމާވެގެން އުޅޭތާ މިހާރު ފަސް އަހަރުވެއްޖެއެވެ. މިކަމުގައި އެކަށީގެންވާ ފަރުވާއެއް ނުލިބި ކުއްލިއަކަށް އޮޅުގައި ހުންނަ ގަސްތައް މަރުވަނީއެވެ.\nމި ރަށުގައި ދަނޑުވެރިކަމުގައި ގިނަ ދުވަސްވީ އަދި އެ ދާއިރާއިން ތައުލީމް ވެސް ހާސިލްކޮށްފައިވާ އިބްރާހިމް ރަޝީދު އަހުމަދު، 63، ބުނާ ގޮތުގައި، އޭނާގެ ތަޖުރިބާއަށް ބަލާ އިރު، މިއި ފަންގަސްގެ ކަމެއް ކަމަށެވެ. އަދި މިކަމަށް ހައްލެއް ލިބޭނީ ފަންގިސައިޑެއް ލިބިގެން ކަމަށް ބުންޏެވެ.\nފުވައްމުލައް އަލަ ދަނޑުތައް - ވަގުތު އިމޭޖްސް: އިބްރާހިމް ޝާބިލް\n"އަޅުގަނޑުގެ ހައްލަކީ ރަނގަޅު ފަންގިސައިޑެއް ހޯދަންވީ، ނޫނީ އަލައިގެ އާއިލާގެ ހުރިހާ އެއްޗެއް މި ރަށުން ހުސް ކުރަންވީ، ހުސްކޮށްފައި އަހަރެއްހާ ދުވަސް ވާއިރު ބިންގަނޑުގައި ހުންނަ ފަންގަސްތައް ފިލާނެ، އަލުން ވެރައިޓީ ގެނެސް ހެއްދީމަ ހީވޭ ރަނގަޅުވާނެ ހެން،" އިބްރާހިމް ރަޝީދު ބުންޏެވެ.\nމިރަށަކީ އަލަ ހެއްދުމުގައި މަޝްހޫރުކަން ލިބިފައިވާ ރަށަކަށްވާ އިރު، މިރަށުގައި އެތައް ވައްތަރެއްގެ އަލަ ހައްދާކަން ވެސް ފާހަގަކުރެވެއެވެ. މީގެތެރޭގައި ކެމްބޯޑިއާ އަލަ، މިސްރު އަލަ، ޔުގެންޑާ އަލަ ފަދަ އަލަ ގަސްތައް މިރަށުގައި ހައްދައެވެ. ނަމަވެސް މިއީ ސީދާ އެ ގައުމުތަކުން ގެނެސްގެން ހައްދާފައި ހުރި އެއްޗެހިކަން ސާފެއްނުވެއެވެ.\nމިގޮތަށް ނަން ދީފައި ހުންނަ ގަސްތަކުގެ ފަތްތައް ތަފާތުވުމާއި އަލަނާސިއިންނާއި ރަހައިން ވެސް ތަފާތު ފެނެއެވެ. އަދި މި ހުރިހާ އެއްޗެއްވެސް މީރުވެފައި ވިކެއެވެ. އަދި ޑިމާންޑްވެސް އެހާ ބޮޑެވެ.\nމިރަށުގައި އާއްމުކޮށް އަލަ ކިލޯއެއްގެ އަގު އުޅެނީ 40ރ ގައެވެ.\nއިބްރާހިމް ރަޝީދު ބުނީ، އަލަ ގަސްތަކަށް ދިމާވެފައިވާ މައްސަލައާ ގުޅޭގޮތުން ފިޝަރީޒް މިނިސްޓްރީއާ ވާހަކަ ދެކެވިގެން ދިޔަ ކަމަށެވެ. އަދި އެކަމާ ގުޅިގެން މިނިސްޓްރީން ކައުންސިލް އިދާރާއާ ގުޅިގެން ބައްދަލުވުމެއް ބޭއްވި ކަަމަށްވެއެވެ.\nއަލަ ގަސްތަކަށް ދިމާވި މައްސަލައިގެ އިތުރު ތަަފްސީލު ދެމުން އޭނާ ބުނި ގޮތުގައި، ފުރަތަމަ އަލަ ގަސްތަކުގެ ފަތްތަކުގައި ޖަހަނީ ފޮޅެއް ކަހަލަ އެެއްޗެކެވެ. އޭގެ ފަހުން ފެންނަނީ ފަތްތައް އަނދަމުންދާ ތަނެވެ.\n"އެ އެއްޗެހި ކޮށާފައި ނަގާފައި، އަލުން ޖެހިޔަސް ހައްލެއް ނުވާނެތާ، އޭގެ އަސްލު ނައްތާނުލެވޭ ކަމުގައިވާނަމަ" އިބްރާހިމް ރަޝީދު ކިޔައިދިނެވެ.\nއިބްރާހިމް ރަޝީދު ފާހަގަކުރާ އެ ފަންގަސް ކިބައިން ސަލާމަތް ވުމަށް ގިނަބަޔަކު ބޭނުން ކުރަމުންދަނީ އަޅިއެވެ. އެކަމަކު މިއީ ދާއިމީ ހައްލެއް ނޫނެވެ. އެ މީހުން އެ ތިބެނީ ގަސްތައް މިއަދުވެސް މަރުވެދާނެ ކަމުގެ ބިރުވެރިކަމުގައެވެ.\n"މިގޮތަށް އަޅި ޖެހީމަ ތަންކޮޅެއް ރަނގަޅުވޭ... އެކަމަކު މިއީ ދެން ދާއިމީ ހައްލަކަށް ނުވާނެ ދޯ".\nފުވައްމުލަކުގެ ސަގާފަތަކީ މެހްމާންދާރީ އާއި ހިނިތުންވުން!\nފެބުރުއަރީ 6, 2021 16:58\nވާ ގޮތެއް ބަލަން ހައިޑްރިޖަން ޕެރޮއިސައިޑްhydrogen peroxide ފެނާ އެއްކޮފަ އަޅާލަންވިނު؟؟


ސުލްޠާނާ ޚަދީޖާ ރެހެންދި ކަނބައިދިކިލެގެ - ވިކިޕީޑިއާ\nސުލްޠާނާ ޚަދީޖާ ރެހެންދި ކަނބައިދިކިލެގެ\nސުލްޠާނާ ޚަދީޖާ ރެހެންދި ކަނބައިދިކިލެގެ އަކީ ދިވެހިރާއްޖޭގެ ރަސްކަން ނުވަތަ ރަނިކަން ކުރެއްވި ބޭފުޅެކެވެ.\n2 ރަނިކަން ކުރެއްވި މުއްދަތު\n3.1 ފުރަތަމަ ފަހަރު\n3.2 ދެވަނަ ފަހަރު\n3.3 ތިންވަނަ ފަހަރު\n4 އިބްނި ބަޠޫޠާ ދިވެހިރާއްޖެއަށް ވަޑައިގަތުން\nއައްސުލްޠާނާ ރެހެންދި ޚަދީޖާ ނުވަތަ އައްސުލްޠާނާ ޚަދީޖާ ރެހެންދި ކަނބައިދި ކިލެގެ ސިރީ ރާދަ އަބާރަނަ މަހާ ރެހެންދި އަކީ އައްސުލްޠާނު ޢުމަރު ވީރު ރަސްގެފާނުގެ ދޮށީ ދަރިކަނބަލުންނެވެ. ސުލްޠާން އަޙްމަދު ޝިހާބުއްދީނު އަކީ ރެހެންދި ޚަދީޖާގެ އެއްބަފާ ކޮއްކޯފުޅު އެވެ. ރަނިކަމަށް އިސްވެ ވަޑައިގަތުމަށްފަހު ރެހެންދި ޚަދީޖާ ކައިވެނި ބައްލަވައިގެން އިންނެވީ އަލްޚަޠީބު ޖަމާލުއްދީނު އާއެވެ. އަލްޚަތީބު ޖަމާލުއްދީންއަކި ފަހުން ރަސްކަމަށް އިސްވެ ވަޑައިގެން ސުލްޠާން މުޙައްމަދު އަލްޖަމީލް އެވެ.\nރަނިކަން ކުރެއްވި މުއްދަތު[އުނިއިތުރު ގެންނަވާ]\nސުލްޠާނާ ޚަދީޖާ ރެހެންދި ކަނބައިދިކިލެގެ3ފަހަރު މަތީން 35 އަހަރު ވާންދެން ރާއްޖޭގެ ރަނިކަން ކުރެއްވި އެވެ. ފުރަތަމަ ފަހަރު ރަނިކަން ކުރެއްވީ މީލާދީން 1342 ން 1362 އަށެވެ. އެއީ ހިޖުރައިން 742 ން 764 އަށެވެ. ފުރަތަމަ ފަހަރު 22 އަހަރު ވަންދެން ރަނިކަން ކުރެއްވި އެވެ. ދެވަނަ ފަހަރު ރަނިކަން ކުރެއްވީ މީލާދީން 1363 ން 1374 އަށެވެ. އެއީ ހިޖުރައިން 765 ން 775 އަށެވެ. ދެވަނަ ފަހަރު 10 އަހަރު ވަންދެން ރަނިކަން ކުރެއްވި އެވެ. ތިންވަނަ ފަހަރު ރަނިކަން ކުރެއްވީ މީލާދީން 1377 ން 1380 އަށެވެ. އެއީ ހިޖުރައިން 778 ން 781 އަށެވެ. ޖުމްލަ އެކު ކުރިންވެސް ބުނެވުނު ހެން 35 އަހަރު ވަންދެން ދިވެހިރާއްޖޭގެ ރަނިކަން ސުލްޠާނާ ޚަދީޖާ ރެހެންދި ކަނބައިދިކިލެގެ ކުރައްވާފައި ވެއެވެ.\nސުލްޠާނާ ޚަދީޖާ ރެހެންދި ކަނބައިދިކިލެގެ3ފަހަރު މަތީން 35 އަހަރު ވާންދެން ރާއްޖޭގެ ރަނިކަން ކުރެއްވި އެވެ.\nފުރަތަމަ ފަހަރު[އުނިއިތުރު ގެންނަވާ]\nއައްސުލްޠާނާ ޚަދީޖާ ރެހެންދި ކަނބައިދިކިލެގެ ފުރަތަމަ ފަހަރަށް ރާއްޖޭގެ ރަނިކަމަށް އިސްވެ ވަޑައިގަތީ ހިޖުރައިން 742 ވަނަ އަހަރު އެވެ. އެއީ އެކަމަނާގެ ކޮއްކޯފުޅު ސުލްޠާން އަޙްމަދު ޝިހާބުއްދީނު ރަދުން ގަތުލު ކުރެއްވުމަށްފަހު ނުވަތަ އަވަހާރަވުމަށްފަހު ގައެވެ. ރަނިކަމަށް އިސްވެ ވަޑައިގަތުމަށްފަހު ރެހެންދި ޚަދީޖާ ކައިވެނި ބައްލަވައިގެން އިންނެވީ އަލްޚަޠީބު ޖަމާލުއްދީނު އާއެވެ.\nރެހެންދި ޚަދީޖާ ރަނިކަމަށް އިސްވެ ވަޑައިގަތުމަށްފަހު، އެކަމަނާގެ ފިރިކަލުން ވަޒީރެއް ކަމުގައިވެ، އަމުރުވެރިއަކު ކަމުގައި ވެއްޖެއެވެ. އަދި އޭނާގެ ދަރިކަލުން މުޙައްމަދު އޭނާގެ ބަދަލުގައި ޚަޠީބުކަމަށް އިސްކޮށްފިއެވެ. އަމުރުވެރިޔަކީ އަލްވަޒީރު ޖަމާލުއްދީން ކަމުގައި ވިޔަސް އަމުރުތައް ހިންގައި ހަދަނީ ހަމައެކަނި އައްސުލްޠާނާ ޚަދީޖާ ރެހެންދި ކަނބައިދިކިލެގެ ނަންފުޅުގެ މަތީންނެވެ. އަމުރުތައް ލިޔެފައި ހުންނަނީ ފަންވަތުގައި، ފިޔޮއްސެއްގެ ސިފައިގައި ގުދުކޮށްފައި އޮންނަ ދަނގަޑުކޮޅަކުންނެވެ. ކަރުދާހުގައި ލިޔަނީ ހަމައެކަނި ގުރުއާން އާއި އިލްމީ ފޮތްފޮތެވެ.\nޚަޠީބު މީހާ ކޮންމެ ހުކުރު ޚުޠުބާ އަކާއި އެފަދަ އެހެން ކަމުގެ ޚުޠުބާގައި ރަނިކަމަނާގެ ނަންގަނެއެވެ. އައްސުލްޠާނާ ޚަދީޖާ ރެހެންދި ކަނބައިދިކިލެގެ ރަނިކަން ކުރައްވާތާ 22 އަހަރު ވީތަނާ އޭނާގެ ފިރިކަލުން ސުލްޠާން މުޙައްމަދު އަލްޖަމީލު ނުވަތަ ރީތި މުޙައްމަދު އެކަމަނާ ރަސްކަމުގެ ތަޚުތުން ދުރުކުރައްވައި ރަސްކަމަށް އިސްވެ ވަޑައިގެންފި އެވެ. މިކަން ހިނގީ ހިޖުރައިން 764 ވަނަ އަހަރު އެވެ.\nދެވަނަ ފަހަރު[އުނިއިތުރު ގެންނަވާ]\nއައްސުލްޠާނާ ޚަދީޖާ ރެހެންދި ކަނބައިދިކިލެގެ ދެވަނަ ފަހަރަށް ރާއްޖޭގެ ރަނިކަމަށް އިސްވެ ވަޑައިގަތީ ހިޖުރައިން 765 ވަނަ އަހަރު އެވެ. ބުނެވޭގޮތުގައި އެއީ އޭނާގެ ފިރިކަލުން ސުލްޠާން މުޙައްމަދު އަލްޖަމީލު ސިރީ ބަވަނަ ސޫޖަ މަހާރަދުން ގަތުލުކުރެއްވުމަށް ފަހުގައެވެ. ނުވަތަ އެރަދުން ގުދުރަތީގޮތުން އަވަހާރަވުމަށް ފަހުގައެވެ. އެފަހަރު 10 އަހަރު ވަންދެން ރާއްޖޭގެ ރަނިކަން ކުރެއްވި އެވެ.\nއައްސުލްޠާނާ ޚަދީޖާ ރެހެންދި ކަނބައިދިކިލެގެ ރަނިކަން ކުރައްވާތާ 10 އަހަރުވީތަނާ އެކަމަނާގެ ދެވަނަ ފިރިކަލުން އަލްވަޒީރު ޢަބްދުﷲ ބިން މުޙައްމަދު އަލްޙަޟްރަމީ، ރަސްކަމުގެ މައްޗަށް ވެރިވެ ވަޑައިގަތެވެ. މިއަލްވަޒީރު ޢަބްދުﷲ އަކީ ރެހެންދި ޚަދީޖާގެ އެއްބަފާ ކޮއްކޯފުޅު ސުލްޠާން އަޙްމަދު ޝިހާބުއްދީނު ގެ ދޮންބައްޕާފުޅެވެ. ސުލްޠާން އަޙްމަދު ޝިހާބުއްދީނު އާއި، އަލްވަޒީރު ޢަބުދުﷲ އާއި ދެމެދު ހިނގި އޮޅުންތަކެއްގެ ނަތީޖާއެއްގެ ގޮތުން ހުވަދު އަތޮޅަށް އަރުވާލެވިފައި ވަނިކޮށް، އަލްވަޒީރު ޢަބްދުﷲ މާލެގެންނެވީ، މުޙައްމަދު ޖަމާލުއްދީން ގެ ބޮޑު ވަޒީރު ކަމުގައެވެ.\nއަލްވަޒީރު ޢަބުދުﷲ އާއި ރެހެންދި ޚަދީޖާ ކައިވެނި ބައްލަވައިގަތީ އެކަމަނާގެ ފުރަތަމަ ފިރިކަލުން ސުލްޠާން މުޙައްމަދު އަލްޖަމީލު ދުނިޔެއިން ވަކިވެވަޑައިގަތުމަށް ފަހުގައެވެ. ރެހެންދި ޚަދީޖާގެ މައްޗަށް އަލްވަޒީރު ޢަބުދުﷲ ގަދަވެވަޑައިގެން ރަސްކަން އަތުލެއްވީ ހިޖުރައިން 775 ވަނަ އަހަރުގައެވެ.\nތިންވަނަ ފަހަރު[އުނިއިތުރު ގެންނަވާ]\nއައްސުލްޠާނާ ޚަދީޖާ ރެހެންދި ކަނބައިދިކިލެގެ ތިންވަނަ ފަހަރަށް ރާއްޖޭގެ ރަނިކަމަށް އިސްވެ ވަޑައިގަތީ ހިޖުރައިން 778 ވަނަ އަހަރު އެވެ. އެއީ އޭނާގެ ފިރިކަލުން ސުލްޠާން ޢަބްދުﷲ(އަލްވަޒީރު ޢަބުދުﷲ) ގަތުލުކުރެއްވުމަށްފަހު ގައެވެ. އެފަހަރު ރާއްޖޭގެ ރަނިކަން3އަހަރު ވަންދެން ކުރެއްވި އެވެ.\nއިބްނި ބަޠޫޠާ ދިވެހިރާއްޖެއަށް ވަޑައިގަތުން[އުނިއިތުރު ގެންނަވާ]\nމަޣްރިބު ކަރައިގެ މަޝްހޫރު ދަތުރުވެރިޔާ އިބްނު ބަޠޫޠާ ފުރަތަމަ ފަހަރު ދިވެހިރާއްޖެ އަށް ދުރުވީ މިކަމަނާގެ ފުރަތަމަ ރަސްކަމުގެ ދެވަނަ ދައުރު ގައެވެ.އެއީ ހިޖުރައިން 744 ވަނަ އަހަރު އެވެ. އެފަހަރު ރާއްޖެއިން އެބުރި ވަޑައިގަތީ ހިޖުރައިން 745 ވަނަ އަހަރުއެވެ. އިބްނު ބަޠޫޠާ ދިވެހިރާއްޖެ އަށް ދުރުވުމުން ރެހެންދި ޚަދީޖާގެ ފަރާތުން އޭނާއަށް ވަރަށް ހޫނު ތަރުޙީބެއް ލިބިލެއްވި އެވެ. އަދި އޭގެ ދުވަސްކޮޅެއް ފަހުން އިބްނި ބަޠޫޠާ ސުލްޠާން ޖަލާލުއްދީނު ޢުމަރުވީރު ގެ ހުވަފަތް އަނބިކަބަލުންނާއި ކައިވެނި ބައްލަވައިގެންފި އެވެ. މިކާވެނި ކުރެއްވުމާއެކު އަލްވަޒީރު ޖަމާލުއްދީންގެ ޚާއްޞަ އެދުންފުޅެއްގެ މަތީން އިބްނު ބަޠޫޠާ ރާއްޖޭގެ ފަނޑިޔާރުކަމާ ޙަވާލުވެ ވަޑައިގެންނެވި އެވެ. އިބްނު ބަޠޫޠާ ދެވަނަ ފަހަރު ވެސް ރާއްޖެ ވަޑައިގަތީ ހަމަ ރެހެންދި ޚަދީޖާގެ ރަސްކަމުގެ ދުވަސް ވަރުގައެވެ.\nއިބްނު ބަޠޫޠާ ދިވެހިރާއްޖޭގައި ހުންނެވި ހުންނެވުމުގައި އެގިލެއްވި އެނގިލެއްވުމެއްގެ މައްޗަށް ބިނާކުރައްވައި، އޭނާގެ ދަރިވަރެއް ކަމުގައިވި، އިބްނު ޖަޒްޔު ގެ ގަލަން މެދުވެރި ކުރައްވައިގެން ދިވެހިރާއްޖޭގެ ވަރަށް ގިނަ ޚަބަރުތައް އޭނާ ބަޔާން ކުރައްވާފައި ވެއެވެ.\nރެހެންދި ޚަދީޖާ އަކީ ވަރަށް ހިތްވަރުގަދަ ހިކުމަތްތެރި ބޭކަނބަލެކެވެ. ވަރުގަދަ ޝަޚްޞިއްޔަތެއްގެ ވެރިއެކެވެ. ދިވެހިރާއްޖޭގެ މާޒީގެ ބަޠަލާއިންގެ ތެރެއިން އެންމެކެރޭ އެންމެ ހިތްވަރުގަދަ ބަތަލާވެސް މެއެވެ. އެހެނީ ފުރަތަމަ ދެފަހަރު އޭނާ ރަސްކަމަށް އިސްވެވަޑައިގަތީ އޭނާގެ ދެފިރިކަލުންނަށްވުރެ ކުރި ހޯއްދަވައިގެންނެވެ.\nރެހެންދި ޚަދީޖާގެ ދިރިއުޅުއްވުމަށް ބަލާއިރު އެކަމަނާ އަކީ މާތް އަޚްލާޤެއްގެ ވެރި ޝަޚްޞިއްޔަތެކޭ ދެންނެވޭކަން ނެތެވެ. ސަބަބަކީ އެކަމަނާގެ ދެފިރިކަލުންމެ ގަތުލު ކުރެއްވީ ޚުދު އެކަމަނާ ކަމުގައި ވުމެވެ. ނަމަވެސް އިބްނި ބަޠޫޠާގެ ލިޔުއްވުމުގައި ރެހެންދި ޚަދީޖާގެ މައްޗަށް އެއްވެސް ދަޢުވާއެއް ކުރައްވާފައެއް ނުވެއެވެ. އަދި ކިއެއްތަ އޭނާގެ ހުރިހާ ލިޔުމެއްގައި ހެންހުރީ ޖަމާލުއްދީން ރަދުން ގުދުރަތީގޮތަކުން ފުރައުއްތަވީ ކަމުގައެވެ.\nއައްސުލްޠާނާ ޚަދީޖާ ރެހެންދި ކަނބައިދި ކިލެގެ އަވަހާރަވީ ހިޖުރައިން 781 ވަނަ އަހަރު އެވެ.\nފަތްތޫރަ - އޯގަސްޓް 1989\nސުލްޠާން އަޙްމަދު ޝިހާބުއްދީނު ދިވެހިރާއްޖޭގެ ރަދުން\n- ފަހުން ވަޑައިގަތީ:<br./>ސުލްޠާން މުޙައްމަދު އަލްޖަމީލު\nސުލްޠާން މުޙައްމަދު އަލްޖަމީލު ދިވެހިރާއްޖޭގެ ރަދުން\n- ފަހުން ވަޑައިގަތީ:<br./>ސުލްޠާން ޢަބްދުﷲ\nސުލްޠާން ޢަބްދުﷲ ދިވެހިރާއްޖޭގެ ރަދުން\n- ފަހުން ވަޑައިގަތީ:<br./>ސުލްޠާނާ ރާދަފަތިކިލެގެ


SII in mihaaru vaccine ufahdhanee India ge beynumah - Hali News\nސެރަމް އިންސްޓިއުޓުން ބޭރު ގައުމުތަކަށް އެކްްސްޕޯޓް ކުރުން ހުއްޓާލައިފި\n07 April 2021, 20:30\nސެރަމް އިންސްޓިއުޓުން ދުވާލެއްގެ މައްޗަށް ދެ މިލިއަން ކޮވިޑް ވެކްސިން އުފައްދައެވެ. ޕޫނޭގައި ހުންނަ ދުނިޔޭގެ އެންމެ ބޮޑު ވެކްސިން އުފައްދާ ކުންފުނިން ބުނިގޮތުގައި އެފަރާތުން މިހާރު ވަނީ ބޭރު ގައުމުތަކަށް ވެކްސިން ވިއްކުން ހުއްޓާލާފައެވެ.\nއިންޑިއާގައި ކޮވިޑް19ގެ ހާލަތު އިތުރަށް ގޯސްވެގެން ދިއުމާ ގުޅިގެން ސަރުކާރުން ބޭނުން ވަނީ ރައްޔިތުންނަށް ވެކްސިން ދިނުމުގައި އިސްކަން ދިނުމަށެވެ.\n1.3 ބިލިއަންގެ އިންޑިއާ އާބާދީއަށް ބޭނުންވާ ވެކްސިން އުފެއްދުމަށްޓަކައި އެކްސްޕޯޓް މަޑު ޖައްސާލުމުން ސަރުކާރުން އިތުރު ފަންޑް ބޭނުންވާ ކަމަށް ސެރަމް އިންސްޓިއުޓްގެ ސީއީއޯ ވަނީ ވިދާޅުވެފައެވެ. އާދާރް ޕޫނޭވާލާ އަންދާސާ ކުރައްވާ ގޮތުގައި، އެކްސްޕޯޓް ނުލައި ހަމައެކަނި އިންޑިއާގެ ބޭނުމަށް ވެކްސިން އުފައްދަނީ ނަމަ، ސަރުކާރުން 400 މިލިއަން ޑޮލަރު ބޭނުންވާނެއެވެ.\nސެރަމް އިންސްޓިއުޓުން އިންޑިއާ ސަރުކާރަށް ވެކްސިން ފުޅިއެއް ވިއްކަނީ 150 އިންޑިއަން ރުޕީސް އަށެވެ. މިއީ އެކުންފުނިން ބުނާ ގޮތުގައި ފައިދާ ހުރި އަދަދެކެވެ. ނަމަވެސް ކުރިން ބަޖެޓްކޮށްފައި ނެތް ހަރަކާތެއް ހިންގަން ޖެހުމުން އިތުރަށް ފައިސާ ބޭނުންވަނީ ކަމަށް ބުނެއެވެ.\nސެރަމް އިންސްޓިއުޓުން އުފައްދާފައިވާ އެސްޓްރާ ޒެނެކާގެ ވެކްސިން އިންޑިއާއިން ވަނީ ގައުމުތަކުގެ ހިތްހަލާލު ހޯދުމަށް ވެކްސިން ޑިޕްލޮމެސީގެ ދަށުން ދީލަތި ކަމާއެކު ފޯރުވައިދީފައެވެ.


އިޢުލާން ނަންބަރު: MRDC-IUL/2018/002\nމިކުންފުނީގެ ލ.ފޮނަދޫސައިޓް އޮފީހަށް މިދަންނަވާ މަޤާމްތަކަށް ވަގުތީ މުވައްޒަފުން ބޭނުންވެއްޖެއެވެ.\nއެސިސްޓަންޓް އެޗް.އާރް އޮފިސަރ،ގްރޭޑް 1\nއެސް.އެސް2– ގްރޭޑް 1\nމަހަކު -/4560 ރުފިޔާ (ހަތަރުހާސް ފައްސަތޭކަ ފަސްދޮޅަސް ރުފިޔާ)\nމޯލްޑިވްސް ރޯޑް ޑިވެލޮޕްމަންޓް ކޯޕަރޭޝަން ލިމިޓެޑްގެ ލ.ފޮނަދޫ ސައިޓްގައި\n- މަޤާމުގެ މަސައްކަތާ ގުޅޭ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް4ނުވަތަ3ގެ ސަނަދެއް ހާސިލުކޮށްފައިވުމާއެކު، މަޤާމުގެ މަސައްކަތާ ގުޅޭ ދާއިރާއެއްގައި މަދުވެގެން 1 އަހަރުދުވަހުގެ މަސައްކަތުގެ ތަޖުރިބާ ލިބިފައިވުން، ނުވަތަ\n- ސާނަވީ އިމްތިޙާނަކުން2މާއްދާއިން ދަށްވެގެން 'ސީ' ގްރޭޑް ލިބިފައި ވުމާއެކު، އޭގެ އިތުރުން ސެކެންޑަރީ ސްކޫލް ސެޓްފިކެޓް އިމްތިޙާނުގައި 'ދިވެހި' މި މާއްދާއިން ދަށްވެގެން 'ސީ' ގްރޭޑް ލިބިފައިވުން.\n- ބޭސިކް ކޮމްޕިއުޓަރ ނޮލެޖް ހުރުމާއެކު އިނގިރޭސި އާއި ދިވެހިބަހުން ފަރިތަކޮށް މުޢާމަލާތުކުރަން އެނގުން.\n- މުވައްޒަފުންނާ ގުޅުން ހުރި އެންމެހާ މަސައްކަތްތައް ކުރުން.\n- ހާޟިރީ ރިޕޯޓް މަހުން މަހަށް ހަދައި ކުންފުނީގެ ހެޑް އޮފީހަށް ފޮނުވުން.\n- ޕްރޮޖެކްޓް ސައިޓް އޮފީހަށް ބޭނުންވާ ހުރިހާ އިދާރީ މަސައްކަތްތަކެއް ކުރުން.\n- ކުންފުނީގެ ހެޑް އޮފީހަށް ފޮނުވާ ލިޔެކިއުންތައް ތައްޔާރުކޮށް ފޮނުވުން (މެއިލްކުރުން).\nއެސިސްޓަންޓް ސުޕަވައިޒަރ،ގްރޭޑް 1\n- ޑިޕާރޓްމަންޓް އިން ޙަވާލުކުރާ އެކި ޕްރޮޖެކްޓްތައް ސްޕަރވައިޒްކޮށް މަސައްކަތްތައް ހިނގާ ނުހިނގާގޮތުގެ ތަފްސީލު ވެރިންނާއި ހިއްސާކުރުން.\n- ޝެޑިއުލްއާއި އެއްގޮތަށް މަސައްކަތް ކުރިއަށް ގެންދިއުން. އަދި މިކަމަށް ބޭނުންވާ ސާމާނު މަސައްކަތަށް ބޭނުންވާ ވަގުތަށް ސައިޓަށް ލިބިފައިވޭތޯ ކަށަވަރުކުރުން.\n- ވެރިންގެ އިރުޝާދާއި އެއްގޮތަށް ސައިޓްގައި ކުރާ މަސައްކަތްތައް ނިންމާ ރިޕޯޓް ކުރަންޖެހޭ ފަރާތަކަށް ރިޕޯރޓްކުރުން.\n- ޕްރޮޖެކްޓްތަކުގެ މަސައްކަތް ކުރިއަށް ގެންދާގޮތް މޮނިޓަރ ކުރުން.\n- މަސައްކަތައް ބޭނުންވާ މީހުންނާއި ތަކެތި ޝެޑިލްކުރުން.\n- ސައިޓްގައި ކުރާ މަސައްކަތްތަކާއި ގުޅިގެން ހަދަންޖެހޭ ރިޕޯޓްތައް ދުވަހުން ދުވަހުން ހަދާ ހަމަޖެހިފައިވާ އުސޫލުން ފައިލްކޮށް ބެލެހެއްޓުން.\n- މަސައްކަތްގެ މާހައުލުގައި، މުވައްޒަފުންގެ ސޭފްޓީ ޔަޤީން ކޮށްދިނުން.\nޑްރައިވަރ ، ގްރޭޑް 1\nމަހަކު -/6080 ރުފިޔާ (ހަހާސް އަށްޑިހަ ރުފިޔާ)\n- މަޤާމަށް ބޭނުންވާ ޑްރައިވިންގ ލައިސަންސް ލިބިފައިވުން.\n- ތަޢުލީމީ ފެންވަރު ދަށްވެގެން ގްރޭޑް7ގެ ފެންވަރު ހުރުން.\n- މަސައްކަތުގެ ދާއިރާއިން މަދުވެގެން2އަހަރު ދުވަހުގެ ތަޖުރިބާ ލިބިފައިވުން.\n- އިނގިރޭސި އާއި ދިވެހިބަހުން މުޢާމަލާތުކުރަން އެނގުން.\n- އަމިއްލައަށް އިސްނަގައިގެން މަސައްކަތްކުރެވޭނެ ފަރާތެއްކަމުގައިވުން.\n- މަޤާމުގެ މަސްއޫލިއްޔަތު އަދާކުރެވޭފަދަ ޞިއްޙަތެއްގައިހުރި މީހަކުކަމުގައިވުން.\n- ކުންފުނީގެ މަސައްކަތަށް ވެހިކަލްތައް ދުއްވުން.\n- އުޅަނދު ދޮވެ، ސާފުކޮށް ބެލެހެއްޓުން.\n- އުޅަނދަށް ބޭނުންވާ މަރާމާތުތައް ކުރުމާއި ގެއްލުންތައް ރިޕޯޓްކުރުން.\n- ވެހިކަލުން ކުރެވޭ ދަތުރު ތަފްސީލު ލިޔެ ބެލެހެއްޓުން.\n- ކޮންމެ ދުވަހަކުވެސް މަސައްކަތަށް ފެށުމުގެ ކުރިން ވެހިކަލްގެ ހާލަތު ދެނެގަނެ ރިކޯޑް ބެލެއްޓުން.\n- އެއްގަމު އުޅަނދުފަހަރު ދުއްވުމާ ގުޅުންހުރި ޤާނޫނުތަކާއި ގަވާއިދުތަކަށް އިޙުތިރާމްކޮށް، އެޔަށް ޢަމަލުކުރުން.\nއެސިސްޓަންޓް މޭސަން، ގްރޭޑް 1\nމަހަކު -/5040 ރުފިޔާ (ފަސްހާސް ސާޅީސް ރުފިޔާ)\n- ޞިއްޙަތުރަނގަޅު ގިނަވަގުތު މަސައްކަތުގައި އުޅެވޭނެ އަސާސީ ތަޢުލީމް ފެންވަރުހުރި މީހަކު ކަމުގައިވުން ނުވަތަ މަދުވެގެން2އަހަރު ދުވަހުގެ ތަޖުރިބާއެއް ލިބިފައިވުން.\n- އޮފީހަށް ބޭނުންވާ ރޭނުމާއި ސިމެންތި ޖެހުމުގެ މަސައްކަތްތައްކުރުން.\n- އޮފީހުގައި ކުރަންޖެހޭ އެކިއެކި މަރާމާތުގެ ކަންތައްކުރުން.\nލޭބަރ، ގްރޭޑް 1\nއެސް.އެސް 1 – ގްރޭޑް 1\nމަހަކު -/4080 ރުފިޔާ (ހަތަރުހާސް އައްޑިހަ ރުފިޔާ)\n- ޞިއްޙަތުރަނގަޅު ގިނަވަގުތު މަސައްކަތުގައި އުޅެވޭނެ އަސާސީ ތަޢުލީމް ފެންވަރުހުރި މީހަކު ކަމުގައިވުން.\n- ޕްރޮޖެކްޓް ސައިޓްގައި ކުރަންޖެހޭ އެކިއެކި ކޮންސްޓްރަކްޝަން މަސައްކަތްތައް ކުރުން.\n- މެޝިނަރީއާއި ޓޫލްސް ސާފުކުރުމުގެ މަސައްކަތް\n- ޕްރޮޖެކްޓް ހިންގުމުގައި ތަންތަނަށް ފޮނުވަންޖެހޭ އެކިބާވަތުގެ ތަކެތި ވެހިކަލަށް އަރުވާ ބޭލުން.\n- މިކޯރޕޮރޭޝަނުން ދައްކާ ތަފާތު އެކި ލޭބަރ މަސައްކަތްކުރުން.\nމިވަޒީފާއަށް އެދޭ ފަރާތްތަކުން، ތިރީގައިމިވާ ތަކެއްޗާއެކު، 2018 ޖަނަވަރީ 25 ވާ ބުރާސްފަތި ދުވަހުގެ 15:00 ގެ ކުރިން، މިކޯޕަރޭޝަނުގެ ހެޑް އޮފީހަށް ނުވަތަ ސައިޓް އޮފީހަށް ހުށަހެޅުއްވުން އެދެމެވެ.\n- މި މަޤާމަށް މީހަކު ހޮވުމަށް ކުރެވޭ އިންޓަވިއު އޮންނާނީ، 2018 ޖަނަވަރީ / ފެބްރުއަރީ މަހުގެ ތާރީޚެއްގައިއެވެ.\nމިވަޒީފާ ދެވޭނީ،6މަސްދުވަހުގެ މުއްދަތަށެވެ.\n05 ޖުމާދިލް އައްވަލް 1439\n22 ޖަނަވަރީ 2018\nޕަބްލިޝްކުރި ތާރީޚު: 22 ޖަނަވަރީ 2018\nސުންގަޑި: 25 ޖަނަވަރީ 2018 1500


BREAKING- Sinaan, Ilhaam, Nadheem adhi Areef minivan kohfi\nސިނާން، އިލްހާމް، ނަދީމް އަދި އަރީފް މިނިވަންކޮށްފި\nސިނާން، އަރީފް، އިލްހާމް އަދި ނަދީމް: އެބޭފުޅުން މިއަދު ވަނީ ކޯޓުން މިނިވަންކޮށްފައި.\nއެކެއް ފެބުރުއަރީގެ އަމުރަށް ފަހު ހައްޔަރުކުރި މައްޗަންގޯޅި އުތުރު ދާއިރާގެ މެންބަރު އަބްދުﷲ ސިނާން އާއި މައުމޫންގެ ދަރިކަނބަލުން ޔުމްނާ މައުމޫންގެ ފިރިކަލުން އަހުމަދު ނަދީމް އަދި ކުރީގެ ޕޮލިސް ކޮމިޝަނަރު އަހުމަދު އަރީފް އަދި މެންބަރު އިލްހާމް އަހުމަދު ކްރިމިނަލް ކޯޓުން މިރޭ މިނިވަން ކޮށްފި އެވެ.\nމިރޭ ކުރިމިނަލް ކޯޓަށް އެކެއް ފެބުރުއަރީގެ އަމުރާ ގުޅިގެން ދައުވާ އުފުލި ހުރިހާ ސިޔާސީ ބޭފުޅުން ހާޒިރުކުރި އެވެ. އެ މައްސަލާގައި އެއްވެސް ބޭފުޅަކަށް އަދި ހުމުމެއް ނާދެ އެވެ. އެ ބޭފުޅުންނަކީ ކުރީގެ ރައީސް މައުމޫން އަބްދުލްގައްޔޫމާއި ކުރީގެ އުއްތަމަ ފަނޑިޔާރު އަބްދުﷲ ސައީދާއި ކުރީގެ ފަނޑިޔާރު އަލީ ހަމީދާއި ކުރީގެ ޖުޑީޝަލް އެޑްމިނިސްޓްރޭޓާ ހަސަން ސައީދާއި ކުރީގެ ކޮމިޝަނާ އޮފް ޕޮލިސް އަހުމަދު އަރީފެވެ.\nމައްޗަންގޯޅީ ދެކުނު ދާއިރާގެ މެންބަރު އަބްދުﷲ ސިނާން މިރޭ ކްރިމިނަލް ކޯޓުން މިނިވަން ކުރުމާ އެކު ސަޕޯޓަރުންނާ އެކު. -- އަވަސް ފޮޓޯ | މުހައްމަދު އަފްރާހު\nއޭގެއިތުރުން ދެން ހާޒިރުކުރީ ރައްޔިތުންގެ މެންބަރުން ކަމަށްވާ އަބްދުﷲ ސިނާނާއި އަބްދުﷲ ރިޔާޒާއި އަހުމަދު ފާރިސް މައުމޫނާއި އިލްހާމް އަހުމަދު އަދި ރައީސް މައުމޫންގެ ދަރިކަނބަލުން ޔުމްނާ މައުމޫންގެ ފިރިކަލުން މުހައްމަދު ނަދީމެވެ.\nއެ ބޭފުޅުންގެ ތެރެއިން އަބްދުﷲ ރިޔާޒު ފިޔަވައި އެހެން ހުރިހާ ބޭފުޅުން ތިއްބެވީ އެ މައްސަލާގައި ޝަރީއަތް ނިމެންދެން ބަންދުކޮށްފަ އެވެ. ރިޔާޒު ޝަރީއަތް ނިމެންދެން ބަންދުކޮށްފައިހުރީ ފުލުހުންތަކާ މުއާމަލާތް ކުރި ކަމަށް ބުނާ މައްސަލައެއްގަ އެވެ.\nކުރީގެ ސީޕީ އަރީފް ކޯޓުން މިއަދު މިނިވަން ކުރުމުން އާއިލާއާ އެކު. -- އަވަސް ފޮޓޯ | މުހައްމަދު އަފްރާހު\nއެ ބޭފުޅުންގެ ބަންދު ރިވިއުކުރަން ކުރިމިނަލް ކޯޓަށް ހުށަހަޅާފައިވާތީ އެ ކޯޓުން ވަނީ އެކަމުގައި ޕީޖީއިން ދެކޭ ގޮތް ހޯދުމަށް ސިޓީ ފޮނުވާފަ އެވެ. އެ ސިޓީގައި ޕީޖީއިން ބުނެފައިވަނީ އެ ބޭފުޅުން ޝަރީއަތް ނިމެންދެން ބަންދުކުރަން ފުލުހުން ބޭނުންވީ ހެއްކަށް ނުފޫޒު ފޯރުވަދާނެތީ ކަމަށެވެ. ނަމަވެސް އެ ސަބަބު މިހާރު ނެތް ކަމަށް ފުލުހުން ޕީޖީއަށް އޮފީހަށް އަންގާފައިވާ ކަމަށް ޕީޖީގެ ސިޓީގައިވެ އެވެ.\nއެހެންވެ އަޑުއެހުމެއް ބޭއްވުމެއް ނެތި، މިރޭ މައްސަލަ ބައްލަވާ ގާޒީ އަހުމަދު ހައިލަމް ވަނީ އަޑުއެހުމެއް ބޭއްވުމެއް ނެތި އަރީފާއި ސިނާން އާއި ނަދީމް އަދި އިލްހާމް ދޫކޮށްލުމަށް އަމުރު ކުރައްވާފަ އެވެ. އަޑުއެހުމެއް ނުބޭއްވި ނަމަވެސް ގާޒީގެ ނިންމެވުން އެ ބޭފުޅުންނަށް ރަޖިސްޓްރާ ސާފުކޮށްދެއްވި އެވެ.\nއަބްދުﷲ ރިޔާޒުގެ މައްސަލާގައި އަޑުއެހުމެއް ބޭއްވި އެވެ. ފޯނުގެ ޕިން ނުދިން މައްސަލާގައި ކުރި ހުކުމްގެ މުއްދަތު ހަމަވުމުން ވެސް އޭނާ ބަންދުކޮށްފައި ހުރުމުން އެއީ ގާނޫނާ ހިލާފު ބަންދެއް ކަމަށް ބުނެ އޭނާގެ ފަރާތުން ހުށަހެޅި މައްސަލާގައި ގާޒީ ނިންމެވީ އޭނާ ބަންދުން ދޫކޮށްލުމަށެވެ. ރިޔާޒު ބަންދުން ދޫކޮށްލުމަށް ވެސް ފުލުހުންނާއި ޕީޖީގެ އިއުތިރާޒެއް ނެތެވެ.\nދަނގެތީ ދާއިރާގެ މެންބަރު އިލްހާމް އަހުމަދު މިނިވަން ވުމަށް ފަހު އާއިލާއާ އެކު. -- އަވަސް ފޮޓޯ | މުހައްމަދު އަފްރާހު\nރައީސް މައުމޫނާއި ފާރިސް މައުމޫނާއި އަބްދުﷲ ސައީދާއި އަލީ ހަމީދު އަދި ހަސަން ސައީދުގެ ބަންދު ރިވިއު މިރޭ\nނުކުރާނެކަން ގާޒީ އެންގެވި ކަމަށް ކުރިމިނަލް ކޯޓުގެ މީޑިއާ އޮފިޝަލް މީޑިއާއަށް މައުލޫމާތު ދެއްވި އެވެ. އޮފިޝަލް ވިދާޅުވި ގޮތުގައި އެ ބޭފުޅުންގެ ބަންދު މިރޭ ރިވިއު ނުކުރީ އެކަމަށް ވަގުތު ނެތީމަ އާއި ބަންދު ރިވިއު ކުރި ނަމަވެސް އޭގެން ނަތީޖާއެއް ނުނިކުންނާތީ އެވެ. ބަންދުން ދޫކޮށްލަން ކުރިމިނަލް ކޯޓުން އަމުރު ކުރި ނަމަވެސް އެ ބޭފުޅުންނަށް ހުކުމެއް އޮތީމަ މިނިވަނެއް ނުވާނެ އެވެ.


މޯލްޑިވްސް ކަރެކްޝަނަލް ސަރވިސް އަކީ ލޯ އެންފޯސްމަންޓް ދާއިރާގެ އެއް ތަނބު ކަމަށް ކޮމިޝަނަރ އޮފް ޕްރިޒަންސް މުޙައްމަދު ޙުޝާމް ވިދާޅުވެއްޖެއެވެ.\nކޮމިޝަނަރ އޮފް ޕްރިޒަންސް މިހެން ވިދާޅުވީ ޕޮލިސް އެކަޑަމީގެ ފަރާތުން ޕްރިޒަން އެކަޑަމީ އާއި ގުޅިގެން މާފުށީ ޖަލުގައި ބޭއްވި އޭ.އެސް.އާރ ޓްރެއިނިންގ ޕްރޮގްރާމް ނިންމުމުގެ ރަސްމިއްޔާތުގައި މިއަދު ވާހަކަފުޅު ދައްކަވަމުންނެވެ. ކޮމިޝަނަރ ވިދާޅުވީ ޕޮލިސް އެކަޑަމީ އަކީ އަބަދުވެސް މޯލްޑިވްސް ކަރެކްޝަނަލް ސަރވިސްގެ އޮފިސަރުންގެ ލޯތްބާއި އިޙްތިރާމް ލިބޭތަނެއް ކަމަށެވެ. އަދި ޕްރިޒަންސް އޮފިސަރުންގެ ޓްރެއިނިންގތައް ކުރިއަށް ގެންދިއުމަށް ޕޮލިސް އެކަޑަމީގެ ފަރާތުން ކޮށްދެއްވަމުން ގެންދަވާ މަސައްކަތްތަކަށް ކޮމިޝަނަރ އޮފް ޕްރިޒަންސް ޝުކުރު އަދާކުރެއްވިއެވެ.\nކޮމިޝަނަރ އިތުރަށް ފާހަގަކުރެއްވި ގޮތުގައި ޕޮލިސް އެކަޑަމީއަކީ މޯލްޑިވްސް ކަރެކްޝަނަލް ސަރވިސްއާއި ވަރަށް ބޮޑަށް ގުޅިފައިވާ ތަނެއްކަމަށެވެ. އަދި މޯލްޑިވްސް ޕޮލިސް ސަރވިސް ގެ ކޮމިޝަނަރ ޙުސައިން ވަޙީދު މި ދެމުއައްސަސާގެ ގުޅުން ދެމެހެއްޓުމަށް ކުރައްވާ ބުރަ މަސައްކަތްޕުޅު ފާހަގަ ކުރައްވާ، އެމަނިކުފާނަށް ޝުކުރު އަދާކުރެއްވިއެވެ.\nމިއަދުގެ ރަސްމިއްޔާތުގައި މޯލްޑިވްސް ކަރެކްޝަނަލް ސަރވިސްގެ ފަރާތުން މި ޓްރެއިނިންގ ފުރިހަމަ ކުރި އޮފިސަރުންނަށް ހަނދާނީ ލިޔުން ޙަވާލުކުރުން އޮތެވެ. މި ޓްރެއިނިންގ ފުރިހަމަކުރި އޮފިސަރުންނަށް ހަނދާނީ ލިޔުން ހަވާލުކޮށްދެއްވީ ރަސްމިއްޔާތުގެ ޝަރަފްވެރި މެހެމާން، ޑެޕިއުޓީ ކޮމިޝަނަރ އޮފް ޕޮލިސް މުޙައްމަދު ޞާދިގުއެވެ. އަދި މި ރަސްމިއްޔާތުގައި ޕޮލިސް އެކަޑަމީ އިން ކޮށްދެއްވާ މަސައްކަތް ފާހަގަ ކުރައްވާ އެކަމުގެ ހަނދާނީ ފިލާ ހަވާލުކޮށްދެއްވީ ކޮމިޝަނަރ އޮފް ޕްރިޒަންސް މުޙައްމަދު ޙުޝާމް އެވެ. އަދި މި ޓްރެއިނިންގ ޕްރޮގްރާމްގައި ކިޔަވައިދެއްވި މުދައްރިބުންނަށް ސެޓްފިކެޓް ޙަވާލުކޮށްދެއްވީވެސް ކޮމިޝަނަރ އޮފް ޕްރިޒަންސް މުޙައްމަދު ޙުޝާމް އެވެ.\nމިއަދުގެ ރަސްމިއްޔާތުގައިވެސް އަޒުމް އާކުރުން އޮތެވެ. އިސްވެ އަޒުމް ލައިދެއްވީ ސްޕްރިންޓެންޑެންޓް އޮފް ޕްރިޒަންސް މުޙައްމަދު ޢާޞިފް އެވެ.


Dhuniyeyge igthisoadhu hamain nettifai\nކޮވިޑުން ދުނިޔޭގެ އިގްތިސޯދު ހަމައިން ނެއްޓިފައި\nސިންގަޕޫރު: ވާދަ ކުރަން އެންމެ ދަތި އިގްތިސޯދެއް އޮތް ގައުމުގެ ގޮތުގައި ވަނީ ރޭންކު ކުރެވިފައި\nކޭއޯސްއަކީ ދުނިޔޭގެ ނުވަތަ ތަނެއްގެ ހާލަތު، ބުއްދި ގަބޫލުކުރާ ހަމަތަކުން ނެއްޓޭ ކަހަލަ ހާލަތެއް ދިމާވުމުން އެ ހާލަތު ބަޔާން ކުރުމަށް ކިޔާ ނަމެކެވެ. މިސާލަކަށް ދެއަކާ ދޭއް ގުނަ ކުރުމުން ނުކުންނަ ނަތީޖާ އަކީ ހަތަރަކަށް ނުވާ ކަހަލަ ހާލަތްތަކެވެ. މިފަދަ ބުއްދީގެ ހަމަތަކުން ވިސްނާއިރު ދެކޮޅު ނުޖެހޭ ކަހަލަ ހާލަތްތަކަށް ކިޔާ ނަމެކެވެ.\nސައިބޯނިން އަތްދޮވެލުމުން މަރުވެ ނެތިދާ ވައިރަސް އަކަށް ފަރުވާއެއް ނުހޯދި އެތައް މިލިޔަން ބަޔަކަށް ބަލިޖެހި ޖެހި، އެތައް ހާސްބަޔެއްގެ ފުރާ ނަގޮސް، މުޅި ދުނިޔޭގެ ކުޑަބޮޑު ހުރިހާ ގައުމެއްގެ ހެން އިގްތިސޯދު ހުއްޓުމަކަށް އައިސް، ބޯޑަރުތަށް ބަންދު ކޮށްގެން، ބޭރަށް ނުނުކުމެ، އުޅެން މިވަނީ މަޖުބޫރު ކުރުވާފައެވެ.\nމިކަހަލަ އޮޅުން ބޮޅުން މުޖުތަމައުގައި އުފެދޭކަހަލަ ހާލަތްތަކަށް ތައްޔާރު ވެވިފައި ނެތުމުން ދުނިޔޭގެ ގިނަ ގައުތަކުން މި ވައިރަސް ކޮންޓްރޯލްކޮށް އެ ގައުމުތަކުގެ ރައްޔިތުންނަށް ސަލާމަތާއި ރައްކާތެރިކަން ކަށަވަރު ކޮށްދިނުމަށް ވަނީ ނުކުޅެދިފަ އެވެ. ހަރުދަނާ ލީޑާޝިޕެއް ނުދެއްކުމުގެ އިތުރުން މި ހާލަތުގައި ދުނިޔޭގެ ގިނަ ލީޑަރުން އިސްކުރީ، ރައްޔިތުންގެ ލާބަޔާއި މަންފާއަށް އިހުލާސްތެރި މަސައްކަތެއް ކޮށް، ރައްޔިތުންނަށް ސަލާމަތާއި ރައްކާތެރިކަން ކަށަވަރު ކޮށްދިނުމުގެ ބަދަލުގައި، ސިޔާސީ މަންފާތައް ހާސިލް ކުރުމަށެވެ.\nކޮންޓިންޖެންސީ އަކީ ދިމާވެދާނެ ކުއްލި ހާލަތް ތަކުގައި އަމަލު ކުރާނެ ގޮތްތަކާ ބެހޭ ގޮތުން ހެދިފައި، ރޭވި ތަރުތީބު ކުރެވިފައި ހުންނަ ކަންތައްތަކެވެ. ކޮންޓިންޖެންސީ އަށް އަމަލު ކުރުމަކީ، ދިމާވާ ކުއްލި ހާލަތްތަކާ ގުޅިގެން އެގައުމުތަކުން އެވަގުތަކު ބޭނުން ކުރެވެން ހުންނަ ވަސީލަތްތަކުގެ ބޭނުންހިފާ އަވަސް ގޮތެއްގައި، އެދިމާވި ކަމަކާ ކުރިމަތިލުމެވެ. އެދިމާވާ ކަމަކީ ގައުމީ ލެވެލްގެ ކަމެއްނަމަ އެކަމުގެ އެންމެ އިސްރޯލެއް އަދާކުރަން ޖެހޭނީ ގައުމުގެ އެންމެ އިސް ލީޑަރެވެ. ދުނިޔޭގެ ގިނަ ގައުމުތަކުގައި މިކަން ރޭވިފައި ހުންނަނީ މިފަދަ ގޮތަކަށެވެ.\nކޭއޯސް މެނޭޖްމެންޓް ތިއަރީ ތަކުގައި ވެސް މިފަދަ ކަންކަން ކުރުމަށް ބުނެފައި ހުންނަނީ މިގޮތަށެވެ. މުޖުތަމައުގެ ތެރޭގައި އެދައްކާ ވާހަކަތަކުގެ ބުރަދަނެއް ހުންނާނީ ރައްޔިތުންގެ ކަންކަން ރާވާ، ހިންގާ ބަލަހައްޓަން ރައްޔިތުން އިޚްތިޔާރު ކޮށްފައިވާ ފަރާތްތަކުން އެކަން ކުރުމުންނެވެ. އެއީ ދިމާވެގެންއުޅޭ މިފަދަ އާދަޔާ ޚިލާފު ކަންތައްތަކުގެ މަޢުލޫމާތު ދިނުން ކަމުގައި ވިޔަސް މެއެވެ. ނުތަނަވަސް ކަމާއި މާޔޫސްކަން އުފެދިފައިވާ މުޖުތަމަޢެއް ހައްލުކޮށް ހަމަޖެހުން އިއާދަކުރެވޭނީ މިހެން ކަންކަން ތަރުތީބު ކުރެވުނީމައި ކަމަށްވާތީއެވެ.\nކޮވިޑް ފެށުނީއްސުރެ މިއަދާހަމަޔަށް ދުނިޔޭގެ ވަރަށް މަދު ގައުމެއްގައި ނޫނީ މިފަދައިން ކަންކަން ކުރެވިފައި ނުވާކަމީ މި ހާލަތަށް ދުނިޔެ ދާންޖެހުނު އެއްސަބަބު ކަމުގައިވުމީ އެކަށީގެންވާ ކަމެކެވެ. މިހާރުގެ ހާލަތާގުޅޭ ގިނަ ކަންކަން ރައްޔަތުންނަށް ސާފުވަނީ ސޯޝަލް މީޑިޔާގެ ޒަރީއާ އިންނެވެ. ސޯޝަލް މީޑިއާގައި ހުންނަ މައުލޫމާތުގެ ތެދު ދޮގު ކަށަވަރު ކުރުމަކީ މިހާރު މަދުމީހަކު ކުރާކަމެކެވެ. ތިމާގެ ވިސްނުމާ ގުޅޭކަހަލަ މައުލޫމަތެއް ނަމަ އަވަހަށް ހިއްސާ ކޮށްލަނީ އެވެ. މިހެންގޮސް ކަންކަމުގެ އަސްލު ހޯދަން މަސައްކަތް ކުރިޔަސް ނުފެންނަހާ ދުރަށް އަސްލު ހިނގައިދެއެވެ. މިކަންކަމުގެ ފޮނި އަދި ހިތި ނަތިޖާތައް ދުނިޔޭގެ އެކިދިމާލުން މިހާރު މިވަނީ މަޑުމަޑުން ފެންނަން ފަށާފައެވެ. ނިއުޒީލެންޑާއި އެމެރިކާ ފަދަ ގައުމުތަކުން ނެވެ.\nބައެއް މީހުން ގަބޫލުކުރާ ގޮތުގައި ކޮވިޑަކީ ޗައިނާއިން ގަސްތުގައި އުފައްދާ ދުނިޔެއަށް ދޫކޮށްލި ވައިރަސް އެކެވެ. ދުނިޔޭގެ އެންމެ ގަދަ އިގްތިސޯދީ ބާރަކީ ޗައިނާ ކަމުގައި ވެގަތުމަށެވެ. އެހެން ވެއްޖެނަމަ ޗައިނާއިން މިކަން ވަރަށް ރަނގަޅަށް ޙާސިލް ކޮށްފިއެވެ. ފަތުރުވެރިކަމަށް އެކަނި ބެލިޔަސް މިކަން ވަރަށް ރަނަގަޅަށް ސާފުވެ އެވެ.\nދުނިޔޭގެ ގިނަ ގައުމުތަކަކީ ފަތުރުވެރިކަމަށް ބަރޯސާވާ ގައުމުތަކެވެ. މިއަހަރު ފެށުމާ ހަމަޔަށް ދުނިޔޭގެ އެންމެ ބޮޑު އައުޓްބައުންޑް މާކެޓަކީ ޗައިނާ އެވެ. ޗައިނާގެ ފަތުރުވެރިންގެ ސަމާލުކަން ހޯދަން މަސައްކަތް ނުކުރާ ގައުމެއް ދުނިޔޭގައި ނެތޭ ބުންޏަސް ދޮގަކަށް ނުވާނެ އެވެ. ބަލިޖެހުނަސް އިގްތިސޯދައްޓަކައި މިއަހަރު ޖެނުއަރީމަހު އެކަނި ވެސް ތިންލައްކަ އައްޑިހަ ހާހަށްވުރެ ގިނަ ޗައިނާގެ ފަތުރުވެރިންނަށް އެމެރިކާއިން މަރުހަބާ ކިޔާފައި ވާކަމީ މިކަމުގެ ހެއްކެކެވެ. މި އަހަރު އިގްތިސޯދަށް ކުރިއެރުމެއް ލިބޭނެ ހަމައެކަނި ގައުމަކީ ވެސް ޗައިނާ ކަމުގައި ދުނިޔޭގެ އިގްތިސާދާބެހޭ ފަރާތްތަކުން ގަބޫލު ކުރެ އެވެ.


(8 އޯގަސްޓް 2021 އާ ގުޅޭ)\n"ޔޫ އޯކޭތަ؟" އީހާން ހަރަކާތެއްނުކޮށް އިންނަން ފެށުމުން ނީރާ އަހާލިއެވެ. ފަރުވާކުޑަ ގޮތަކަށް އީހާން ބޯޖަހާލިއެވެ. ދެން ތެދުވެގެން އެ ކޮޓަރިން އޭނާ ނުކުތެވެ. ދެން ވެސް ނީރާއަށް ވިސްނަން އިނދެވުނީއެވެ. ޝީންއާއި އީހާނުގެ ދެމެދުގައި ޖެހުނީ ކޮންމައްސަލައެއް ކަމާމެދު ވިސްނާށެވެ.\nކަންތައްމިވީ ގޮތުން އީހާންގެ ތަބީޢަތް ގޯސްވާނޭކަން ނީރާއަށް އެނގެއެވެ. އަދި އޭނާ ނޭވާލާނޭ ވަގުތެއް އީހާނު ނުދޭނެއެވެ. ތަބީޢަތް ގޯސްވެއްޖެނަމަ އީހާނު ހަމައަކަށް އެޅުވުމަކީ ނީރާއަށް އެކަނި ކުރެވޭ ކަމެއް ކަހަލައެވެ. އީހާނާއެކު ހުރިހާ ވަގުތަކު ނީރާ ހުންނަން އޭނާ އެދޭނެއެވެ. އީހާނަށް ހުރިހާ ވަގުތެއް ނީރާއައީ ހުސްކުރަމުންނެވެ. ނަމަވެސް މިހާރު އެފަދައިން ކަންތައް ކުރެވޭކަށް އޭނާއަކަށް ނެތެވެ. ހަޔާތުން ހާއްސަ މަގާމެއް ލައިޒަލްއަށް ދެވިފައިވީމައެވެ. ލައިޒަލްއަކީ ނީރާގެ ހިތުގެ ހަމަޖެހުމެވެ.\nހަފްތާގެ ދުވަސްތައް ފާއިތުވަމުން ދިޔައެވެ. ކަންތައް ވަމުން އައީ ނީރާ ހީކުރި ފަދައިންނެވެ. އެކަހެރިވެލާނޭ ވަގުތެއް ނީރާއަށް އީހާނު ނުދެއެވެ. ގެއިން ބޭރަށް ނުކުތަސް އީހާން ހުންނަނީ ނީރާގެ ފަހަތުގައި ވިއްދާފައެވެ. އެކަނި ތަނަކަށް ދާން އުޅެފިނަމަ އީހާނުގެ ސުވާލުތައް ހާހަކަށްވުރެ އިތުރުވެގެން ދެއެވެ. ލައިޒަލް ބައްދަލުކުރަން އެދުމުން ނީރާއަށް ދެވޭގޮތެއް ނުވީ ހެންނެވެ. އޭނާ ގުޅުމުން ވެސް ލައިޒަލްއާ ވާހަކަދައްކާލާނޭ ފުރުސަތެއް ނީރާއަށް ލިބޭގޮތެއް ނުވިއެވެ. ކައިރީގަ އީހާނު ހުންނާތީ ނިކަން ނޫން ގޮތަކަށް ދެތިން އެއްޗެއް ބުނެލާފައި ފޯނުކޯލު ޖެހެނީ ކަނޑާލާށެވެ. ނީރާއާއި ލައިޒަލްގެ ގުޅުމުގެ ވާހަކަ ބުނުމަކީ އީހާނުގެ ތަބީއަތް އިތުރަށް ގޯސްވާނޭ ކަމެއްކަން ނީރާއަށް އެނގޭތީ އެކަން ހާމަކުރަން މީ ރަނގަޅު ވަގުތެއްނޫނެވެ. ހަފްތާ ނިމުމަކަށް އައިއިރު ލައިޒަލް ހިތްހަމަނުޖެހުން ފާޅުކުރަންފެށިއެވެ. އީހާނާމެދު ނީރާ ބަހައްޓާ ގާތްކަން ލައިޒަލްއަށް ކަމުނުދަނީއެވެ. އެކަމުގައި ލައިޒަލް ކުށްވެރިކުރަނީ ނީރާއެވެ. ފާޅުގައި ނޫނެކޭ ބުނަން ޖެހޭ ފަހަރު ކެރި ހުރެގެން ނޫނެކޭ ބުނަން ޖެހޭނެކަން ނީރާ ކައިރީ ލައިޒަލް އައީ ބުނަމުންނެވެ. އީހާނެއް ކަމަކު ނީރާގެ ދިރިއުޅުން އޭނާގެ މުށުގެތެރެއަކަށް ނުލެވޭނެކަން ލައިޒަލް ހާމަކުރެއެވެ.\nހަފްތާ ބަންދުގައި ޝޯ ދިނުމަށް މިއުޒިކު ބޭންޑާއެކު ރިސޯޓަށް ލައިޒަލް ފުރައިގެން ދިޔައީ ނީރާދެކެ ނުރުހިފައި ހުރެއެވެ. އެކޮޅުގައި ހުރިއިރު އޭނާ އެއްފަހަރު ވެސް ނީރާއަށް ނުގަޅައެވެ. މާލެ އެނބުރި އައިސްފަ ވެސް ނީރާއަށް ޚަބަރެއް ނުވިއެވެ. ކެތްކުރަން ދަތިވެ ނީރާ ދުނިޔޭން މޮޔަނުވީ ކިރިޔާއެވެ. އޭނާ ލައިޒަލްއަށް ހުއްޓާނުލާ އެތައް ފަހަރަކު ގުޅިއެވެ. އެތައް ސަތޭކެ މެސެޖެއް ކުރިއެވެ. ދެމެދުގައި ހިނގީ ބޮޑުކަމަކަށް ނުވިޔަސް ލައިޒަލްގެ އަޅާލުން ނުލިބުމުން އޭނާ ބިރުގަތީއެވެ. ލައިޒަލްދެކެ އިންތިހާއަށް ލޯބިވާތީއެވެ. އޭނާ ނީރާ ދޫކޮށްލަފާނޭ ހީވީއެވެ. މިހާ ލޯބި އެނާ ދުވަހަކުވެސް މީހަކުދެކެ ވެދާނޭކަން ޚުދު ނީރާއަށް ގަބޫލެއް ނުކުރެވެއެވެ.\nދަންވަރުގެ ވަގުތެވެ. ރޮއެރޮއެ ދެ ލޯ ރަތްވެފައި އިން ނީރާ އެނދުގެ ހެޑްބޯޑުގައި ލެނގިލައިގެން އިންދާ ފޯނަށް މެސެޖު އައެވެ. އިރުއިރުކޮޅާ ފޯނަށް ބެލުންނޫން ކަމެއް ނީރާއަށް ނުކުރެވެއެވެ. އޭނާގެ އަމަލުތައް ފެންނަ މީހަކަށް އެއީ މޮޔައެކޭ ހީވާނެއެވެ. އެވަރަށް މީހަކުދެކެ ލޯބިވާން ވެދާނެ ހެއްޔެވެ. އެކަމަކު އެހެން ނުވާންވީ ސަބަބެއް ވެސް ނެތެވެ. އެކި މީހުންނަށް ލޯބި ސިފަވަނީ އެކި ގޮތަށެވެ. އިހްސާސް ކުރެވޭ ގޮތް ވެސް ތަފާތެވެ. ލައިޒަލްއަކީ ނީރާގެ ފުރަތަމައެވެ. ހުރިހާ ގޮތުން ބެލިޔަސް ލައިޒަލް ވަނީ ނީރާގެ ކަންކަމުގައި ކުރި ހޯދާފައެވެ. އެއްވެސް ފިރިހެނަކަށް މިހާތަނަށް ދީފައިނުވާ ފަދަ ބޮޑު އިތުބާރަކާއި ގާތްކަން ނީރާ ވަނީ ލައިޒަލްއަށް ދީފައެވެ. އެހާބޮޑަށް އޭނާގެ ހިތް ލައިޒަލްގެ މައްޗަށް ލެނބިފައިވަނީ އެހެންވެއެވެ.\n"މާދަން ވަގުތުވާނެތަ؟ ބައްދަލުވާން ބޭނުން." ފޯނަށް އައި މެސެޖު ވަގުތުން ނީރާ ކިޔާލިއެވެ. ހަމައެހިނދުން އާނއެކޭ ބުނެ ނީރާ ޖަވާބު ފޮނުވާލީ ކުޑަކޮށް ވެސް ވިސްނާނުލައެވެ. އެއާއެކު ހެނދުނު ލައިޒަލް ބަލާ އަންނާނަން ކަމުގައި ބުނެ މެސެޖު ކުރިއެވެ. ދެން އެއަށްފަހު އޭނާގެ ޚަބަރެއް ނުވިއެވެ. އޭރުއްސުރެ ހެނދުނުވާނޭ އިރަކަށް ނީރާ އިންތިޒާރު ފެށިއެވެ. އަނެއްކޮޅުން ހެނދުނުގެ ވަގުތަކީ އޮފީހުގެ މަސައްކަތް ކުރާ ވަގުތެވެ. މެންދުރުފަހު ކިޔަވައިދޭން އެސޯސިއޭޝަނަށް ވެސް އޭނާ ދާން ޖެހޭނެއެވެ. ވީއިރު އެހާ ހެނދުނާ ބައްދަލުވާން ލައިޒަލް އެދުނީ ކީއްވެކަމެއް ނީރާއަށް ނުވިސްނުނެވެ. އޭނާ ފޮނުވާފައި ހުރި އެއްވެސް މެސެޖަކަށް ޖަވާބު ނުދީ ލައިޒަލް ބައްދަލުވާން އެދުމުން ސުވާލެއް ކުރާން ނީރާ އިނީ ނުކުރިފައެވެ. ކޮންމެ ގޮތަކުން ވެސް ލައިޒަލްއާ ބައްދަލުވެ އޭނާއާ ގާތުގައިވުމަށް ހިތް އެދި ރޮމުންދާތީއެވެ.\nކޮޓަރިއަށް ނުވަނުމަށް ނީރާ އެދުނީތީ އީހާން އޮތީ އޭނާގެ އަމިއްލަ ކޮޓަރީގައެވެ. ނިދިފައި ދޭތެރެއަކުން އޭނާއަށް ހޭލެވެއެވެ. ދެފަހަރު އެނދުން ތެދުވެފައި އޭނާ އޮށޯތީ ނީރާ ކައިރިއަށް ދާން ބޭނުންވެފައި ހުރެއެވެ. ނީރާގެ ތަބީއަތް ރަނގަޅުނޫންހެން ހީވާތީއެވެ. އެއްވެސް ވާހަކައެއް ނީރާ ދައްކާފައެއް ނުވެއެވެ. އެހެންވިޔަސް ނީރާއަށް ކަމެއްވެއްޖެހެން އީހާނަށް ހީވަނީއެވެ. ރޭގެ ވަގުތުތައް ފާއިތުވެ ދިޔައީ އެކަހަލަ މިކަހަލަ ގޮތަކަށެވެ. ނިދިފައި ހޭލިފައި، ނީރާއާ މެދު ފުކުރުމުގައި ވަނިކޮށެވެ. ހެނދުނު ނީރާ ކޮޓަރިން ނުކުންނަންވާއިރަށް އީހާނު ވެސް ނުކުތެވެ. ހައިރާންވީ އެހެން ދުވަސްދުވަހަށްވުރެ ކުރީން ނީރާ ތެދުވެ އުޅޭތަން ފެނިފައެވެ. ބަދިގޭގައި ނީރާއަށް ސައި ހަދައިދޭން މަންމަ އުޅެއެވެ. އީހާނު އައިސް ނީރާގެ ކައިރީ އިށީނެވެ.\n"މިއަދު ގޭގަ ވޯކްކުރާ ދުވަހެއްނޫންތަ؟" ހެނދުނުގެ ސަލާމް ކޮށްލާފައި އީހާން ބުންޏެވެ.\n"އެކޮޅަށް ދާންޖެހިގެން." ކޮފީޖޯޑު ދެއަތުން އުފުލާލައިގެން އިނދެ ނީރާ ބުނެލިއެވެ.\n"ކިހާ އިރަކަށް ދަނީ." އީހާން އަހާލިއެވެ.\n"އަހަރެން އެކަނި ދާނީ." އީހާންގެ ގަސްދު އެނގޭތީ ނީރާ ނިކަން އަވަހަށް ބުނެލިއެވެ.\n"ކާރުގައެއްނު ދާނީ. މިހެން ހުއްޓަސް އޯކޭވާނެ. މީހަކަށް ނުފެންނާނެ. ދޯ މަންމާ." އީހާން ހޭލި ގޮތަށް ހުރުމުން ނީރާއަށް ކަމުނުދިޔައީ ކަމަށް ހީކޮށް ބުނެލިއެވެ.\n"ޑޯންޓް ފުޝް އިޓް... އައި ނީޑް ސަމް ސްޕޭސް." މިފަހަރު ވެސް ނީރާ ވާހަކަދެއްކީ އީހާނަށް ބަލާނުލައެވެ. އެ އަޑުގައި ޝައުގުވެރިކަން ކުޑައެވެ. އެހެންނަމަވެސް ނީރާގެ މަޑުމައިތިރިކަން ގެއްލި ރުޅިއަތުވެދާނޭކަމުގެ އިންޒާރަކަށް ފުދުނެވެ. ލަމްހާއަށް ނީރާގެ ހަރަކާތްތަކާއި ދެއްކި ވާހަކަ ފާހަގަކުރެވުނެވެ. ކޮންމެވެސް ކަމެއް ނީރާއަށްވެއްޖެއޭ ލަމްހާގެ ހިތަށް އެރިއެވެ.\n"އެހިސާބަށް ހިނގާފަތަ ދަނީ." ލަމްހާ އަހާލިއެވެ.\n"ޓެކްސީއެއްގަ ދާން ކަމަށް." މަންމައަށް ވެސް ނީރާ އޮޅުވާލިއެވެ.\n"ކީއްކުރަން ޓެކްސީއެއް. މިބުނީނު އަހަރެން ދާނަމޭ." އީހާނު ބުންޏެވެ. އެވަގުތު ލަމްހާ ގޮވާލީ އީހާނަށެވެ. ނީރާ ގޮވައިގެން ދާނެކަމެއްނެތްކަން ނިންމީ ލަމްހާއެވެ. ނީރާގެ އަތުގައި ފައިސާ ހުރިތޯ ވެސް ލަމްހާ އަހާލިއެވެ.\n"ބަލީތަ..." ލަމްހާއަށް ނީރާގެ ކޮނޑުގައި ފިރުމާލެވުނެވެ. ނީރާ މަޑުމަޑުން ދެފަރާތަށް ބޯހޫރާލިއެވެ. އޭނާ އެ އިނީ ލައިޒަލްގެ ސަބަބުން ހާސްވެފައިކަން ބުނާނީ ކިހިނެއް ހެއްޔެވެ. ގޭގައި މަސައްކަތް ކުރިޔަސް ދޭތެރެއަކުން އޭނާ އޮފީހަށް ނުކުންނަން ޖެހޭތީ ލައިޒަލްއާ ބައްދަލުކުރަން ބަހަނާއެއް ދައްކަން އުނދަގުލެއް ނުވިއެވެ.\nސައިބޮއެ ނިންމާފަ ނީރާ ގޮސް ކޮޓަރިއަށް ވަނެވެ. އައިލެންޑް ދޮށުން އީހާން ތެދުވީ ނީރާގެ ކައިރިއަށް ދާންކަން ލަމްހާއަށް އެނގުނެވެ. ވަގުތުން ފިރިހެން ދަރިފުޅަށް ގޮވާލުމާއެކު އިށީނުމަށް އޭނާ ބުންޏެވެ.\n"ނީރާއަށް ވަގުތު ދީ. އަބަދު ދަރިފުޅު ތިހުންނަނީ އެކުއްޖާގެ ފޫބުޑުގަ ޖައްސާފަ. މަންމައަށް ޔަގީން ކަމެއްވެއްޖެ. ކަމަކާ ނުތަނަވަސްވެފައި ހުރިހެން ހީވޭ. ރޮއެފަ ނޫނީ ރޭގަ ރަނގަޅަށް ނުނިދާ އެހުރީ... މިއަދު ކުއްލިއަކަށް އޮފީހަށް އަންނަން ބުނީމަ ކަންނޭނގެ. އެތަނުގަ ކަމެއް ހިނގީތަ؟ އީހާން ކައިރީ ބުނިތަ އެއްވެސް އެއްޗެއް." ލަމްހާ ވާހަކަދެއްކީ ސިއްރުންނެވެ.\n"ނުބުނޭ... އެހެންވެއޭ ގޮވައިގެން ދާން މިއުޅެނީ." އީހާން ވަގުތުން ބުނެލިއެވެ.\n"ނޫން، މިއަދު ދެން ނީރާ ދާން ދޫކޮށްލާ." ލަމްހާ އެއްބަހެއްނުވިއެވެ.\nމަންމަގެ ބަސް އީހާން ގަބޫލުކުރިއެވެ. އެކަމަކު އޭނާގެ ހައިރާންކަން އިތުރުވީ ޓެކްސީ އަންނަންދެން ނީރާއާއެކު އިމާރާތުގެ ތިރީގައި މަޑުކުރަން އީހާން އެދުމުން އެކަން ވެސް މަނާކުރީމައެވެ. ފަހަތުން ނާންނަން ނީރާ އެދުމުން އީހާނުގެ ހިތް މާނަކުރީ ތަފާތުކޮށެވެ. ގަދަ ހަދާލާފައި ގޮސް ނީރާއާއެކު އިމާރާތުގެ ލިފްޓަށް އެރިއެވެ. އީހާންދެކެ ނީރާ ހިތްހަމަނުޖެހުނެވެ. އޭނާ ކަމަކަށް އެދުމުން އީހާން އެގޮތަށް އަމަލުނުކުރާތީއެވެ. ލިފްޓުތެރޭ އަޑުބާރުކޮށް އީހާނަށް ނީރާ އަމުރުކުރިއެވެ. ފަހަތުން ނައުމަށެވެ. ތިރިއަށް އައިސް ހުއްޓުނު ލިފްޓުގެ ދޮރު ހުޅުވުމުން ހަލުވިކަމާއެކު ނީރާ ނުކުތެވެ. ޝަހަދާތް އިނގިލި ދައްކާލުމާއެކު އީހާން ކައިރީ ލިފްޓުން އެނބުރި ދިއުމަށް ނީރާ ބުނެލިއެވެ. އެސްފިޔަޖަހާލުމެއް ނެތި ނީރާއަށް ބަލަން އީހާނު ހުއްޓެވެ. ލިފްޓުގެ ދޮރުލެއްޕުނެވެ. ނީރާ ހިނގައިގަތީ އެހެންވެއެވެ. އިމާރާތުން ނުކުންނަން އައި ނީރާއަށް ލިފްޓުން ނުކުމެގެން އޭނާއަށް ސިއްރުން ފާރަލަމުން އީހާނު އައިކަމެއް ނުދެނަހުއްޓެވެ. އެއަށްވުރެ ބޮޑަށް ނީރާގެ ސަމާލުކަން ދެވިފައިވީ މަގުމަތީ މަޑުކޮށްގެން އޮތް ކަޅުކުލައިގެ ކާރަށެވެ. އިމާރާތަށް ވަންނަ ދޮރުކައިރީ ހުންނަ ސެކިއުރީ ޕޯސްޓާ ނިވާވެލައިގެން ހުރި އީހާނަށް ހުރިހާ މަންޒަރެއް ފެނުނެވެ. ނީރާ ގޮސް ކާރާ ހަމަވީ ވަގުތު ކާރުގައި އިން މީހާ ފޭބިއެވެ. ކާރުގެ ކުރީކޮޅުންލާފައި ހުރަސްކުރަމުން އައިސް ނީރާގެ ގާތުގައި މަޑުކޮށްލީ ލައިޒަލްއެވެ. އޭނާ ފަރުވާތެރިކަމާއެކު ނީރާގެ މޫނަށް ބަލަންފެށުމުން ނީރާ އިސްއޮބާލީއެވެ. އެހިނދު ނީރާގެ ކޮނޑުން ފެށިގެން ތިރިއަށް ލައިޒަލްގެ އަތްތިލި ހިންގާލުމާއެކު ނީރާގެ އަތްތިލައިގަ ހިފާލިއެވެ. ކާރުގެ ކުރީ ދޮރުފަތް ލައިޒަލް ހުޅުވާލީ ދެނެވެ. އެ ކާރުގައި އެ ދެ ޒުވާނުން އެކީގަ ނައްޓާލި މަންޒަރު ބަލަން ހުރި އީހާންއަށް ދަތްކުނޑިވިކާލެވުނެވެ. ނިތްކުރިއާއި ނޭފަތާއި ގުޅިފައިވީ ހިސާބުގައި ދެއިނގިލިކުރީން އީހާން ހިފަހައްޓާލިއެވެ. ބޯމައްޗަށް ހިލަގަނޑެއް ވެއްޓުނު ކަހަލައެވެ. ގަދަ ރިހުމެއް އޭނާގެ ނިތުގައި އުފެދިއްޖެއެވެ. ހަމައެހާމެ ގަދަ ރުޅިއަކުން އެ ސިކުނޑިއާއި ހިތް ބަނދެވި ހިސާރުވެއްޖެއެވެ. ބާރުވެފައި ދަތްތަކުގެ ދޭތެރެއިން ލައިޒަލްގެ ނަން އީހާން ކިޔާލިއެވެ.\nކަތި ނަޒަރަކުން ނީރާ ބަލާލިއެވެ. އިސްތަށިގަނޑުގައިވާ ތެތްކަމާއި ކައިރިވެލި ހިނދު ދުވި ސެންޓުގެ ވަހުން ލައިޒަލްގެ ތާޒާކަން ތަސައްވުރު ކުރެވުނެވެ. އެއްވެސް ވާހަކައެއް ލައިޒަލް ނުދެއްކިއެވެ. ދަނީ ކޮންތާކަށްކަމެއް ނޭނގިފައި ނީރާ އިނެވެ. މަންޒިލާ ކައިރިވެފައި ވަނިކޮށް ނީރާގެ ސުވާލަށް ޖަވާބު ލިބުނެވެ. ވަށައިގެންވީ ދަންނަ މާހައުލަކަށްވީމައެވެ. ކާރު ޕާކުކޮށްފައި ފުރަތަމަ ފޭބީ ލައިޒަލްއެވެ. އޭނާ އަންނަންވާއިރަށް ނީރާ ކާރުން ފޭބިއެވެ. ދޮރުފަތް ލައްޕާލި ގޮތަށް ނީރާގެ އަތުގައި ލައިޒަލް ހިފިއެވެ. އެމީހުން އައިސް ވަނީ ލައިޒަލްގެ ބޭންޑް ޕްރެކްޓިސްކުރާ އިމާރާތަށެވެ. އެތަނުގައި ލައިޒަލް ހިފާފައި ހުރި އެޕާޓްމެންޓަށް އައިސް ވަނެވެ.\n"ލައިޒަލް..." ދޮރު ލައްޕާލި ގޮތަށް ލައިޒަލް ބަލަން ހުރުމުން އެ ހިމޭންކަން ފޫދުއްވާލުމުގެ ގަސްދުގައި ނީރާއަށް ގޮވާލެވުނެވެ. އަދިވެސް ލައިޒަލް ހިތްހަމަނުޖެހިފައި ހުރިއްޔޭ އޭނާއަށް ހީވެއެވެ. ނަމަވެސް ދުލުން ލައިޒަލްގެ ނަން ކިޔާލި ހިނދު ނީރާގެ ތުންފަތުގައި ކުއްލިއަކަށް ޖައްސާލީ ލައިޒަލްގެ ޝަހާދަތް އިނގިއްޔެވެ. ބޮޑު އެއް ފިޔަވަޅު ނީރާއާ ގާތަށް އަޅާލުމާއެކު ދެމެދުގައިވި ދުރުކަން ލައިޒަލް ނެތިކޮށްލިއެވެ. ނީރާގެ ދެއަތުގައި ހިފާލުމާއެކު ކުރިއަށް ލައިޒަލް ޖެހުނެވެ. ފަހަތަށް ދިޔަ ނީރާގެ ބުރަކަށި ޖެހުނީ ލައްޕާފައި ހުރި ދޮރުގައެވެ. އޭނާގެ ދެއަތް މައްޗަށް އުފުލާލައި ލައިޒަލް ދަމާލި ގޮތުން ހުރީ ވާންވެފައެވެ. އޭނާގެ އެންމެ އަތެއްގެ ހައްޔަރުގައި ގައިދުވެފައި ނީރާގެ ދެއަތްތިލަ ވީއިރު ލައިޒަލްގެ އެދުން އޭނާ އުނދަގުލަކާނުލައި ފުރިހަމަކުރިއެވެ. ނީރާގެ ދެ ލޯ އަމިއްލަ އިހްތިޔާރުން ބޭރުގައި މެރުނެވެ. ނޭވާ ފުންވެ އޭގެ ރާގު ބަދަލުވެލިއެވެ.\n"އައި އޭމް ސޮރީ..." ކުރުވެފައިވާ ނޭވާގެ ތެރެއިން ލިބުނު މިނިވަންކަމުގައި ނީރާ ބުންޏެވެ.\n"އައި މިސްޑް ޔޫ." ސިއްރެއް ބުނެލީ ފަދައިން ނީރާގެ ކޯތާފަތުގައި ލައިޒަލްގެ ތުންފަތް ހަރަކާތްވެލިއެވެ.\nނީރާގެ އަތުގައި ހިފައިގެން ކެތްތެރިކަން ކުޑަވެފައި ހުރި ލައިޒަލް އައިސް ވަނީ ނިދާ ކޮޓަރިއަށެވެ. ކިހިނެއްކަންވާން މިއުޅެނީ ނަގައިގަންނަން ނީރާއަށް އުނދަގުލެއްނުވިއެވެ. އެނދުމައްޗަށް ނީރާ ވައްޓާލިއިރު ކުރިން ނުފެންނަ ހަރުކަށިކަމެއް ލައިޒަލްގެ ހަރަކާތްތަކުގައި ވިއެވެ. ތަންމަތީގެ ތަރުތީބު ގެއްލުނެވެ. ބައެއް ބާލިސްތައް އެނދު ދޫކޮށް ތަޅުންމަތީން ޖާގަ ހަދަމުންދިޔައެވެ. ފިނިކަމުގެ ތެރޭގައި އުދާސްކަމެއް އުފެދި ފަޒާ ބަދަލުވިއެވެ. ކެތްތެރިކަމެއްނެތް އަޑުތަކުން ކޮޓަރީގެ ހިމޭންކަން މުގުރާލެވިފައި ވިއެވެ. ލައިޒަލްގެ ހަރުކަށިކަމާއި ގަދަބާރުގެ ތެރޭން ތަފާތު ލައްޒަތެއް ނީރާއަށް ހާސިލުވަމުންދިޔަ ފަދައެވެ. ސިކުނޑިއާއި ހިތް ހަގީގީ ދުނިޔޭގެ ތެރެއަށް އައީ ދެ ޖިސްމުގެ ހޫނުކަން ފިނިވުމުންނެވެ.\n"އިގްނޯ..." ރިންގުވާން ފެށި ފޯނުގެ އަޑަށް ނީރާ ބަލާލުމުން ލައިޒަލް ބުނެލިއެވެ.\n"މަންމައަށް ވެދާނެ. އެންމެ ފުރަތަމަ މިތަނަށް ލައިޒަލްއާއެކު އައި ރެއަކީ... އަހަރެންގެ ހަޔާތުން މަންމައަށް ކަމެއް އޮޅުވާލި ފުރަތަމަ ފަހަރު. މިއަދު ވެސް މަންމަ ހީކޮށްގެން ހުންނާނީ އަހަރެން ދިޔައީ އޮފީހުން އަންނާށޭ ބުނެގެންކަމަށް." ލައިޒަލްގެ އަތައި ބޯއަޅާލައިގެން އޮވެ ނީރާ ބުންޏެވެ.\n"ހުރިހާ ތަނަކަށް ގުޅާފަ މިއަދު އޯފް ނަގާ. ޔޫ އާ ނޮޓް ގޮއިން އެނީވެއާ ޓުޑޭ." ލައިޒަލް ބުނެލިއެވެ.\nނީރާ ކަންތައް ކުރީ އެފަދައިންނެވެ. ލައިޒަލްއާ ދެބަސްވާކަށް އޭނާ ބޭނުމެއްނޫނެވެ. ދެމީހުން ބައްދަލުވީ އެކަކުއަނެކަކަށް ނުފެންނަތާ ދުވަސްތަކެއް ފަހުންވިއްޔާއެވެ. މިވަގުތުކޮޅުގެ އުފާ ގެއްލިގެން ދާން ނީރާ ނޭދެއެވެ. ފޯނު ރިންގުވާވަރުން ނީރާ އެނދުން ތެދުވިއެވެ. އަތްދަބަހުގެ ތެރެއިން ފޯނު ނެގިއިރު ގުޅަނީ އީހާނެވެ. ވަގުތުން އެނދުގައި ކުރުއަތްމައްޗަށް އޮތް ލައިޒަލްއަށް ނީރާ ބަލާލިއެވެ. ކިހިނެއްވީތޯ އަހާލާ ފަދައިން ލައިޒަލް ނިތްއަރުވާލިއެވެ.\n"އީހާން އެ ގުޅަނީ... އައި ހޭވް ޓު ޓޭކް ދިސް." އީހާންއޭ ނީރާ ބުނަންވީއިރަށް ލައިޒަލް މޫނުހަދާލައިފިއެވެ. އެހެންވިޔަސް ނީރާ ފޯނުކޯލު ނެގިއެވެ.\n"ކޮންއިރަކުން ނިމެނީ." އީހާނު އަހާލިއެވެ.\n"ފަހުން ގުޅާނަން. ސްޓޮޕް ކޯލިން މީ." ނީރާ މަޑުމަޑުން ސިއްރުން ވާހަކަދައްކާ ފަދައިން ބުނެލިއެވެ. އީހާނު އިތުރު ވާހަކައެއް ދައްކަން ފުރުސަތު ނުދީ ފޯނުކޯލު ނީރާ ކަނޑާލިއެވެ. ދެން އައިސް އަވަހަށް ލައިޒަލްގެ ގާތަށް އެނދަށް އެރިއެވެ.\n"އައި ޑޯންޓް ލައިކް ހިމް." ލައިޒަލް ފާޅުގައި ބުނެލިއެވެ.\n"އައި އޭމް ސޮރީ." މައާފަށް އެދުން ނޫން ގޮތެއް ނީރާއަށް ނެތް ކަހަލައެވެ. އެކަމާ އިތުރަށް ލައިޒަލް ގަޔާނުވިއެވެ.\n"އޭނާ ގަސްދުގަ ކުރާކަމެއްހެން ހީވަނީ. ތީ އަހަރެންގެ މިލްކެއް. އެކަން އޭނާއަށް ވިސްނައިދޭންވީތަ؟" ނީރާގެ ވައަތު ހިކަނދި މަސްގަނޑުގައި ހިފާ ލައިޒަލްއާ ގާތަށް ނީރާ ދަމާލީ ތަންކޮޅެއް ބާރަށެވެ.\n"ޝީންއާ ބްރޭކްއަޕްވި ފަހުން އީހާނަށް ވެފައި ހުރި ގޮތެއް ނޭނގެ. އެކަމަކު އަދިއެއްނޫން. އިހަށް މަޑުކުރޭ. އީހާންގެ ބާތްޑޭ އަންނަނީ. އޭނާގެ ބާތްޑޭގެ ފަހުން އަހަރެން މަންމަ ކައިރީ ބުނާނަން. އީހާނު ކައިރީ ވެސް... ޔާނުއާ ރިދާ ވެސް ޝައްކުކުރޭ. އެންމެންނަށް ސިއްރުން އުޅޭކަށް އަހަރެން ވެސް ބޭނުމެއްނޫން." ނީރާ ބުންޏެވެ.\n"އޭނަ ބާތްޑޭ... އެއީ ކިހާ ދުވަހެއް." ލައިޒަލް އަހާލިއެވެ.\n"އޯގަސްޓް ފަނަރަ. ދެ ހަފްތާއަށްވުރެ ވެސް މަދު ދުވަސްކޮޅެއް. ޕްލީޒް." ކެތްކޮށްލާށޭ ބުނެ އާދޭސް ކުރާ ފަދައިން ލައިޒަލްގެ މޫނުގައި ނީރާ ފިރުމާލިއެވެ. އޭނާ މަޑުމަޑުން ބޯޖަހާލީއެވެ. އަދި ނީރާގެ އުފަންދުވަސް އަންނަނީ ކޮންއިރަކުންތޯ އެއްސެވެ.\n"އޮކްޓޯބަރގަ... ޓެވެންޓީ..." ނީރާ ބުނެލުމާއެކު ނިކަން ފުޅާ ހިނިތުންވުމެއް ލައިޒަލްގެ ތުންފަތަށް ވެރިވިއެވެ.\n"އަހަރެންގެ ވެސް." ލޯބިން ދެއަތުގެ ތެރެއަށް ނީރާ ގެނެސް ލަމުން ލައިޒަލް ބުންޏެވެ. އޭނާގެ އުފަން ދުވަހަކީ އޮކްޓޯބަރު މަހު އެކެކެވެ. އިއްތިފާގަކުން ދެ މީހުންގެ އުފަން ދުވަސް ދިމާވީ އެއް މަހަކާވީމަ ލައިޒަލްއަށް ނިކަން ކަމުދިޔައެވެ. މިހާރުއްސުރެ އޭނާގެ ހިތުގައި ނީރާގެ އުފަންދުވަހަށް ރޭވުންތައް ރާވަން ފެށިއެވެ.\n"އެންމެންނަށް އެނގުނީމަ އަހަރެންގެ ކާފައާ ނީރާ މީޓުކޮށްދޭން ބޭނުން." ލައިޒަލް ބުނެލިއެވެ. ފުޅާ ހިނިތުންވުމެއް ނީރާގެ މޫނުން ފާޅުވެލިއެވެ. ލައިޒަލްގެ އާއިލާއާ ބެހޭ ގޮތުން އޭނާ އެއްޗެކޭ ބުނި މީ ފުރަތަމަ ފަހަރެވެ. އާއިލާއާ ބައްދަލުކޮށްދޭހާ ނީރާއާ އޮތް ގުޅުން ސީރިއަސްކަމުގައި ލައިޒަލް ދުށީތީ އެކަމާ ނީރާ އިންތިހާއަށް އުފާވިއެވެ. ކައިވެނީގެ ހިޔާލެއް މީގެ ކުރީން ކޮށްފައިނުވާ ނީރާގެ ހިޔާލުތަކުގައި ކައިވެނީގެ ނަން ފަވާލެވުނެވެ. ވީހާވެސް އަވަހަކަށް ލައިޒަލްއާ ކައިވެނިކުރެވޭނެނަމައޭ އޭނާގެ ހިތް އެދެންފެށިއެވެ. އޭރުން މިހާރު އޭނާ އެ އުޅޭހެން ސިއްރުން ބައްދަލުކުރާކަށް ނުޖެހޭނެއެވެ. ހުރިހާ ވަގުތެއްގައި ހުރެވޭނީ ލައިޒަލްގެ ގާތުގައެވެ. އޭނާގެ މީހެއްގެ ގޮތުގައެވެ.\nމެންދުރު ފަސްވުމުން ވެސް ނީރާ ނުގުޅުމުން އީހާން ގުޅިއެވެ. ފޯނެއް ނުނެގިއެވެ. އޭނާ ހުއްޓުމެއްނެތި ގުޅާތާ އެތައް ވަގުތެއް ފާއިތުވީ ފަހުން ނީރާ ފޯނުކޯލު ނެގިއެވެ. ކިހިނެއްވީތޯ ސުވާލުކުރިއިރު އެ އަޑުގައިވަނީ ރުންކުރުކަމެވެ. އެވަގުތު ފިރިހެނެއްގެ އަޑު އިވުނުހެން އީހާނަށް ހީވިއެވެ. ކޮންތާކުތޯ އަހާލެވުނީ ބޭއިޚްތިޔާރުގައެވެ. ނުހަނު އަވަހަށް އެގަޑީގަ އުޅޭނީ އެސޯސިއޭޝަނުގައޭ ނީރާ ބުންޏެވެ. އެހެންވިޔަސް އީހާންގެ ހިތް މޭގައި ތެޅިފޮޅެމުންދިޔައެވެ. އޭނާ ހުރީ ހަވީރު ނުވެގެންނެވެ. ނީރާ މަސައްކަތް ކުރާ އެސޯސިއޭޝަން ކައިރިއަށް އީހާން އައެވެ. ނީރާ ނިމިގެން ނުކުންނަންވާއިރަށެވެ. ކާރުގައި އިނުން އުނދަގޫވެ އީހާން ކާރުން ފައިބައިގެން އައިސް ގޭޓު ކައިރީ މަޑުކުރިއެވެ. އެތަނުން މީހުންތައް ނުކުންނާނީ ކޮންއިރަކު ކަން އީހާނަށް އެނގޭތީއެވެ. (ނުނިމޭ)


Gaumee football team thakuge partnership BML in aa kohfi - One Online\nގައުމީ ފުޓްބޯޅަ ޓީމްތަކުގެ އޮފިޝަލް ސްޕޮންސާ އެގްރީމަންޓް އާކުރުމަށް ބޭއްވި ރަސްމިއްޔާތުގައި ބީއެމްއެލްގެ ސީއީއޯ ޓިމް ސޯޔާ އާއި އެފްއޭއެމްގެ ރައީސް ބައްސާމް --- ފޮޓޯ: ބީއެމްއެލް\nގައުމީ ފުޓުބޯޅަ ޓީމުތަކުގެ ޕާޓްނާޝިޕް ބީއެމްއެލުން އާކޮށްފި\nބޭންކް އޮފް މޯލްޑިވްސް (ބީއެމްއެލް) އިން ފުޓްބޯލް އެސޯސިއޭޝަން އޮފް މޯލްޑިވްސް (އެފްއޭއެމް)އާ އެކު ގައުމީ ފުޓްބޯޅަ ޓީމުތަކުގެ އޮފިޝަލް ސްޕޮންސާ އެގްރީމަންޓް އާކޮށްފިއެވެ.\nގައުމީ ފުޓްބޯޅަ ދަނޑުގައި މިއަދު ބޭއްވި ހަފުލާގައި މި އެގްރީމަންޓުގައި ބީއެމްއެލްގެ ފަރާތުން ސޮއިކުރެއްވީ ސީއީއޯ އަދި މެނޭޖިން ޑިރެކްޓަރު ޓިމް ސޯޔާ އަދި އެފްއޭއެމްގެ ފަރާތުން ސޮއި ކުރެއްވީ އެ އެސޯސިއޭޝަންގެ ރައީސް ބައްސާމް އަދީލް ޖަލީލެވެ.\nއެ އެއްބަސްވުމުގެ ދަށުން ބީއެމްއެލް ވެގެންދާނީ ކުރިއެކޭވެސް އެއްފަދައިން ގައުމީ ސީނިއާ ފިރިހެން ޓީމާއި ސީނިއާ އަންހެން ޓީމު އަދި ޔޫތު ޓީމުތަކުގެ އެކްސްކްލޫސިވް ސްޕޮންސަރަށެވެ.\nޓިމް ވިދާޅުވީ ރާއްޖޭގައި ފުޓްބޯޅައިގެ ފޯރިގަދަ މި ދަނޑިވަޅުގައި ޕާޓްނާޝިޕް އާ ކުރެވުމަކީ ލިބިގެންދާ އުފަލެއް ކަމަށެވެ. އަދި ރާއްޖޭގެ ޒުވާން ޖީލަށް ފުޓްބޯޅައިގެ ހުނަރު ފުޅާކުރަން އެހީތެރިވުމަކީ ނުހަނު ބޮޑު އިސްކަމެއްދޭ ކަމެއް ކަމަށްވެސް ވިދާޅުވިއެވެ.\n"ބައިނަލްއަގުވާމީ މުބާރާތްތަކުގައި ގައުމީ ޓީމުގެ ކާމިޔާބީގައި ބައިވެރިވުމުގެ އިތުރުން ރާއްޖޭގެ ޒުވާން ޖީލަށް މި ހުނަރު ފުޅާކުރަން އެހީތެރިވުމަކީ އަޅުގަނޑުމެން ނުހަނު ބޮޑު އިސްކަމެއްދޭކަމެއް. ކުރިއަށް އޮތް ސާފް ޗެންޕިއަންޝިޕް މުބާރާތުގައި އަޅުގަނޑުމެން އެދެނީ ދިވެހި ގައުމީ ޓީމަށް ކާމިޔާބު ލިބުން،" ޓިމް ވިދާޅުވިއެވެ.\nބައްސާމް ވިދާޅުވީ ބީއެމްއެލްއާ އެކު އެއްބަސްވުން އާ ކުރެވުމަކީ ލިބޭ ފަހުރެއް އަދި އުފަލެއް ކަމަށެވެ. ބައްސާމް ވަނީ ރާއްޖޭގެ ފުޓްބޯޅަ ތަރައްގީ ކުރުމަށް ބީއެމްއެލުން ދެއްވާ އެއްބާރުލުމަށް ޝުކުރު އަދާކުރައްވައިފައެވެ.\n"އަަޅުގަނޑުމެންގެ ކުޅުންތެރިންނަކީ އަޅުގަނޑުމެންގެ ފަހުރު. އަދި ހޯދަމުންދާ ނަތީޖާއަކީ ކުޅިވަރު ދަނޑުގެ އިތުރުން ފަރުދާގެ ފުރަގަހުގައި މަސައްކަތް ކުރާ ހުރިހާ ފަރާތެއްގެ ބުރަ މަސައްކަތާއި އެހީތެރިކަމާއި އެއްބާރުލުމުގެ ނަތީޖާ،" ބައްސާމް ވިދާޅުވިއެވެ.\nބީއެމްއެލް އަކީ 2017 ވަނަ އަހަރުން ފެށިގެން ގައުމީ ފުޓުބޯޅަ ޓީމުތަކުގެ އޮފިޝަލް ސްޕޮންސަރެވެ. އަދި ކުރިއަށް އޮތް ސާފް ޗެމްޕިއަންޝިޕް 2021ގެ އޮފިޝަލް ބޭންކިން ޕާޓްނަަރަކީ ވެސް ބީއެމްއެލްއެވެ.\nގުޅޭ ޓެގު ރާއްޖޭގެ ޤައުމީ ފުޓުބޯޅަ ޓީމު ބޭންކް އޮފް މޯލްޑިވްސް އެފްއޭއެމް


Adduge magu headman nufeshi miaharuves nimenee! – adduLIVE\nއައްޑޫ މަގުތައް ހަދަން ނުފެށި މި އަހަރު ވެސް މިއޮތް ނިމެނީ!\n* މަގު ހަދަން 2016 ވަނަ އަހަރު ޖެނުއަރީ2ވަނަ ދުވަހު އިއްލާން ކުރި\n* 2016 ނިމުނީ އެއްވެސް މަގެއް ހަދަން ނުފެށި\n* 2017 މޭއި6ވަނަ ދުވަހު އައްޑޫ މަގުހަދަން ސިއެރާ ކުންފުންޏާއި ހަވާލު ކުރިކަމަށް ހައުސިން މިނިސްޓަރ ވިދާޅުވި\n* 2017 ވަނަ އަހަރު މިހިސާބަށް އެއްވެސް މަގެއްގެ މަސައްކަތެއް ނުފެށޭ\n6 Sep 13, 2017, 10:12 ލިޔުނީ އަލީ ހުޒާމް\nރައީސް އަބްދުﷲ ޔާމީންގެ ސަރުކާރުން އައްޑޫގެ މަގުތައް ރަނގަޅު ފެންވަރަކަށް ހަދައި ނިންމަން ވައުދުވެ މި މަސައްކަތަށް ބޭނުންވާ ފައިސާ 2016 އަދި 2017 ގެ ބަޖެޓްގައި ވަނީ ހިމަނައިފަ އެވެ.\nއައްޑޫގެ މަގު ހެދުމާއި ގުޅޭ ގޮތުން ހައުސިން މިނިސްޓަރ މުހައްމަދު މުއިއްޒު މިދިޔަ އަހަރުގެ ޖެނުއަރީ މަހު ވިދާޅުވީ 2016 ވަނަ އަހަރު ނިމޭއިރު އައްޑޫގެ މަގު ހަދައި ނިންމާނެކަމަށެވެ.\n2016 ޖެނުއަރީ މަހުގެ2ވަނަ ދުވަހު ރާއްޖޭގެ މީޑިއާއަކަށް ދެއްވި އިންޓަވިއުއެއްގައި މުއިއްޒު ވިދާޅުވީ "ހާއްސަ އިސްކަމެއް ދެއްވައިގެން" އައްޑޫގެ މަގު ހަދައި ނިންމާނެކަމަށެވެ. މަސައްކަތުގެ އެއްވެސް ކަމެއް ނުފެށި 2016 އަހަރު ނިމިގެން ދިޔައީއެވެ.\nލިންކު ރޯޑާއި ވެލި މަގުތައް ބެލެހެއްޓުން ހައުސިން މިނިސްޓްރީގެ ބެލުމުގެ ދަށުގައި އޮވެ އޭގެ އެއްވެސް މަސައްކަތެއް ހަރުދަނާ ގޮތެއްގައި ކުރެވިފައި ނުވެއެވެ.\nAdduCity ge hurihaa rashegge magu hedhumuge mashroou kuriyah gendhiyumah SierraConstruction aa havaalukurumah sarukaarun iyye vanee nimmaafa\n— Dr.Mohamed Muizzu (@MMuizzu) May 5, 2017\nއައްޑޫ ސިޓީގެ މަގު ހެދުން ފޭސް2ގެ ނަމުގައި ބަޖެޓް ކުރެވިފައިވާ މަޝްރޫޢު ނުފެށި މިދިޔަ އަހަރު ނިމުނު ފަހުން ދެން އައްޑޫގެ މަގު ހެދުމުގެ ހަބަރެއްވީ ނިމިގެން ދިޔަ ލޯކަލް ކައުންސިލް އިންތިހާބްގެ ވޯޓުލުން ފެށެން އެއް ދުވަހަށް ވެފައިވަނިކޮށް ހައުސިން މިނިސްޓަރ މުހައްމަދު މުއިއްޒު ކުރެއްވި ޓްވީޓަކުންނެވެ. މުއިއްޒު އެދުވަހު ކުރެއްވި ޓްވީޓެއްގައި ވިދާޅުވީ އައްޑޫގެ މަގު ހެދުން ލަންކާގެ ސިއެރާ ކުންފުންޏާއި ހަވާލު ކުރުމަށް ސަރުކާރުން ނިންމާފައިވާ ކަމަށެވެ.\nމިއަހަރުގެ މޭއި6ވަނަ ދުވަހު މުއިއްޒު ކުރެއްވި އެޓްވީޓްގެ ފަހުން ދެން ފެނިގެން ދިޔައީ އައްޑޫގައި މަގު ހަދަން ގެނެސްފައިވާ ތާރު އަޅާ މެޝިން ރަށުން ބޭރު ކުރިތަނެވެ. އަދި އޭގެ ދުވަސްކޮޅެއް ފަހުން މަގުހަދަން ބޭނުންވާ ބައެއް ސާމާން އައްޑުއަށް ގެނައި ކަމުގެ ހަބަރު މޯލްޑިވްސް ރޯޑް ޑިވެލެޕްމަންޓް ކޯޕަރޭޝަން (އެމްއާރްޑީސީ) ން ވަނީ ބުނެފައވެ. އެތަކެތި ތަކާއި އެކު ސަރުކާރުގެ އިސް ބައެއް ވެރިންނާއި ރައްޔިތުންގެ މަޖިލީހުގެ އައްޑޫ ޕީޕީއެމްގެ މެމްބަރުން ވަނީ ފޮޓޯ ނަގާފައެވެ.\nމިއަހަރު ނިމެން ބާކީ އޮތީ3މަސް އޮތް އިރު އަދިވެސް މަގު ހެދުމުގެ އަމަލީ މަސައްކަތެއް ނުފެށެއެވެ. ވެލި މަގުތަކުގައި ބޮޑެތި ވަޅު ގަޑުތައް ހެދިފައިވާ އިރު ލިންކު ރޯޑުގެ އެކި ސަރަހައްދުތައް ވަނީ ހަލާކުވެ ބޮޑެތި ވަޅުގަޑު ހެދިފައެވެ. އެމަސައްކަތެއް ހައުސިން މިނިސްޓްރީއަށްވެސް އަދި އެމްއާރްޑީސީއަކަށްވެސް ނުކުރެވެއެވެ.\nރައީސް އަބްދުﷲ ޔާމީންގެ ރިޔާސީ ދައުރުގެ ހަތަރު އަހަރު ނިމޭއިރު އައްޑޫގެ އެއްވެސް ސަރަހައްދެއްގައި ރަނގަޅު ފެންވަރެއްގެ މަގެއް ހެދިފައި ނުވެއެވެ. އައްޑޫގައި އެންމެ ފަހުން މަގެއް ހެދީ ރައީސް ވަހީދުގެ ސަރުކާރުގައި ހިތަދޫ މެދެ އާރި މަގުގައެވެ. ނަމަވެސް ހުޅުދޫ އަދި މީދޫގެ ދެތިން މަގެއްގައި ގާވަނީ އަތުރާފައެވެ. ރައްޔިތުން ބުނާ ގޮތުން މި މަގުތަކަކީ ރައްޔިތުން އެންމެ ބޭނުންވި މަގުތަކެއް ނޫނެނެވެ. ނަމަވެސް ގާއަތުރައިގެން ހެދި މަގަކީ ވަކި ސަބަބަކަށްޓަކައި ހުޅުދޫގައި ހެދި މަގެކެވެ.


Haaland ge bappa aaeku agent euro tour akah - One Online\nހާލަންޑުގެ ބައްޕައާއި އެޖެންޓް ރައިއޯލާ --- ފޮޓޯ/ ގެޓީ\nދުނިޔޭގެ ފުޓުބޯޅައިގައި މިވަގުތު ހުރި އެންމެ ހުނަރުވެރި އެއް ކުޅުންތެރިޔާ، އާލިން ހާލަންޑުގެ ބޮޑު ޓްރާންސްފާއަކަށް ތައްޔާރުވުމުގެ ގޮތުން އެޖެންޓް މިނޯ ރައިއޯލާއާއި ހާލަންޑްގެ ބައްޕަ ޔޫރަޕްގެ ބޮޑެތި ކްލަބުތަކާ ބައްދަލުކޮށްފިއެވެ.\nހާލަންޑްގެ ބައްޕަ އަލްފް އިންގާއެކު ރައިއޯލާ އިއްޔެ ސްޕެއިންއަށް ގޮސްފައިވާ އިރު، އެ ވާހަކަތައް ވަނީ މީޑިއާގެ ސުރުހީތަކަށް އަރައިފައެވެ. ފުރަތަމަ ބާސެލޯނާގެ ރައީސް ޖޯން ލަޕޯޓާއާ ބައްދަލުކުރުމަށްފަހު ރެއާލް މެޑްރިޑަށް ގޮސް، އެ ކްލަބުގެ ރައީސް ފްލޮރެންޓީނޯ ޕްރޭޒްއާވެސް ހާލަންޑްގެ އެޖެންޓް ރައިއޯލާ ވަނީ ބައްދަލުކޮށްފައެވެ.\nސްޕެއިންގެ ނޫސްތަކުން ބުނެފައިވަނީ ހާލަންޑް މީހުންނާ ބައްދަލުކޮށްފައިވަނީ ސިއްރުން ނޫން ކަމަށާއި އެކަން އެޖެންޓް ކުރިއަށްގެންދަނީ ފާޅުގައި ކަމަށެވެ. އަދި އެ ވާހަކަތައް މީޑިއާއަށް ތިލަކޮށްލުމަކީވެސް އެޖެންޓް ބޭނުންވާ ގޮތް ކަމަށް ސްޕެއިން ނޫސްވެރިން ވަނީ ފާހަގަކޮށްފައެވެ.\nބާސާގެ ދަރަނި ބޮޑުވެ، ކްލަބަށް އުނދަގޫ ހާލަތެއް ކުރިމަތިވެފައި އޮތް ނަމަވެސް އުމުރުން 20 އަހަރުގެ ހާލަންޑް ހޯދަން އެ ކްލަބުން މަސައްކަތް ކުރުމުން ދޭހަވަނީ، ކެޕްޓަން ލިއޮނަލް މެސީއާއެކު ކްލަބު އަދިވެސް ޔޫރަޕްގެ ގަދަ ބާރުތަކާ ވާދަކުރަން ތައްޔާރަށް އޮތް ކަމެވެ. ސްޕެއިންގެ ނޫސްތަކުން ރިޕޯޓްކޮށްފައިވާ ގޮތުގައި ބާސާގެ ރައީސް ލަޕޯޓާގެ އިންގިލާބުގެ ފެށުމަށް ހާލަންޑް ހަދަން ކްލަބުން ބޭނުންވެއެވެ.\nބާސާގެ ވާދަވެރި ރެއާލްއިންވެސް ހާލަންޑް ހޯދަން ބޭނުންވެ، އިއްޔެ އެކަމުގެ މަޝްވަރާތައްވެސް ކޮށްފައިވާއިރު، ބެލެވޭ ގޮތުގައި އަދިވެސް ރެއާލްގެ އެންމެ ބޮޑު ޓާގެޓަކީ ޕީއެސްޖީގެ ތަރި ކިލިއަން އެމްބާޕޭއެވެ.\nސްޕެއިންއާ ހަމައިން ބައްދަލުވުންތައް ނިންމާލަން ހާލަންޑްގެ އެޖެންޓް ރައިއޯލާ ބޭނުން ނުވާ ކަމަށް އިތުބާރު ހުރި ނޫސްވެރިން ވަނީ ބުނެފައެވެ. އެގޮތުން މިއަދު އިނގިރޭސިވިލާތަށް ގޮސް، މެންޗެސްޓާ ދެ ކްލަބުގެ އިތުރުން ޗެލްސީއާވެސް ބައްދަލުކުރުމަށް ނިންމާފައިވާ ކަމަށް ނޫސްތަކުން ބުނެއެވެ. އެ ކްލަބުތަކުގެ ތެރެއިން ހާލަންޑް ގެންދިޔުން އެންމެ ގާތި މެންޗެސްޓާ ސިޓީން ކަމަށް ނޫސްތައް ބުނެއެވެ.\nމި ސީޒަނުގައިވެސް މިހާތަނަށް ބުންޑަސްލީގާގައި 21 ގޯލު ޖަހައި، ޗެމްޕިއަންސް ލީގުގައި ކުޅުނު 14 މެޗުން 20 ގޯލު ޖަހައިދީފައިވާ ހާލަންޑަކީ މިވަގުތު ޔޫރަޕުގައި ހުރި އެންމެ ވަރުގަދަ އެއް ޕްރޮޑަކްޓެވެ. 2024 ވަނަ އަހަރާ ހަމައަށް ހާލަންޑް ޑޯޓުމަންޑާއެކު ހަދާފައިވާ ކޮންޓްރެކްޓްގެ މުއްދަތު ހަމަވި ނަމަވެސް އޭނާ ގަތުމަށް އެތައް ކްލަބަކުން މިހާރުވެސް ތައްޔާރެވެ. މިހާރުގެ މާކެޓުގައި ހާލަންޑްގެ އަގު ގާތްގަނޑަކަށް 128 މިލިއަން ޕައުންޑަށް އަރާނެ ކަމަށް ބެލެވެއެވެ.\nގުޅޭ ޓެގު ޓްރާންސް ޓޯކްސް


SAFF ah India in varugadha team eh iulaanu kohfi\nއިންޑިޔާގެ ކެޕްޓަން ސުނީލް ޗެތްރީ\nސާފަށް އިންޑިޔާއިން ވަރުގަދަ ޓީމެއް އިއުލާންކޮށްފި\n26 ސެޕްޓެމްބަރ 2021 - 20:39:10\nއޮކްޓޫބަރު މަހުގެ އެއްވަނަ ދުވަހު މާލޭގައި ފަށާ ސާފް ޗެމްޕިއަންޝިޕަށް، އިންޑިޔާއިން ވަރުގަދަ ޓީމެއް އިއުލާންކޮށްފިއެވެ. ރިޕޯޓްތައް ބުނާ ގޮތުން ބެންގަލޫރު މަގުން އިންޑިޔާ ޓީމު މާލެ އަންނާނީ އަންގާރަ ދުވަހުއެވެ.\nއާއްމުކޮށް މިފަހަކުން ސާފް ޗެމްޕިއަންޝިޕަށް އިންޑިޔާއިން ފޮނުވަނީ ޒުވާން އުމުރުފުރައިގެ ޓީމުތަކެވެ. އެހެންނަމަވެސް އިންޑިޔާއިންވަނީ މިއަހަރުގެ ސާފު ޗެމްޕިއަންޝިޕަށް އެ ގައުމުގެ ސީނިއަރ ޓީމު ފޮނުވަން ނިންމާފައެވެ.\nއިންޑިޔާގެ މީޑިއާ ރިޕޯޓްތައް ބުނާ ގޮތުން، ސާފް ޗެމްޕިއަންޝިޕަށް މި ފަހަރު ސީނިއަރ ޓީމު ފޮނުވުމުގެ އެއްމެ ބޮޑު ބޭނުމަކީ، ކޮވިޑާ ހެދި ގިނަ ދުވަސްތަކަކަށް ފުޓްބޯޅަ މެދު ކެނޑިފައި އޮތުމާއި އެކު އަލުން ފަށައިގެން އަންނަ އިރު އަންނަ އަހަރު އޮންނަ އޭޝިއަން ކަޕް ކޮލިފައިންގެ ތިންވަނަ ބުރުގެ ކުރިން ގިނަ މެޗުތަކެއް ސީނިއަރ ޓީމަށް ހޯދައިދިނުމެވެ.\nއިންޑިޔާއިން މަސައްކަތް ކުރަމުން އަންނަނީ ދެހާސްތޭވީސްވަނަ އަހަރު ޗައިނާގައި އޮންނަ އޭޝިއަން ކަޕުގެ ފައިނަލް ބުރުން ފުރުސަތު ހޯދާށެވެ. މިހާތަނަށް ދެކުނު އޭޝިޔާ ސަރަހައްދުން އޭޝިއަން ކަޕަށް ކޮލިފައިވެފައިވާ ހަމައެކަނި ޓީމަކީވެސް އިންޑިޔާއެވެ. އިންޑިޔާއިން ދެކޭ ގޮތުގައި ސާފު ޗެމްޕިއަންޝިޕުގެ މެޗުތަކަކީ އެ ގައުމުން އޭޝިއަން ކަޕަށް ކޮލިފައިވުމަށް ލިބޭ ޕްރެކްޓިސް މެޗުތަކެކެވެ.\nއިންޑިޔާ ޓީމުގެ ކުޅުންތެރިން މާދަމާ ބެންގަލޫރަށް ދިޔުމަށް ފަހު މާލެ އަންނާނީ ބެންގަލޫރުންނެވެ. މި ވަގުތު ގައުމީ ޓީމުގެ ކުޅުންތެރިން ޕްރެކްޓިސް ކުރަމުން އަންނަނީ އެ ކުޅުންތެރިއަކު ނިސްބަތްވާ ކްލަބަކާއެކުއެވެ. އިންޑިޔާއިން އަންގާރަ ދުވަހު މާލެ އަންނަ ސްކޮޑުގައި ދާދި ފަހު މާލޭގައި އޮތް އޭއެފްސީ ކަޕްގެ ގްރޫޕް ސްޓޭޖުގައި ބެންގަލޫރު އެފްސީއާ އޭޓީކޭ މޯހަން ބަގާނަށް ކުޅުނު ނުވަ ކުޅުންތެރިއަކު ހިމެނެއެވެ. އިންޑިޔާއިން ސާފަށް އަންނަ ޓީމުގެ ކެޕްޓަނަކީ، އިންޑިޔާގެ ސީނިއަރ ޓީމުގެ ކެޕްޓަން ސުނިލް ޗެތްރީއެވެ.


Faisaa Ge Dhahivethikamuga Anbimeehaa Vattaalee Us Thanakun - Vaguthu\nއެޗްޕީއޭގެ ފިޔަވަޅުތަކުގައި ހިފެހެއްޓުމެއް ނެތް! -9ގަޑިއިރު ކުރިން\nލައިފް އިންޝުއަރެންސް ފައިސާގެ ދަހިވެތިކަމުގައި އަނބިމީހާ މަރާލި މައްސަލައެއް ފެންމަތިވެއްޖެއެވެ.\nހަކަލް އޭސަލް 40، ހައްޔަރުކޮށްފައި ވަނީ އޭނާގެ އަންހެނުން ސެމްރާ އޭސަލް 32، އާއި އޭނާގެ މާބަނޑު ދަރިފުޅު މަރާލި ކަމުގެ ތުހުމަތުގައެވެ. މިކަން ހިނގާފައި ވަނީ ދެމީހުން ޗުއްޓީ ހޭދަކޮށްލަން ތުރުކީގެ މުގްލާ ސިޓީގައި ހުންނަ ބަޓަފްލައި ވެލީގައި އުޅެނިކޮށެވެ.\nއޭސަލް، އޭނާގެ އަންހެނުން އުސް ތަނަކުން ކޮއްޕާލާފައި ވަނީ އަންހެނުންގެ ބަނޑަށް ހަތް މަހުގައެވެ. މި ހާދިސާގައި ސެމްރާ އޭސަލް އާއި އޭނާގެ ބަނޑުގައި އޮތް ދަރިފުޅު 2018 ވަނަ އަހަރުގެ ޖޫން މަހުގެ ތެރޭގައި ވަނީ ނިޔާވެފައެވެ.\nމި ދަތުރުގައި ދެމަފިރިން އެކުގައި ކްލިޕްގައި ތިބެގެން ފޮޓޯ ނަގައި ހެދިއެވެ.\nކަމާބެހޭ ފަރާތްތަކުން ބުނަމުން ދަނީ އޭސަލް ގަސްދުގައި މަރާލީ ލައިފް އިންސުއަރެންސް ފައިސާ ހޯދަން ކަމަށެވެ.\nއޭސަލް އާއި އޭނާގެ އަންހެނުން ކްލިފްއަށް އަރަން ހިނގާފައި ދާ މަންޒަރު ދައްކުވައިދޭ ވީޑިއޯއެއް މީސް މީޑިއާގައި ދައުރުވިއެވެ. އެ ވީޑިއޯގައި ފެންނަ ގޮތުން ނަމަ ދެމީހުން އަތުގައި ހިފައިގެެން އެއިގަން ސީގެ ރީތި މަންޒަރު ބެލުމަށް ސަތޭކަ އެއްހައި ފޫޓަށް ހިންގާފައި ވެއެވެ. އޭގެ މިނެޓްތަކެއް ފަހުން އޭސަލް އޭނާގެ އަންހެނުން ކްލިފް އިން ކޮއްޕާލީ ކަމަށް ބެލެވެއެވެ.\nއޭސަލް އޭނާގެ އަންހެނުން މަރާލުމަށް ރާވައިފައި ވަނީ އަންހެނުންގެ ލައިފް އިންސުއަރެންސްގެ ގޮތުގައި 400.000 ތުރުކީގެ ލިރަ ލިބޭނެ ކަމުގެ ޔަގީންކަން އޮތުމުން ކަމަށް މަރުގެ ތަހުގީގު ކުރަމުން ދިޔަ މީހުން ބުނެފައިވެއެވެ.\nފެބުރުއަރީ 24, 2021 14:28\nފިރިހެނުންގެ ހުންނަ ޖާހިލުކަން.


ސިވިލް ސަރވިސް ކޮމިޝަނުން އިންތިޒާމު ކުރައްވައިގެން ބޭއްވެވި ސިވިލް ސަރވިސް ކޮންފަރެންސް 2018 ފެށްޓެވުމުގެ ރަސްމިއްޔާތުގައި ރައީސުލްޖުމްހޫރިއްޔާގެ ނައިބު ޢަބްދުﷲ ޖިހާދު ދެއްކެވި ވާހަކަފުޅު - The President's Office\nސިވިލް ސަރވިސް ކޮމިޝަނުން އިންތިޒާމު ކުރައްވައިގެން ބޭއްވެވި ސިވިލް ސަރވިސް ކޮންފަރެންސް 2018 ފެށްޓެވުމުގެ ރަސްމިއްޔާތުގައި ރައީސުލްޖުމްހޫރިއްޔާގެ ނައިބު ޢަބްދުﷲ ޖިހާދު ދެއްކެވި ވާހަކަފުޅު\n14 އޭޕްރިލް 2018، ރިފަރެންސް: PS/NRAJ/2018/3\nކެބިނެޓުގެ މިނިސްޓަރުން، ސިވިލް ސަރވިސް ކޮމިޝަނުގެ ރައީސް، މިނިވަން މުއައްސަސާތަކުގެ ވެރިން، މި ޖަލްސާއަށް ވަޑައިގެން ތިއްބެވި ޢިއްޒަތްތެރިން، އަދި ލޮބުވެތި ސިވިލް ސަރވަންޓުން އަދި ސިވިލް ސަރވިސް ކޮމިޝަނުގައި ހަރަކާތްތެރިވާ ސްޓާފުން؛\nރާއްޖޭގައި ސިވިލް ސަރވިސްގެ ޚިދުމަތް، ވަކި ޤާނޫނެއްގެ ދަށުން ދޭން ފެށިތާ 10 އަހަރު ފުރުން ފާހަގަކުރަމުންދާއިރު، މި ބާއްވާ ސިވިލް ސަރވިސްގެ3ވަނަ ކޮންފަރެންސްގެ ބައިވެރިންނަށް ހޫނު މަރުޙަބާއެއް ދަންނަވަން. ހަމައެއާއެކު، މި ފުރުޞަތުގައި ދިވެހި ސިވިލް ސަރވިސްގެ ޚިދުމަތުގައި ދެމިތިއްބެވި އެންމެހާ ސިވިލް ސަރވަންޓުންނަށާއި ނުވަތަ ޚިދުމަތްތެރިންނަށް އެ މަސައްކަތުގެ އަގުވަޒަންކޮށް، އެ އެންމެހާ ފަރާތްތަކަށް ޝުކުރު ދަންނަވަން. ސިވިލް ސަރވިސް ކޮމިޝަނުގެ ރައީސް ދެންމެ ވިދާޅުވިފަދައިން، އަޅުގަނޑަކީވެސް ސިވިލް ސަރވިސް ކޮމިޝަނުގައި ކޮންމެވެސްވަރަކަށް ޚިދުމަތް ކުރުމުގެ ފުރުޞަތު ލިބިފައިވާ މީހެއް. އެފަދަ މީހެއްގެ ހައިސިއްޔަތުން، މިފަދަ ބައްދަލުވުންތަކުން، ސިވިލް ސަރވިސްގެ ކުރިއެރުމާއި ތަރައްޤީއަށް މަގުފަހިވެގެންދާ މިންވަރު ވަރަށް ރަނގަޅަށް އަޅުގަނޑަށް ވަޒަންކުރެވޭ. އަދި މި ކޮންފަރެންސް ބޭއްވުމަށްޓަކައި ކޮންމެ ދެ އަހަރަކުން އެއް އަހަރު ކޮމިޝަނުގެ މެންބަރުންނާއި، ކޮމިޝަނުގެ އިދާރާގެ މުވައްޒަފުން ކުރައްވާ ބުރަ މަސައްކަތް ފާހަގަކޮށް، ކޮމިޝަނުގެ ރައީސަށާއި މެންބަރުންނަށް އަދި ކޮމިޝަނުގެ ހީވާގި މުވައްޒަފުންނަށް ވަރަށް އިޚުލާޞްތެރިކަމާއެކު ޝުކުރު ދަންނަވަން.\nދިވެހި ސިވިލް ސަރވިސްއަކީ، ދައުލަތުގެ ފަރާތުން، ދިވެހިރައްޔިތުންނަށް ފޯރުކޮށްދެވޭ ވަރަށް އަގުހުރި ޚިދުމަތެއް. އަޅުގަނޑަށް މަޢުލޫމާތު ލިބިފައިވާ ގޮތުން، 24 ހާހަށްވުރެ ގިނަ އަދަދެއްގެ މަސައްކަތްތެރިން ނުވަތަ ސިވިލް ސަރވަންޓުން، މި ޚިދުމަތް ރައްޔިތުންނާ ހަމަޔަށް ފޯރުކޮށްދިނުމުގައި ކޮންމެ ދުވަހަކު ހަރަކާތްތެރިވަމުންދޭ. އަޅުގަނޑުމެންފަދަ ކުދިކުދި ޖަޒީރާތަކަކުން އުފެދިފައިވާ ޤައުމެއްގައި، ރައްޔިތުން ބޭނުންވާ މިންވަރަށް، އަދި ރައްޔިތުން ބޭނުންވާ ފެންވަރަށް ޚިދުމަތް ދިނުމަކީ ބޮޑެތި ގޮންޖެހުންތަކެއް ހުރިކަމެއް. ކަން މިހެން އޮތުމާއެކު، ބަވަނަވަމުންމިދާ ދުނިޔޭގައި، ޒަމާނީ ޓެކްނޮލޮޖީގެ ބޭނުންކޮށްގެން ރައްޔިތުންނަށް އެންމެ ފުރިހަމަ ޚިދުމަތެއް ދިނުމަށް ސިވިލް ސަރވިސްއިން އަބަދުވެސް މަސައްކަތް ކުރަންޖެހޭ. އަދި މިހާރުވެސް މަސައްކަތް ކުރަމުންގެންދާ ވާހަކަ، ކޮމިޝަނުގެ ރައީސްގެ ވާހަކަފުޅުގައި ވިދާޅުވެއްޖެ. އޭގެ ޙަޤީޤަތް އަޅުގަނޑަށް ފެންނަނީ މިއަދު އަޅުގަނޑުގެ ކުރިމަތީގައި ދެވުނު އިނާމުތަކުން. އަޅުގަނޑު ހަމަ މި ނޭވާގައި އިމިގްރޭޝަންގެ އިސްބޭފުޅުންނަށާއި، އިމިގްރޭޝަންގެ މުވައްޒަފުންނަށް، ޓެކްނިކަލް ދާއިރާއިން ހޯއްދެވި ކާމިޔާބީއަށް ވަރަށް އިޚުލާޞްތެރިކަމާއެކު ޝުކުރު ދަންނަވަން.\nތަރައްޤީގެ މަގުގައި ފައިތިލަ ހަމަކޮށް، ރައްޔިތުންގެ އިހުސާސްތައް ދެނެގަނެ ކުރިޔަށް ދެވޭނީ، ޚިދުމަތުގެ ފެންވަރު ކެނޑިނޭޅި ތަރައްޤީ ކުރަމުން ގެންގޮސްގެން. އެފަދަ ކުރިއެރުމާއި ތަރައްޤީ، ސިވިލް ސަރވިސްގެ ޚިދުމަތަށް ގެނައުމަށްޓަކައި، ދިވެހި ސިވިލް ސަރވިސްގެ ހިންގުން ހަރުދަނާކުރަންޖެހޭކަމީ ކުޑަވެސް ޝައްކެތްއޮތްކަމެއް ނޫން. ސިވިލް ސަރވިސްގެ އިންތިޒާމުތަކާއި، އެކަށައެޅިފައިވާ ނިޒާމުތައް ދިރާސާކުރުމާއެކު، އެކަންކަން މުރާޖާކޮށް، ޚިދުމަތް ފޯރުކޮށްދިނުމަށް ގެންނަންޖެހޭ ބަދަލުތައް ދުވަހުން ދުވަހަށް ގެންނަންޖެހޭކަމީ ޔަގީނުންވެސް ކުރަންޖެހޭނެ ކަމެއް.\nސިވިލް ސަރވިސް ކޮމިޝަނުގެ ތަޞައްވުރަކީ، މަސައްކަތް ކުރުމަށް ޝައުޤުވެރިކަން ހުރި، އާދެ، ރައީސްގެ ވާހަކަފުޅުގައިވެސް މި ވާހަކަ ވިދާޅުވެދެއްވައިފި. ޤާބިލު، ހުނަރުވެރި ސިވިލް ސަރވިސްއެއް އުފެއްދުން ކަމަށްވާއިރު، މި މަޤުޞަދުތައް ހާސިލުކުރުމަށް މިފަދަ ބައްދަލުވުންތަކުން މަގުކޮށިގެންދާނެކަމާމެދު ޝައްކެއްނެތް. ސިވިލް ސަރވަންޓުންނަކީ، ނަޒާހަތްތެރި، ރިވެތި އަޚުލާގެއްގެ މަތީގައި ތިބި، ޤާބިލު، ޢަޒުމް ވަރުގަދަ އަދި ވަގުތަށް ކަމޭހިތުމުގެ ފުރިހަމަ ސިފަ ލިބިގެންވާ ބަޔަކަށް ހެދުމަށް ކޮމިޝަނުން ކުރަމުންދާ މަސައްކަތް ކާމިޔާބުވެގެންދާނީ، އެކަންކަމާމެދު ރޭވުންތަކެއް ރާވައި ހިންގައިގެން. މިއަދު ފެނިގެންދަނީ އޭގެ ބޮޅުތައް. އަދި ކޮމިޝަނުގެ އަމާޒު ކަމުގައިވާ، ޤައުމުގެ ތަރައްޤީއަށް އެއްބާރުލުން ދިނުމަށްޓަކައި، ނަޒާހަތްތެރިކަމާއި، ގަޑިއަށް ފަރުވާތެރިކަމާއެކު މަސައްކަތް ކުރާނެ އަދި ޝައުޤުވެރިވާ މުވައްޒަފުންތަކެއް ބިނާކުރެވޭނީވެސް މިފަދަ ހަރަކާތްތަކެއްގެ ތެރެއިންކަން ކަށަވަރު.\nސިވިލް ސަރވިސް އަށް ދިމާވެފައިވާ މައްސަލަތަކާއި ގޮންޖެހުންތައް، އަޅުގަނޑު ތަކުރާރުކުރާކަށް ނެތިން. އެހެންނަމަވެސް، ބައެއް ވާހަކަ ދަންނަވާލާނަން. މި ގޮންޖެހުންތައް ދެނެގަނެ، ޢިލްމީ ޕްލެޓްފޯމެއްގައި އެ މައްސަލަތަކަށް ދިރާސީ ނަޒަރަކުން ބަލައި، ޙައްލު ހޯދައި، ކުރިމަގަށް އެންމެ އެކަށީގެންވާ ރޭވުންތަކެއް ރޭވުމަށް، މި ކޮންފަރެންސަކީ ވަރަށް މުހިންމު، ބޭނުންތެރި ކޮންފަރެންސެއް ކަމުގައި އަޅުގަނޑު ދެކެން. އަދި އަތޮޅުތެރެއިންނާއި، މާލޭގެ އެކިއެކި މިނިސްޓްރީތަކާއި ޑިޕާޓްމަންޓްތަކުގެ ވެރިން، ނުވަތަ މުވައްޒަފުން އެއްތަނެއްގައި ތިބެ ގޮންޖެހުންތަކާއި، ދިމާވެފައިވާ ހުރަސްތަކާމެދު މަޝްވަރާކޮށް ޚިޔާލުބަދަލުކޮށްލާނެ ފުރުޞަތު، މި ކޮންފަރެންސްގެ ތެރެއިން ތަނަވަސްވެގެންދާކަމީ، މި ކޮންފަރެންސްގެ މުހިންމުކަން އިތުރުވެގެންދާ ކަމެއް.\nއަޅުގަނޑަށް މަޢުލޫމާތު ލިބިފައިވާ ގޮތުގައި، މި ކޮންފަރެންސްގައި މައިގަނޑު4ތީމެއްގެ ދަށުން ތަފާތު 10 ދިރާސާ ކަރުދާހެއް ހުށަހަޅައި، މަޝްވަރާ ކުރުމަށް ހަމަޖެހިފައިވޭ. އެ ގޮތުން، ޚިދުމަތްދޭ އިދާރާގެ މަސައްކަތުގެ ފެންވަރު މަތިކުރުމާއި، މުވައްޒަފުންގެ ޤާބިލުކަމަށް ބަލައި، ވަޒީފާ ދިނުމާއި، ޑިޖިޓަލް ނުވަތަ ސްމާޓް ހިންގުމުގެ ނިޒާމެއް ޤާއިމުކުރުމާއި، މަސައްކަތު މާޙައުލު އިތުރަށް ހަރުދަނާކުރުން ހިމެނޭކަން ފާހަގަކުރަން.\nމިއަދު ސިވިލް ސަރވިސްގެ ޚިދުމަތް ލިބިގަންނަ ރައްޔިތުންގެ ފަރާތުން އެންމެ ބޮޑަށް އިވެމުންދާ ޝަކުވާއަކީ، އޮފީސްތަކުން ދެވޭ ޚިދުމަތް ލަސްވުމާއި، ފޯނަށް ޖަވާބު ނުދިނުމާއި، މުވައްޒަފުންގެ ފަރުވާކުޑަވުމުގެ މައްސަލަ. މިއަށްވުރެ އިތުރަށް މައްސަލަތައް ހުންނާނެކަން އެނގޭ. އެހެންނަމަވެސް، އަޅުގަނޑު ފާހަގަކޮށްލީ މި ތިން ކަންތައް. މި ހުރިހާ މައްސަލަތަކަކީވެސް ޙައްލު ހޯދަން ޖެހިފައިވާ ކަންތައްތައް. މުވައްޒަފުންގެ މަސައްކަތުގެ ފެންވަރު ބެލުމުގެ ނިޒާމެއް، އާދެ، ސިވިލް ސަރވިސްގެ ރައީސްގެ ވާހަކަފުޅުގައިވެސް ވިދާޅުވެއްޖެ. ސިވިލް ސަރވިސް ޚިދުމަތް ތަޢާރުފުވުމުގެ ކުރިންވެސް ރައީސުލްޖުމްހޫރިއްޔާގެ އޮފީހުގެ ޕަބްލިކް ސަރވިސް ޑިވިޜަނުން ޤާއިމުކޮށް ކުރިއަށް ގެންގޮސްފައިވޭ. އަދި މިހާރު އެ ނިޒާމު އިތުރަށް ފުރިހަމަކުރެވި، ސިވިލް ސަރވިސްގެ މުވައްޒަފުންގެ މަސައްކަތު ފެންވަރު ބެލުން، އަހަރަކު އެއްފަހަރު ކުރިޔަށް ގެންދެވޭ. ހަމައެއާއެކު މަސައްކަތު ފެންވަރު ބެލުމަށްފަހު، ނަތީޖާއަށް ބަލައި އަޅަންޖެހޭ ފިޔަވަޅުތައްވެސް އަޅާ. ނަމަވެސް ހިތާމައަކީ، އަޅުގަނޑުމެން މި އެދޭފަދަ، ރައްޔިތުންނަށް ޚިދުމަތް ދިނުމުގެ ރޫޙުގައި މަސައްކަތްކުރާ މުވައްޒަފުންގެ އަދަދު މަދުކަން. ކަން މިހެން އޮތުމާއެކު، މުވައްޒަފުންގެ މަސައްކަތުގެ ފެންވަރު މަތިކުރެވޭނެ ގޮތްތައް އަޅުގަނޑުމެން ހޯދަން އެބަޖެހޭ. އެކަމާމެދު ދިރާސާ ކުރަންޖެހޭ! އަޅުގަނޑު ގަބޫލުކުރަނީ، މި ކޮންފަރެންސްގެ ތެރެއިން ތިޔަބޭފުޅުން މި މައްސަލައަށް ނުވަތަ މި މައްސަލަތަކަށް ޙައްލުތަކެއް ގެނައުމަށް މަސައްކަތް ކޮށްދެއްވާނެ ކަމަށް.\nއާދެ، ސިވިލް ސަރވިސްގެ ޚިދުމަތުގެ ފެންވަރު ރަނގަޅު ކުރެވޭނެ އެންމެ ބޮޑު އެއް އަސާސަކީ، ޚިދުމަތާ ގުޅޭ މީހުންގެ ފެންވަރު ރަނގަޅުވުން. މަސައްކަތަށް އެކަށޭނަ، ހުނަރު ހުރި، އެންމެ ޤާބިލު ފަރާތަށް ވަޒީފާ ހަމަޖެހިގެންދިޔުން. އެހެންގޮތަކަށް ދަންނަވާނަމަ، "ކޮމްޕީޓެންސީ ބޭސްޑް ރެކްރޫޓްމަންޓް" ނިޒާމެއްގެ ދަށުން ވަޒީފާތަކަށް ބޭނުންވާ މީހުން ޢައްޔަނު ކުރެވިގެން ދިޔުން. މިއީ މި ކޮންފަރެންސްގައި މަޝްވަރާ ކުރުމަށް ކަނޑައަޅާފައިވާ މައިގަނޑު ތީމުތަކުގެ ތެރެއިން އެއް ތީމުކަންވެސް އަޅުގަނޑަށް އެނގިފައިވޭ.\nޝައްކެތްނެތް! ޤާބިލު، މަސައްކަތްކުރާހިތްވާ މުވައްޒަފުން ވަޒީފާއަށް ޢައްޔަނު ކުރެވިގެން ނޫނީ، މަސައްކަތުގެ ފެންވަރު ރަނގަޅެއް ނުކުރެވޭނެ. ތިމާގެ ޢާއިލާގެ މީހަކަށްވީމާ، ނުވަތަ ރައްޓެއްސަކަށްވީމާ، ވަޒީފާ ދިނުމުގައި އިސްކަން ދެވޭނެ އުސޫލެއް މިހާރު ހަމަޖެހިފައެއް ނޯވޭ. ސިވިލް ސަރވިސްގައި މުވައްޒަފުން ރެކްރޫޓް ކުރުމަށް މިވަގުތު ޢަމަލުކުރަމުންދާ "މެރިޓް ބޭސްޑް ރެކްރޫޓްމަންޓް" ނިޒާމުގެ ބަދަލުގައި، އަޅުގަނޑަށް އެނގިފައި އޮތީ، މުސްތަޤްބަލުގައި މިކަހަލަ ނިޒާމަކަށް ބަދަލުވެގެންދާނެ ކަމަށް. ބަދަލުވެގެންދިޔުމަކީ، ސިވިލް ސަރވިސްގެ ޚިދުމަތަށް އެންމެ އެކަށޭނަ، ޤާބިލު މީހުން ނެގުމަށް ހުޅުވިގެންދާނެ ދޮރެއް. ނަމަވެސް މިކަމުގައި ގޮންޖެހުންތަކެއް ހުންނާނެކަން އަޅުގަނޑު ގަބޫލުކުރަން. އެކަމަކު ތިޔަބޭފުޅުންގެ ފުރިހަމަ ވިސްނުމާއި ޚިޔާލާއެކު، މިއީ އަޅުގަނޑުމެންނަށް އަތްނުލެވޭނެ ގޯލެއް ނޫންކަން އަޅުގަނޑަށް ކަށަވަރު.\nއާދެ، މިއަދުގެ ދުނިޔޭގައި ތަރައްގީވެފައިވާ ޤައުމުތަކެކޭ އެއްފަދައިން، އަޅުގަނޑުމެން ކޮންމެ ދިވެއްސަކީ އިންފޮމޭޝަން ޓެކްނޮލޮޖީގެ ބޭނުން ހިފައި، އޭގެ ވަސީލަތްތައް ލިބުމުގެ މަގު ފަހިވެފައިވާ ބައެއް. އޭގެ ކޮންމެވެސް ހެތްކެއްކަންނޭނގެ، އުރީދޫން މި ފަންކްޝަން ކޮންމެވެސްވަރަކަށް ސްޕޮންސަރ ކޮށްދެއްވުން. ބައެއް ޚިދުމަތް ތަރައްޤީ ކުރުމުގައި ޓެކްނޮލޮޖީގެ ބޭނުން ހިފައިފިނަމަ، އެތައް ގުނައެއް، އެ ޚިދުމަތެއް ތަރައްޤީވާނެކަމީ ކުޑަވެސް ޝައްކެތް އޮތްކަމެއް ނޫން. އޭގެ ސަބަބުން ޚަރަދުވެސް ކުޑަވެގެންދާނެ.\nއާދެ، ވަކިވަކި ރަށްތަކެއްގެ ގޮތުގައި އުފެދިފައިވާ އަޅުގަނޑުމެންގެ މި ކުޑަ ރާއްޖޭގެ ކޮންމެ ރަށެއްގެ ރައްޔިތުންނަށް ސަރުކާރުން ފޯރުކޮށްދޭންޖެހޭ ޚިދުމަތްތައް ފޯރުކޮށްދިނުމުގައި، އެންމެ ބޮޑަށް ބޭނުންކުރެވިދާނެ އެއްޗަކީ ކުރިންވެސް އަޅުގަނޑު ދެންނެވި ފަދައިން، ޓެކޮނޮލޮޖީކަން ކަށަވަރު. ސިވިލް ސަރވިސްގެ ޚިދުމަތުގައިވެސް، އަޅުގަނޑުމެން ބޮޑަށް ބަލަންވީ، ޓެކްނޮލޮޖީގެ ބޭނުންހިފައި، ކަރުދާސް ވީހާވެސް މަދުކޮށް، ނުވަތަ ޕޭޕަރލެސް ނިޒާމަކުން އާންމު ރައްޔިތުންނާ ވީހާވެސް ގާތުން ޚިދުމަތް ފޯރުކޮށްދިނުމަށް. ޚިދުމަތް ލިބިގަތުމަށް ރައްޔިތުން ފުރަންޖެހޭ ފޯމުތައް ފުރުމާއި، މަޢުލޫމާތު ބެލެހެއްޓުމާއި، މަޢުލޫމާތު ލިބިގަތުމުގެ ކަންތައްތައް ސޮފްޓްވެއަރތަކާއި، އެޕްލިކޭޝަންސްތައް ނުވަތަ އެޕްސް، އެކިއެކި ޒަމާނީ ޓެކްނޮލޮޖީ ބޭނުންކޮށްގެން ފަސޭހައިން ދެވޭނެ ނިޒާމުތަކެއް ޤާއިމުކޮށްދިނުމަށް. ހަމަ ޔަގީނުންވެސް މި ކަންތައްތައް އަޅުގަނޑުމެންނަށް ކޮށްދެވިއްޖެނަމަ، ރައްޔިތުން އެކަން ބަލައިގަންނާނެ. އަދި އަޅުގަނޑުމެންނަށް އެފަރާތްތަކުގެ ތަޢުރީފުވެސް ވަރަށް ބޮޑަށް ލިބިގެންދާނެ.\nއަޅުގަނޑު ކުޑަ ވާހަކައެއް ދަންނަވާލަން ބޭނުން. އަޅުގަނޑު މިދޭތެރެއިން ދުބާއީއަށް ކުރި ދަތުރެއް. ކޮމިޝަނުގެ ނައިބު ރައީސް ވަޑައިގެންނެވި ބައްދަލުވުމެއްގައި އަޅުގަނޑު ބައްވެރިވިން. ދުބާއީގައި އަޅުގަނޑަށް އެނގިފައި އޮތް ގޮތުން، ބައެއްކަހަލަ ޚިދުމަތް ލިބިގަތުމަށް އެއްގޮތަކަށްވެސް އޮފީސްތަކަށް ދާކަށްނުޖެހޭ. ހުރިހާ ޚިދުމަތެއް ލިބެން ހުންނަނީ ވެބްސައިޓް ނުވަތަ އިންފޮމޭޝަން ޓެކްނޮލޮޖީގެ ބޭނުންކޮށްގެން. އެހެންވީމާ، އާންމު ރައްޔިތުން އޮފީސްތަކުން ޚިދުމަތް ލިބިގަތުމުގައި ޚަރަދުތައް ވަރަށްކުޑަވެފައި އޮންނަނީ. މިހެން ދެންނެވި ކަމަށްވިޔަސް، ކޮންމެވެސްވަރަކަށް ޚަރަދުދާނެކަންނޭނގެ. އެހެންނަމަވެސް، ޖުމުލަގޮތެއްގައި ދަންނަވަން މިއުޅޭ ވާހަކައަކީ، ޚިދުމަތް ހޯދަން ދުބާއީގެ އޮފީސްތަކަށް ރައްޔިތުންނެއް ނުދެއޭ. ބައެއްކަހަލަ އާންމު ޚިދުމަތްތައް ހޯދަން އެޕްސް ނުވަތަ އެޕްލިކޭޝަން ބޭނުންކޮށްގެން އެކަން ކުރަނީ.\nއެހެންވީމާ، އަޅުގަނޑު ހިތަށްއެރީ، މި ވާހަކަ ތިޔަބޭފުޅުންނަށް ދަންނަވާލާނަމޭ. އަޅުގަނޑު މި ދެންނެވީ އަޅުގަނޑުމެންގެ ސިވިލް ސަރވިސް ސަރވިސް ކޮމިޝަނުން މަސައްކަތް ކޮށްގެން މި ލެވެލަށް ގެންދަންވީ ވާހަކަ. އަޅުގަނޑުމެންގެ ރަށްތަކަކީ ވަރަށް ދުރުގައި ހުންނަ ރަށްތަކެއް. ޖޯގްރަފީއަށް ބަލާކަމަށްވަންޏާ، ކަނޑު ހުރަސްކޮށްގެންދާ ބަޔަކަށްވާތީ، އަޅުގަނޑަށް ގަބޫލުކުރެވެނީ، މިގޮތަށް ކަންތައްތައް ކުރެވިއްޖެ ކަމަށްވަންޏާ، ރައްޔިތުންނަށް ވަރަށް ބޮޑަށް ލުއިފަސޭހަވެގެންދާނެ ކަމަށް. މިހާރުވެސް މަސައްކަތް ކުރަމުންދާކަމެއް. އަޅުގަނޑު ހިތަށްއެރީ މި ވާހަކަ ތިޔަބޭފުޅުންނާ ޝެއަރ ކޮށްލާނަމޭ.\nރާއްޖޭގެ މާޙައުލަށް ވޭތުވެދިޔަ 10 ވަރަކަށް އަހަރުގެ ތެރޭގައި އައިސްފައިވާ ބަދަލުތަކުގެ އަސަރު، ސިވިލް ސަރވިސްގެ ތެރެއިންވެސް ދަނީ ފެންނަމުން. ސިވިލް ސަރވިސް މުވައްޒަފުންނަކީ، އެ ވަގުތަކު އޮތް ސަރުކާރަކުން ރައްޔިތުންނަށް ދޭންޖެހޭ ޚިދުމަތްތައް ދޭން ތިބި ބައެއް. ސަރުކާރުން ދޭން ބޭނުންވާ ޚިދުމަތްތައް ދިނުމަށް ހުރަސްއަޅާ ބައެއް ނޫން. ކޮންމެ ސިވިލް ސަރވިސް މުވައްޒަފެއްވެސް ގަބޫލުކުރަންޖެހޭނެ ޙަޤީޤަތަކީ، ތިމާއަށް ލިބިފައިވާ ވަޒީފާއަކީ ރައްޔިތުންނަށް ޚިދުމަތްކުރުމަށްޓަކައި ލިބިފައިވާ ވަޒީފާއެއްކަން. އަދި ތިމާގެ މުސާރަ ދެނީ ރައްޔިތުންގެ ލާރިންކަން. ވުމާއެކު، ކޮންމެފަދަ ވިސްނުމެއްގެ ރައްޔިތަކަށްވެސް، ސަރުކާރުން ދޭންޖެހޭ ޚިދުމަތް އެންމެ ފުރިހަމަގޮތުގައި ދިނުމަށް އަޅުގަނޑުމެން މަސައްކަތް ކުރަންޖެހޭނެ. އަޅުގަނޑުމެންގެ އޮފީސްތަކުގެ ތެރޭގައިވެސް، ބައެއްފަހަރު ހުންނަ ޕޮލިޓިކަލް ވިސްނުމެއްގެ ސަބަބުން މަސައްކަތަށް، އޭގެ ނޭދެވޭ އަސަރު ފެންނަ ބައެއް މުވައްޒަފުން އުޅޭކަން ހިތާމައާއެކު ފާހަގަކޮށްލަން.\nތަފާތު ވިސްނުމުގެ މީހުން އަޅުގަނޑުމެންގެ ތެރޭގައި ތިބޭނެކަން އަޅުގަނޑު ގަބޫލުކުރާހިނދު، ޤައުމަށްޓަކައި، ނޫނީ ރައްޔިތުންނަށްޓަކައި އޮފީސްތަކުން ދެވޭ ޚިދުމަތަކަށް އޭގެ އަސަރު ފޯރުމަކީ ގަބޫލުކުރެވޭނެ ކަމެއްނޫން. އޮފީސްތަކުގެ ތެރޭގައި ބައިބައިވުން އުފައްދައި، މަސައްކަތުގެ މާޙައުލު ކިލަނބުކޮށް ހަދާ މުވައްޒަފުންނާމެދު ފިޔަވަޅު އަޅަންޖެހޭ. އެ މުވައްޒަފުންގެ އެޓިޓިއުޑާއި ސުލޫކު، ގަވާއިދުން މޮނިޓަރކޮށް އިޞްލާޙުކުރަން މަސައްކަތް ކުރަންޖެހޭނެ. ރައީސުލްޖުމްހޫރިއްޔާ އަށާއި ދައުލަތުގެ ވެރިން ނުވަތަ އޮފީސްތަކުގެ ވެރިންނާމެދު، ސާބިތު ނުހިފޭފަދަ ދޮގު ވާހަކަތައް އޮފީސްތަކުގައްޔާއި، މަލްޓިމީޑިއާގެ ވަސީލަތްތައް މެދުވެރިކޮށް އާންމުކޮށް ފާޅުކުރާ ބަޔަކަށް ސިވިލް ސަރވަންޓުން ވެގެންނުވާނެ. އޮފީހުގެ މާޙައުލުގައި ހިނގާ ކަންތައްތަކަށް އޮފީސްތެރެއިން ޙައްލު ހޯދެންޖެހޭނެ. އެއީ، އާންމު ފޯރަމްތަކުގައި ހިއްސާކުރެވޭ ކަންތައްތަކަށް ވެގެން ނުވާނެ.\nމިގޮތުން ސިވިލް ސަރވިސް މުވައްޒަފުންގެ މަސައްކަތުގެ މާޙައުލު ހަރުދަނާކުރުމަށްޓަކައި ކުރެވިދާނެ ގިނަ ކަންތައްތަކެއް ހުރިކަން އަޅުގަނޑުވެސް ފާހަގަކުރަން. އަޅުގަނޑު އެދެނީ މި ކޮންފަރެންސްގައި މި ކަންތައްތަކާމެދު މަޝްވަރާކޮށް، އަޅުގަނޑުމެންގެ ސިވިލް ސަރވިސްއަކީ މިހާރަށްވުރެ ހަރުދަނާ ޚިދުމަތަކަށް ހެދުން. އަދި ސިވިލް ސަރވިސްގެ މަސައްކަތު މާޙައުލަކީ އުފެއްދުންތެރި، ރައްޔިތުން ބަލައިގަންނަ ފަދަ މާޙައުލަކަށް ހެދުން.\nސިވިލް ސަރވިސްގެ ޚިދުމަތުގައި ތިބި މުވައްޒަފުންގެ މަސައްކަތުގެ އަގު ވަޒަންކުރުމަކީ، އެ މުވައްޒަފުންގެ މަސައްކަތަށް ލިބޭނެ އިތުރު ކުރިއެރުމެއް ކަމުގައި ވުމާއެކު، އެކަމަކީ ސަރުކާރުން ވަރަށްބޮޑު އިސްކަމެއް ދެއްވާ ކަމެއް. ސަރުކާރުގެ ފުދުންތެރިކަން ހުރި މިންވަރަކުން މުވައްޒަފުންނަށް ދެވޭ ޢިނާޔަތްތައް އިތުރުކުރަމުން ގެންދަނީވެސް، މުވައްޒަފުންގެ މަސައްކަތުގެ އަގު ވަޒަންކުރުމުގެ ގޮތުން.\nސިވިލް ސަރވިސް ކޮމިޝަނުން އިންތިޒާމުކޮށްގެން، ސިވިލް ސަރވިސް އިދާރާތަކަށް ހުޅުވައިލެވިގެން ދެއްވަމުން ގެންދަވާ އަދި މި ޖަލްސާގައި ދެއްވި އީޖާދީ އިނާމަކީ އަޅުގަނޑު ދެކޭގޮތުން އޭގެ ފައިދާ، މަސައްކަތުގެ މާޙައުލަށް ވަރަށްބޮޑަށް ކުރާނެ ކަމެއް. އޮފީސްތަކުން އެކިއެކި ދާއިރާތަކުން ދެވޭ ޚިދުމަތްތައް ފުޅާކޮށް ތަރައްޤީ ކުރުމަށް އޮފީސްތަކުންނާއި މުވައްޒަފުން އިސްވެ ތިބެ، ހިންގާ މިފަދަ ޕްރޮޖެކްޓްތަކުގެ އަގުވަޒަންކުރުން ވަރަށް މުހިންމު ކަމަށް، ކުރިން ރައީސްގެ ވާހަކަފުޅުގައި ގެންނަވައިފި. އަޅުގަނޑުވެސް މި ވާހަކަ ހަމަ ތަކުރާރުކޮށްލަން.\nމިއަހަރު އެކި ކެޓެގަރީތަކުން [އީޖާދީ އިނާމު]ގެ7އެވޯޑެއް ހޯއްދެވި5އިދާރާގެ ވެރިންނާއި، އެކަމުގައި ޝާމިލުވި އެންމެހާ މުވައްޒަފުންނަށް އަޅުގަނޑު ހޫނު މަރުޙަބާއެއް ދަންނަވަން. އަޅުގަނޑު ގަބޫލުކުރަނީ އިނާމު ލިބުމުން، އެހިސާބުން ނިމުނީކީ ނޫންކަމަށް. ކުރިއަށް އޮތް ތާނގައި އިތުރު އިނާމެއް ހޯދުމަށް މަސައްކަތް ކުރުމަކީ ކުރަންޖެހޭނެ ކަމެއް. އަދި ކުރިމަގުގައި ސިވިލް ސަރވިސްގެ އެހެން އިދާރާތަކުންވެސް މި އެވޯޑު ހޯއްދެވުމަށް، ދުރާލައި ރާވައިގެން މަސައްކަތްތަކެއް ކުރެއްވުމަށް އަޅުގަނޑު އިލްތިމާސް ކުރަން.\nކުޑަވެސް ޝައްކެތްނެތް. އަޅުގަނޑުމެންގެ ރާއްޖެއަށް އަންނަމުންމިދާ ތަރައްޤީގެ މޭސްތިރިއަކީ، އަޅުގަނޑުމެންގެ ނަވުގެ ހުންގާނުގައި މިއަދު ހުންނެވި އަޅުގަނޑުމެންގެ ލޮބުވެތި ޢިއްޒަތްތެރި ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް. އެ މަނިކުފާނު ރާއްޖޭގެ ރައްޔިތުންގެ ކުރިއެރުމާއި ލާބަޔަށް ކުރައްވަމުން ގެންދަވާ ބުރަ މަސައްކަތްތަކަށްޓަކައި، މިފަދަ ޖަލްސާއެއްގައި އެކަން ފާހަގަކޮށް ޝުކުރު ދެންނެވުމަކީ، އަޅުގަނޑުގެ ވާޖިބެއް ކަމުގައި ދެކެން. އެހެންކަމުން، މި ފުރުޞަތުގައި އެ މަނިކުފާނަށް ތިޔަބޭފުޅުންގެ ނަންފުޅުގައި އަދި އަޅުގަނޑުގެ ނަމުގައި ވަރަށް ޚާއްޞަ ޝުކުރެއް ދަންނަވަން. ހަމައެއާއެކު އެ މަނިކުފާނުގެ އިރުޝާދުގެ ދަށުން މަސައްކަތް ކުރައްވާ އެންމެހާ މިނިސްޓަރުންނާއި، ސަރުކާރުގެ އެހެނިހެން ވެރިންނަށްވެސް ޝުކުރު ދަންނަވަން.\nއަޅުގަނޑުގެ ވާހަކަކޮޅު ނިންމާލަނީ، ސިވިލް ސަރވިސް ކޮމިޝަނުން، ސިވިލް ސަރވިސްގެ ތަރައްޤީއަށްޓަކައި ކުރައްވަމުން ގެންދަވާ މަސައްކަތް ފާހަގަކޮށް، ކޮމިޝަނުގެ ރައީސް ޑޮކްޓަރ އަލީ ޝަމީމަށާއި، ނައިބުރައީސް ޝަހީދު މުހައްމަދު އަދި ކޮމިޝަނުގެ އެހެން މެންބަރުންނަށާއި، ކޮމިޝަނުގެ ހީވާގި މުވައްޒަފުންނަށް އިޚުލާޞްތެރިކަމާއެކު ޝުކުރު ދަންނަވަމުން. އަދި ސިވިލް ސަރވިސްގެ އެންމެހާ މުވައްޒަފުން ތިޔަ ކުރައްވަމުން ގެންދަވާ ބުރަ މަސައްކަތް ޖުމުލަ ގޮތެއްގައި ފާހަގަކޮށް، ތިޔަ މުވައްޒަފުންނަށް އައްސަރިބަހާއި ސާބަސް ރައްދުކުރަމުން. އަދި އަޅުގަނޑާ ދޭތެރޭގައި ކޮމިޝަނުގެ ރައީސް ދެއްކެވި ވާހަކަފުޅުތަކަށް ކޮމިޝަނުގެ ރައީސަށް ވަރަށް އިޚުލާޞްތެރިކަމާއެކު ޝުކުރު ދަންނަވަން. އަޅުގަނޑަކީ އަބަދުވެސް ދުރުގައި ހުއްޓަސް އަޅުގަނޑު ގަބޫލުކުރަނީ ސިވިލް ސަރވިސްގެ މެންބަރެއް ކަމަށް.


''Full House'' ge thari Bob Saget maruvefai ohvvai fenihjje - One Online\nބޮބް ސެގެޓް ---\n"ފުލް ހައުސް"ގެ ތަރި ބޮބް ސެގެޓް މަރުވެފައި އޮއްވައި ފެނިއްޖެ\n''ފުލް ހައުސް''ގެ ތަރި ބޮބް ސެގެޓް މަރުވެއްޖެއެވެ.\n1980 ގެ އަދި 1990ގެ އަހަރު ތަކުގެ ތެރޭގައި މަޝްހޫރު ވި ކޮމެޑީ ޝޯ ''ފުލް ހައުސް''ގެ ތަރި ބޮބް ސެގެޓް މަރުވެފައި އޮއްވައި ފެނިފައިވަނީ އިއްޔެގެ ވަގުތެއްގައި ފްލޮރިޑާގެ ހޮޓެލެއްގެ ތެރެއިންނެވެ.\nފުލުހުން މައުލޫމާތު ދޭ ގޮތުގައި ރިޒް-ކާލްޓަން އޯލޭންޑޯ ގްރޭންޑް ހޮޓަލުން ކުރި ރިޕޯޓަކާ ގުޅިގެން އެތަނަށް ދިޔައިރުވެސް ބޮބް ވަނީ މަރުވެފައެވެ. އަދި އޭނާގެ މަރުގެ ފަހަތުގައި ޝައްކު ކުރެވޭ ކަންތައްތަކެއް ފާހަގަ ނުކުރެވޭ ކަމުގައި ވަނީ ބުނެފައެވެ.\nމަޝްހޫރު ކޮމެޑީ ޑްރާމާ ''ފުލް ހައުސް''---\nއުމުރުން 65 އަހަރުގައި މަރުވި ބޮބް ''ފުލް ހައުސް''ގައި ފެނިގެން ގޮސްފައިވަނީ ޑެނީ ޓޭނާގެ ކެރެކްޓާގައި މަންމައަކާ ނުލައި ތިން އަންހެން ދަރިން ބަލަހައްޓަމުން އަންނަ އެކަނިވެރި ބައްޕައެއްގެ ގޮތުގައެވެ. 1985 ވަނަ އަހަރުން ފެށިގެން 1995 އާ ހަމައަށް މި ޝޯގެ އަށް ސީޒަނެއް އޭބީސީ އިން ނެރެފައިވާއިރު، ''ފުލް ހައުސް'' ވަނީ ގިނަ ބަޔަކު ޝައުގުވެރިކުރުވައިފައެވެ. ''ފުލް ހައުސް''ގެ އިތުރުން ބޮބް ވަނީ ''އެމެރިކާސް ފަނިއެސްޓް ހޯމް ވީޑިއޯސް'' ހޯސްޓުކޮށްދީގެން ވެެސް މަގުބޫލުކަން ހޯދައިފައެވެ.\nބޮބް އެންމެފަހުން ކުރި ޓުވީޓު---\nބޮބް މަރުވުމުގެ ވަގުތުތަކެއް ކުރިން އިއްޔެ އޭނާވަނީ ޓުވީޓެއްވެސް ކޮށްފައެވެ. އޭނާ ކުރި ޓުވީޓުގައި ބުނެފައިވަނީ ޖެކްސަންވިލްގައި ކުރިއަށްދިޔަ ޝޯގައި ބައިވެރިވެ މަޖާ ވަގުތުތަކެއް ހޭދަކޮށްލަން ލިބުނުކަމަށާއި2ގަޑިއިރުގެ ސެޓެއް ނިމިގެން ދިޔައިރުވެސް ނޭނގުނު ކަމަށެވެ.\nބޮބް މަރުވިއިރު އޭނާގެ އަންހެނުން ކެލީ ރިޒޯ އަދި ތިން ދަރީން ދުނިޔޭގައި އެބަތިއްބެވެ.


Medical School beynuvaa saamaanu hoadhanee\nމެޑިކަލް ސްކޫލަށް ބޭނުންވާ ސާމާނު ހޯދަނީ\nމެޑިކަލް ސްކޫލް ގާއިމްކުރަން ހަމެޖެހިފައިވާ ދަރުމަވަންތަ ހޮސްޕިޓަލް -- ފޮޓޯ އަވަސް\nދަރުމަވަންތަ ހޮސްޕިޓަލުގައި ގާއިމްކުރާ މެޑިކަލް ސްކޫލަށް ބޭނުންވާ ސާމާނު ހޯދަން އިއުލާންކޮށްފި އެވެ.\nފިނޭސް މިނިސްޓްރީން ކުރި އިއުލާނެއްގައި ބުނީ ރާއްޖޭގެ ގައުމީ ޔުނިވާސިޓީގެ އެދުމަށް ދަރުމަވަންތަ ހޮސްޕިޓަލްގައި ގާއިމްކުރާ އެ ޔުނިވާސިޓީގެ މެޑިކަލް ސްކޫލަށް ބޭނުންވާ ކެމިސްޓްރީ ލެބް އިކުއިޕްމަންޓާއި، ފަރުނީޗަރާއި، ފިކްސްޗާސް އަދި އިކުއިޕްމަންޓް ސަޕްލައިކޮށް ޑެލިވަރީކޮށްދޭނެ ފަރާތެއް ހޯދަން ބޭނުންވާ ކަމަށެވެ.\nމި ބީލަމުމުގައި ބައިވެރިވާން ނަން ރީފަންޑަބަލް ރަޖިސްޓްރޭޝަން ފީއެއްގެ ގޮތުގައި 500ރ. ދައްކަން ޖެހެ އެވެ. ބީލާމުގައި ބައިވެރިވާން ދައްކަންޖެހޭ ފީ ބަލައިގަތުން އޮންނާނީ މިއަދުން ފެށިގެން މެއި މަހުގެ އަށް ވަނަ ދުވަހުގެ ނިޔަލަށެވެ. ބީލަން ހުށަހެޅުން އޮންނާނީ މެއި މަހު 13 ވަނަ ދުވަހު 11:00 ޖަހާއިރު އެވެ.\nމެޑިކަލް ސްކޫލަށް ބޭނުވާ ތަކެތި ހޯދުމުގެ ޕްރޮޖެކްޓުގެ ބިޑް ސެކިއުރިޓީގެ ގޮތުގައި 15,000ރ ހުށަހަޅަން ޖެހެ އެވެ. ބިޑް ސެކިޔުރިޓީގެ މުއްދަތަކީ ބިޑް ހުޅުވާ ތާރީޚުންފެށިގެން 118 ދުވަހެވެ.\nރާއްޖޭގައި 25 ބުރިއަށް ހަދާފައިވާ މިވަގުތު ހުރި އެންމެ އުސް އިމާރާތް، ދަރުމަވަންތަ ހޮސްޕިޓަލުގައި ގާއިމްކުރާ މެޑިކަލް ސްކޫލުން އެމްބީބީއެސް ފެންވަރަށް ޑޮކްޓަރުކަން ކިޔަވައިދޭނެ އެވެ.\nގައުމީ ޔުނިވާސީޓީން އިން މީގެ ކުރިން ބުނެފައިވަނީ މި އެޕްރީލް މަސް ތެރޭގައި މެޑިކަލް ސްކޫލުގައި ޑޮކްޓަރުކަން ކިޔަވައިދޭން ފަށޭނެ ކަމަށެވެ. އެޕްރީލް މަހު އެއްވެސް ސަބަބަކާ ލައިގެން މެޑިކަލް ސްކޫލުގައި ކިޔަވައިދިނުން ލަސްވެއްޖެނަމަ، ދަރިވަރުންގެ ކިޔެވުންތައް ކުރިއަށްގެންދެވޭނެ އިންތިޒާމު އެމްއެންޔޫގެ ފެކަލްޓީގައި ހަމަޖެހިފައިވާ ކަމަށްވެސް ގައުމީ ޔުނިވާސީޓީއިން ވަނީ ބުނެފަ އެވެ.\nފިނޭންސް މިނިސްޓްރީ ދަރުމަވަންތަ ހޮސްޕިޓަލް ގައުމީ ޔުނިވާސިޓީ\nރިލީފް ޕެކޭޖުގެ އެހީގެ ލިސްޓު ހޯދަން އެދިއްޖެ


BREAKING | Majilees Beyhvumuge Huddha HPA In Dheefi - Vaguthu\nރައްޔިތުންގެ މަޖިލީހުގެ ތަޅުމުގައި ޖަލްސާ ބޭއްވުމުގެ ހުއްދަ، ހެލްތު ޕްރޮޓެކްޝަން އޭޖެންސީ (އެޗްޕީއޭ) އިން ދީފިއެވެ.\nއެޗްޕީއޭއިން މި ހުއްދަ ދީފައި މިވަނީ، މާދަމާ ރައްޔިތުންގެ މަޖިލީހުގެ ޖަލްސާއެއް މަޖިލީހުގެ ތަޅުމުގައި ބޭއްވުމަށް މަޖިލީހުގެ ރައީސް، މުޙައްމަދު ނަޝީދު ނިންމަވާފައި ވަނިކޮށެވެ.\nއެޗްޕީއޭއިން މާދަމާގެ ޖަލްސާ ބޭއްވުމުގެ ހުއްދަ މަޖިލީހަށް ދޫކޮށްފައި ވަނީ ޝަރުތުތަކާއެކު އެވެ.\nއެޗްޕީއޭއިން ދޫކޮށްފައިވާ ހުއްދައިގައި ބަޔާންކުރާ ގޮތުން، ކޮވިޑް-19 ގެ އެއްވެސް އަލާމާތެއް ހުރި މެމްބަރަކު ޖަލްސާގައި ބައިވެރިވެގެން ނުވާނެއެވެ. އަދި ޖަލްސާކުރާ ތަނަށް ވަނުމުގައި އާއި ނުކުތުމުގައި އަދި ޖަލްސާގައި ތިބުމުގައި އެކަކު އަނެކަކާއި ދެމެދު ގައިދުރުކަން ބެހެއްޓުމަށްވެސް އަންގާފައި ވެއެވެ.\nހަމަ އެހެންމެ ޖަލްސާގައި ބައިވެރިވާ މެމްބަރުންނަށް ސައިބޯނި ލައިގެން އަތްދޮވެވޭނެ ނުވަތަ ހޭންޑް ސެނެޓައިޒަރ ބޭނުންކޮށްގެން އަތް ސާފުކުރުމުގެ އިންތިޒާމު ހަމަޖެހިފައި ހުންނަންވާނެ ކަމަށާއި، ޖަލްސާކުރާ މާލަމުގައި ހުންނަ ގިނައިން އަތްލާ ތަކެއްޗާއި ތަންތަން ސާފުކޮށް ޑިސްއިންފެކްޓު ކުރުމަށް އެޗްޕީއޭއިން އަންގާފައި ވެއެވެ.\nއަދި ކޮވިޑް-19 އިން ރައްކާތެރިވުމުގެ ޢާންމު އިރުޝާދުތަކާއި އެއްގޮތަށް ހުރިހާ އިރެއްގައިވެސް މެމްބަރުން ޢަމަލުކުރަން ޖެހޭއިރު، މީހުން އެއްތަނަކަށްގޮސް ކޮންމެހެން ބާއްވަން ޖެހޭ ޖަލްސާއެއް މެނުވީ މިއަދުވަސްވަރު ނުބޭއްވުމަށް އެޗްޕީއޭއިން އިލްތިމާސްކޮށްފައި ވެއެވެ.\nއެ އިދާރާއިން ވިދާޅުވީ، އެންމެ އެދެވިގެންވާ ގޮތަކީ ވާޗުއަލްކޮށް ޖަލްސާ ބޭއްވުން ކަމަށެވެ.\nއެޗްޕީއޭއިން މި ހުއްދަ ދީފައި ވާއިރު، އެ އިދާރާ އާއި ފުލުހުންގެ ހުއްދަ ނުލިބެނީސް މަޖިލީހަށް ހާޒިރުވުމަށް ބައެއް މެމްބަރުން ކުރިން ވަނީ ދެކޮޅުހައްދަވާފައެވެ. އަދި އެފަދަ ހުއްދައެއް ނުލިބެނީސް މަޖިލީހުގެ ޖަލްސާއެއް ތަޅުމުގައި ބޭއްވުމަކީ ޤާނޫނާއި ޚިލާފު ކަމެއް ކަމަށް ވިދާޅުވެ، ބައެއް މެމްބަރުން ކަންބޮޑުވުން ފާޅުކުރައްވާފައި ވެއެވެ.\nމަޢުލޫމާތު ލިބިފައިވާ ގޮތުގައި ފުލުހުން މިހާދު ދަނީ މާދަމާގެ ޖަލްސާ އަށް ދިޔުމުގެ ހުއްދަ މެމްބަރުންނަށް ދޫކުރަމުންނެވެ. މި ހުއްދައަކީ އެޗްޕީއޭއިން ފުލުހުންނަށް ދީފައިވާ ހުއްދަ ކަމަށްވެސް މަޢުލޫމާތު ލިބެއެވެ.\nމެއި 26, 2020 02:38\nގާނޫނީ ހަމަހަމަ ކަން ނުދެވުނެވެ. ކޮންމެ ވެސް އެއް ބަޔަކު ފެއިލް ވެއް ޖެ އެވެ.\nމެއި 26, 2020 03:13\nއެޗް ޕީ އޭ އަކަށްވެސް އެންމެންނަކާއެއް ނުކުޅެވޭނެ! ރައީސް ނަސީދަކީ އެމްޑީޕީގެ ލީޑަރު އިބޫ ވެރިކަމަށް ހޮވުނީ ރ.ނަޝީދުގެ ތާއީދާއިއެކު! އިބޫ ވެރިކަމުގަ ހުއްޓަސް އެހުންނަނީ ރ.ނަޝީދުގެ ފަހަތުގަ! ދެން ކޮން އެޗް ޕީ އޭއެއް! ހުއްދަނުދިންނަމަ ވާނެގޮތް އެޗޮޕީއޭގެ ވެރިމީހާޔަށް ވަރަށް ރަނގަޅަށް އެނގޭނެ!\nމެއި 26, 2020 03:39\nފެއިލްވީ މައުމޫނާއި ބަކުރު. ޣައިރު ގަނޫނީ އަމުރަށް ކިޔަމަންވީ\nމެއި 26, 2020 02:41\nހުއްދަނުދިނަސް ޖަލްސާބާއްވާނެ މުޅިމިގައުމު ހަލާކުކޮށްފި ހިތާމައިގެ ކޮޅެއްވެސްނެތް\nމެއި 26, 2020 03:21\nކީއްކުރާނީ މިގައުމު މިއޮތީ ހަމަ ރަނގަޅައްވެސް ހަލާކުވެފަ.ބަޔަކު މާރަނގަޅު ވާނެކަމަށް ދައްކައިގެން ގެނައި ސަރުކާރެއްމީ.މިވެރިން އައި ފަހުން ވީކަމެއްނެތް އެއްކަމެއްވެސް.ދެން މިގައުމުގަ ކަންކަން ކުރާނީ އަންނި ބޭނުން ގޮތަކަށް.\nއަންނި އަކައް ބޭނުންހާގޮތެއް ގައުމައް ނެހެދޭނެ. ފުރިހަމަ ތާއީދާއި އެކު ވެރިކަމައް އައިސް މުޅި މަޖިލީސް ލިބުނު ދުވަހުވެސް ދައުރު ފުރިހަމަނުކުރެވޖ ވެއްޓިގެން ދިޔައީ. ވެރިކަމަކީ މާތް ރަސްކަލާނގެ ދެއްވާއެއްޗެއް. އަދި އެ ވެރިކަމެއް ލިބުމަކީ..އެކަމުގައި ދެމިހުރެވޭނެ ކަމުގެ ޔަގީންކަން ލިބޭނެ އެއްޗެއްނޫން.\nމެއި 26, 2020 02:42\nވަޒީފާ ނޫނީ ހުއްދަ ނޫންގޮތެއް ނެތުނީ ތޯއްޗެއް. ގައުމުގެ ބޮޑުވަޒީރާ އާދައިގެ ޑިރެކްޓަރ ޖެނެރަލެއް އެއްވަރުވާނެ ގޮތެއް ނޯންނާނެދޯ.\nމެއި 26, 2020 02:57\n"އަދި ޖަލްސާގައި ތިބުމުގައި އެކަކު އަނެކަކާއި ދެމެދު ގައިދުރުކަން ބެހެއްޓުމަށްވެސް އަންގާފައި ވެއެވެ."\nކޮންމެ ދެ މެމްބަރެއްގެ ދެމެދުގައި6ފޫޓް ބަހައްޓަވާނަންތޯ؟ އެހެން ވެއްޖިއްޔާ ތިތަނަކު އެންމެންނަކަށް ނުތިބެވޭނެ.\nނަޝީދު އުޅެނީ އެއްވެސް އެއްޗެއް ބޮއިގެންތޯ؟\nމެއި 26, 2020 03:02\nއެޗްޕީއޭއަކަށް ނޯންނާނެ ރައްޔިތުންގެ މަޖްލިސްއަށް އެއްވެސް ކަމެއް ވަކި ގޮތަކަށް ކުރަން އެންގުމުގެ ބާރެއް އެއްވެސް ޤާނޫނަކުން.\nމެއި 26, 2020 03:06\nސަރު ކާރާއި އެޗްޕީއޭ ވެސް ފެއިލް ވެއްޖެ. ބޮއްޅަ ބޮޑުވަޒީރު ދެ ކެ ޞާލިހާއި މައިމޫނާ ބިރުގެންފި. ތަފާތު ކުރުން ބޮޑުވެއްޖެ.\nމެއި 26, 2020 03:08\nމެމްބަރުންތަކައް ފިސާރި ގަދަޔައް ކޮވިޑު ޖެހިގެން ހޮސްޕިޓަލުތަކުގެ އައިސީޔޫތައް ފުރޭ މަންޒަރު ފެންނަކަހަލައެވެ. ގޯހަކައްވުރެ ބޮޑައް އެއީ ގައުމައް ހެވަކައްވެސް ވެދާނެ.\nމެއި 26, 2020 03:10\nތަޅާނެ ވަރަކަށް ތަޅާ ވާނެ ފިތުނައެއް ނުވަނީސް ތިހުއްދަ ދޭންނޭގުން ދޯ ކަމެއްކުރަން އިގިގެން ލިބިފަހުރި މަގާމެއް ނޫން ތީކީ ތަނުގައުޅެ މުސްކުޅިގެގެން ލިބުން މަގާމެއްދޯ މިވަރަށް ރައްޔިތުން ތެރޭ ޒުވާބު ނޫފެދެނީސް ވެސް ކުަރަންޖެހޭ މަޝްވަރާ އެއްކޮށް ތިހުއްދަދިން ނަމަ ނިމުނީނު ޙިލްމެއްނެތީ އިލްމު ހުއްޓަސް\nހުރިހާމެމްބަރުން ޖެހޭނެ މަޖިލީހައް ގެންނަން.. ކޮވިޑެއް އެހެން ވިޑެއް ނޯންނާނެ.. ބަލިޖެހުނަސް ޖަލްސާ ބާއްވާނެ.\nމެއި 26, 2020 03:16\nހުރިހާ ބާރެއް މިއޮންނަނީ އަންނި އަތުގައޭދޯ.\nމެއި 26, 2020 03:24\nމިސް ކިތްތަ ހުޅުވާނުލެވެނީ އަތްދޮވެވޭނެގޮތް ނެތިގެންތަ..ސެނިޓައިޒާ ނެތިގެންދޯ...ދިވެހި ގާނޫނުގެ ބާރުވެރިފަރާތަ ކީ ކޮބައި ކަން ރައްޔިތުންނަ ސާފްވެއްޖެބާ..ރައްޔިތުމީހާ ކުޑަދަރިފުޅުގެ ނެޕީބޮޑިއެއްގަންނަން މަގުމައްޗަށް ނު ކުތުމުން ފުލުސްއޮފީހަށް..އެއްހާސްރުފިޔާގެ ޖޫރިމަނާއަ ކާ އެ ކު ގެއަށްދެވެނީ... ކޮބާ އިބުރާހިމު މުހައްމަދު ސޯލިހު އަ ކީ ރަސޫލާ ދުއާދެއްވިފަދަ މީ ހެއް ކަމަށް ހެ ކިދިން ޝޭޙުންތަ...ﷲހަޒުރަތުގަ ހެ ކިދައް ކާ ހުއްޖަތް ދައް ކިދާނެތަ އިބުރާހިމުގެ ދިފާއުގަ...އިބުރާހިމު މާތްﷲގަންދީ ކުރިހުވާގަ ބައިއަތުހިފި އެއްމެން ޒިންމާއުފަލަން ނުޖެހޭނެގޮތެ ނޯނާނެ،.ގައުމުފަނާވެއްޖެ...މިސަރު ކާރު ގެންނަން ވޯޓުދިން މީހުން ރައްޔިތުންނާ ގައުމު ސަލާމަތް ކޮށް ﷲގެހަޒުރަތުން މައާފަށްއެދި މިސަރު ކާރު ނިންމަން ނު ކުންނަނުވޭތަ...\nމެއި 26, 2020 03:28\nރާއްޖޭގަ މިހާރު އަސްލު ލީޑާ ޝިފެއް ނެތް.. އައު ރިޔާސީ އިންތިޚާބެއް އަވަހައް ބާއްވަންވީ.. ރައީސުލް ޖުމްހޫރިއްޔާއަކައް ލީޑާޝިޕެއް ނުދެއްކުނު.. ކަންކަމައް އަޅާނުލެވި އިހުމާލައް ދާމަންޒަރު މިފެންނަނީ. އަދި އުފެދިފައިވާ ލީޑާރޝިޕްގެ ހުސްކަމުގެ އެޑުވާންޓޭޖް ނަގަން މަޖިލީހުގެ ތަޅުމުގެ ރައިސް މަސައްކަތް ކުރާތަން މިފެންނަނީ. ދެއުޅިއެއްނެތް މީހަކައް ރިޔާސީ އިންތިޚާބުގެ ވޯޓުދިން ރައްޔިތުންނައް ތިޔަ ފެންނަނީ ދެވުނު ވޯޓު ނަތީޖާ އަދި ރަހަ. ގައުމައް ވަރުގަދަ ހިކްމަތްތެރި ލީޑަރެއް ބޭނުންވި ދުވަހު މިތިބަ ފެންނަނީ ކޯޗެއްތޯ.؟\nހުއްދަ ދޭނެދޯ ނުދިނަސް ބާއްވާނަމޭ އެއޮއްބުނަނީ\nމިއައްކިޔަނީ ދެބޯގެރި ދުއްވުން\nމެއި 26, 2020 03:30\nމެމްބަރުން ގައި ދުރުކުރާކައް ނުފެނޭ.. ކޮންމެ މެމްބަރަކުވެސް ޑޮނަލްޑު ނަޝީދު އާއި އެކު ހައިޑުރޯކުލޮރޮކުއިން ގުޅައެއް ދޮންނަންބޭނުން ކުރާވައްތަރު ބުލީޗް ކޮޅަކާއި އެކު ބޯލައިގެން މަޖިލީހުގެ ތަޅުމައް ހާޒިރުވާންވީ.\nމެއި 26, 2020 03:38\nމި ޤައުމުގެ ވެރިކަން ކުރާ މީހާ ކީ ކާކުކަން އަދިވެސް ނޭގެނީތަ. އިބްރާހިމް މުހައްމަދު ސޯލިހު ކަލޭ އަށް އެއްޗެއް އެބަ ވިންސޭތަ.\nމެއި 26, 2020 03:42\nމިތެޅެނީ އަވަސް އަރުވައިގެން ސިކިއުލަރ ބިލެއް ލެވޭތޯ ކަންނޭގެ....ކަލޯ އަމިއްލަޔަށް2ވަނަ އިލޮއްޓެއް\nފޭހި އަމިއްލަ ލޮލަށް ހަރާ ނުލައްޗޭ... ރާއްޖެއޮތީ ތިޔަ ފިކުރަށް ކުޑަވެސް ޖާގަޔެއް ދޭކަށް ނޫން...އީޔޫން ކަމަކާ މަތިކޮށް ޑލަރ ކޮޅެއް ހޯދިޔަސް ލާހިކެއްނޫން ތިކަމެއްކުރާކަށް...\nމެއި 26, 2020 03:53\nރައް ކާތެރި ކަމުގެ ހާލަތަށް ގޮއްޖައްސަވައި ޖަލްސާ ބާއްވަން މަޖިލީހުންނިންމެވީ ހުތުރު ކަންބޮޑު އަމުރުވެރިގޮތަ ކަށެވެ. ކަމާއިބެހޭ ފަރާތްތަ ކަށް ހުއްދަދޭން މަޖުބޫރު ކުރުވައި ބިރުދެއް ކުމަ ކީ ނުރައް ކާތެރި އިންޒާރެއް ކަމަށް ބެލެވޭނެއެވެ. ގައުމުގެ ހާލަތަށް ރައްޔިތުން ވިސްނާވެއްޖެ ނޫންތޯއެވެ.\nމެއި 26, 2020 04:26\nހުދަ ނުދިނަސް މައިމޫނާ ބޭރު ކޮށްފަ ވެސް ޖަލްސާ ބާއްވާނެ\nމެއި 26, 2020 04:31\nއަޅެ މީހަކު ޙައިރާނެއްނުވާނެތަ ރާއްޖޭގައި ހަދާފައިވާ ޤާނޫނުތައް ފޫއަޅުވާލާމީހެއް މި އަންނިއަކީ މިޤައުމުގެ ދުވަސް ހިނގައްޖެ މި ނަޝީދު މަޖިލީހުންބޭރުކުރޭ މީނާ ކުރިމަތީގައި ރައްޔިތުންގެ އަގެއްނެތް\nމަޖްލީސް ބާއްވަން އެޗް ޕީ އޭއިން ހުއްދަ ނުދެވޭނެއެވެ. ސަބަބަކީ މިއީ ޤައުމީ ކުއްލި ނުރައްކަލުގެ ޙާލަތަކަށް ނުވުމެވެ. ޤައުމީ ކުއްލި ނުރައްކަލުގެ ޙާލަަަަތުގައިވެސް މަޖްލިސް ބޭއްވޭ. މެންބަރުންނަށް ވަނީ އިމްތިޔާޒްގެ ޤާނޫނުގެ ދަށުން ބާރުދީފަ. އަދި މަޖިލްސް އެއީ ދައުލަަތުގެ ބާރެއް.\nމަޖްލީހުން ޖަލްސާ ބާއްވަން އެޗްޕީއޭއިން ހުއްދަ ދޭނަމަ އެއީ ބޮއްކުރާ ދޮށަށް އޮޑިކެނބުން.\nމެއި 26, 2020 04:52\nއިދިކޮޅަށް ބަލިޖައްސާފަ އިންތިހާބު ކާމިޔާބު ކުރަން ޗެލެންޖުކުރި މީހުންނަށް އެކަންތައް ދައްކަވަން މެދުވެރިވާން އުޅޭހެންހީވޭ.\nމެއި 26, 2020 04:59\nމިހިސާބުން ފުރަބަންދު ނިމިއްޖެކަމަށް އަހަރެން ނިންމަފިން\nމެއި 26, 2020 05:08\nވަޒީފާ ނޫނީ ހުއްދަ ކަމުގެ ބިރު އެންމެނަށް ދައްކައިގެން ހުއްދަ ޖަހައިގަތީއެވެ. ޅިޔަން ފަހަރިން މަގާމުތަކަށް ލާފައި ތިބެނީ މިކަހަލަ ޖަރީމާ ހިންގާށެވެ. މުޖުތަމައުގެ އެންމެބޮޑު ނުރައްކަލަކީ މަޖްލިހަށްވެ ނިމިއްޖެއެވެ. ހިއްވަރެއް ހުރިއްޔާ މުޒާހަރާއަށް ނިކުންނަންވީއެވެ.\nމެއި 26, 2020 05:09\nއަނިޔާވެރިންނަށް އަނިޔާ ރައްދުކުރައްވާށި. ކިޔަމަންތެރިން ރައްކާތެރި ކުރައްވާށި.\nމެއި 26, 2020 05:13\nއެޗްޕީއޭއިން ވެސް މަޖިލީހުގެ ރައީސްއެދިއްޖެނަމަ ރައްޔިތުންގެ ރައްކަލަކަށް އަޅާފައިވާ ފިޔަވަޅުތައް މުގުރާލަން ފަހެއްނުޖެހޭނެ\nމެއި 26, 2020 05:19\nމަޖިލިސް ހުޅުވެންޏާ މިސްކިތްތައް ވެސް ހުޅުވެން ޖެހޭނެ. މައިމޫނާއަށް އަދި އިބޫއަށް ފެއިލްވެއްޖެ. ޢިސްތިއުފާދީފަ ގެއަށް ދޭ\nއަތޮޅުތެރެއަށް މިކަން ނުގޮސްގެން ހީވަނީ ދެފަޔަށް ހިނި އަރައިގެން އުޅޭހެން. ދެން އަވަހަށް ވޯޓު ކަންތަޖާ ތެޅިގަނެ އަތޮޅުތެރެއަށް ގޮސް އެތަންތަން ސުންނާފަތި ކޮއްލީމާ ހިތައް ފިނިކަމެއް ލިބޭނީ. މި މީހުންނަކީ ބައްޔެއް ނުޖެހޭނެ މަރެއް ނުވާނެ ބައެއްތާ. ހަގީގަތުގައި ވެސް މިމީހުންތިބޭނީ ރައްކާތެރި ކަމުގެ ފިޔަވަޅު އަޅައިގެން. ހަލާކުވާނީ ނިކަމެތި މީހާ.\nމެއި 26, 2020 05:24\nޙުއްދަ އަށް އެދި ޚުށަ ހެޅީ ކޮން ފަރާތަކުން ކާކުބާ؟؟\nމެއި 26, 2020 05:30\nމެއި 26, 2020 05:35\nޢާއްމު ރައްޔިތުންނަށް ލޮކްޑައުން، މެމްބަރުންނަށް ފްރީ. މިވީ ގޮތުން އަސްލު ލޮކްޑައުންގެ ބޭނުމެއް ނެތް. މިއަދުން ފެށިގެން ހުރިހާ މީހުންނަށްވެސް ކޮންމެހެން ކުރައްޖެހޭ ކަންތައްތައް ކުރުމަށް ބޭރަށް ދެވޭނެ. ޙުރިހާ މީހުންނަށް ވެސް ހަމަހަމަވާނެ.\nމެއި 26, 2020 05:42\nޢެޗްޕީއޭ އިން ޖަލްސާބޭއްވުމުގެ ހުއްދަ މިދިނީ އެކަމަށް އެދި ހުށަހެޅީމަބާ؟ ނުވަތަ ޖަލްސާ ބާއްވަން ނިންމީމާ ހުއްދަ ދިނީބާ؟\nމެއި 26, 2020 07:49\nނަޝީދުއާއި ހުރި މިގައުމު އެންމެނަށް މިބަލި ޖެހޭނެ\nމެއި 26, 2020 08:16\nރައްޔިތުންގެ މައްޗަށް ހުރިހާ ކަމެއްގައި ގޮތް ނިއްމުމުގެ ހުރިހާ ބާރެއް އެމީހެއްގެ ނަންވެސް ރައްޔިތުން ކުރިން ދުވަހަކުވެސް އަޑުނާހާ އެޗްޕީއޭގެ ޑީޖީ އަތްމަތީގައި. ރައްޔިތުންނަށް ބޮޑެތި އެންގުންތަށް އަންގައި އިންޒާރު ދޭން ތަސައްރަފު ނުފުދޭ މަބްރޫކަށް. މިޤައުމުގެ މީހުން ވޯޓުލައިގެން ހޮވި ލީޑަރުންނާއި، ރައްތުން ޓެކްސް ފައިސާއިން މުސާރަދީފައި ޤައުމުގެ ކަންކަމުގެ މައްސޫލިއްޔަތު ހަވާލު ކޮށްފައި ތިބީ ހަރު މީހުންތަށް ކޮބާ؟\nއެހެންވީމަ ލީޑަރޝިޕް އެއް ނުފެންނަނީ. އެހެންވީމަ މިސްޓާރ ބަރުލަމާނީ ފުއްޕައިގެން ބުނާއިރަށް ބިރުން ދެކަމުއެއްފަހަރާ ހާޖަތަށް ދެވޭހާލުގައި ފުރަ ބަންދުގައި މަޖިލިސް ޖަލްސާ ބާއްވަން ޑީޖީ ހުއްދަ ދެއްވަނީ! މިޤައުމުގެ ލީޑާޝިޕް ކޮބާ؟ ރައްޔިތުން ހަވާލުކުރި މައްސޫލިއްޔަތު އުފުުނީ ކިހާވަރަކަށްބާ؟\nމެއި 26, 2020 08:33\nތިއީ އެއްވެސް އިދާރާއަކުން ނަގަންޖެހޭ ހުއްދައެއް ނޫން. ރައީސުލްޖުމްހޫރިއްޔާ އިއުލާނު ކުރައްވާ ކުއްލި ނުރައްކަލުގެ ހާލަތުގައިވެސް ގާނޫނު އަސާސީގެ ދަށުން ރައްޔިތުންގެ މަޖިލީހުގެ ޖަލްސާ ބޭއްވުން ހުއްޓުވުމުގެ ބާރެއް ރައީސްއަށްވެސް އަދި އެހެން ފަރާތަކަށްވެސް ނޯވޭ. އެހެން ވީއިރު އާދައިގެ ގާނޫނަކުން ޑިރެކްޓަރ ޖެނެރަލް އޮފް ހެލްތަށް ރައްޔިތުންގެ މަޖިލިސް ހުއްޓުވުމުގެ ބާރު އޮންނާނެ އެއްވެސް ގާނޫނީ ހަމައެއް ނެތް. ރައީސްއަށްވެސް ނޯންނަ ބާރެއް ޑީޖީއަށް ކިހިނެއް އޮންނާނީ؟\nމެއި 26, 2020 09:17\nނުދީ ކީތޯ ކުރާނީ މިއޮތީ ފެއިލްވެފަ ވާނެ ހައެއްޗެއްވަރަށް އަވަހަށް ވާނެ ހަމަރު ބަނދެގެން ބަޑުގަ ހުރި ވައިތަށް ހިންދާލައިފެން ތިބެ ސާފުމަންޒަރެއް ފެންނަން ވަރަށްގާތުގަ ވަނީ\nމެއި 26, 2020 09:33\nވިހަން ތިބޭމީހުންނަ ކަހުއްދައެއް ނުލިބި ދަރީން މަރުވަނީ ޖަލްސާބާއްވަން ހުއްދަލިބޭ....\nމެއި 26, 2020 09:52\nމަޖްލީހުން މީހުންބަށް ނުފޫޒާއި ބިރު ދައްކަިގެނ ކަންކަން ކުރުން ހުއްޓަނުލާނަމަ ރައްޔިތުން ނިކުމެ ރައްްޔިތުންގެ ބާރު ދެއްކުން. ޢެއީ އެންމެ ރަނގަޅުގޮތް.\nމެއި 26, 2020 09:53\nމަޖްލީހުން ބާރާއި ނުފޫޒް ބޭނުންކޮށްގެން ކަންކަން ކުރިން ހުއްޓާނުލާނަމަ ރައްޔިތުން ނިކުންނަމާތޯ. ޜައްޔިތުން މާ ބާރު ގަދަ ވާނެ.\nމެއި 26, 2020 10:16\nމީނާ ދުނިޔޭގަ ހުއްޓަ ހިއެއްނުވޭ ރާއްޖެއަށް ކުރި އެރުމެއް ލިބިދާނެ ހެނެއް.. މުޅި ތަން ފަސާދަވެ ނިމިއްޖެ.......\nމެއި 26, 2020 10:41\nފަހަތުނެ ދުވެގެންވެސް ހުއްދަ ދޭތި. އާންމު މީހަކު ނުކުމެއްޖެ ނަމަ /-1000 އިން ޖޫރިމާނާ ކުރާތި.\nމެއި 26, 2020 12:57\nރާއްޖެ އަށް ފާވި އެންމެ ބޮޑު ވަބާ. ކެނެރީގޭ މުޙައްމަދު ނަޝީދު.\nމެއި 26, 2020 13:12\nނަސީދު ދަށުވެފަ ތިބެންޖެހޭނީހަމަ.\nމެއި 26, 2020 16:29\nހުއްދަދިނީބާ ނުވަތަ ބާރުގެ ބޭނުން ކޮއްގެން ހުއްދަ ހޯދީބާ؟


Meehe Ge Jinsee Gunavan Kinbuleh Kaalaifi - Vaguthu\nމީހެއްގެ ޖިންސީ ގުނަވަން ކިނބުލެއް ކާލައިފި\nނޮދަން ޓެރިޓަރީގައި ފިރިހެނަކު ކޯރެއް ތެރެއަށް އެރި އުޅުނު ވަގުތު ކިނބުލެއް އޭނާގެ ޖިންސީ ގުނަވަން ކާލައިފިއެވެ.\nއުމުރުން 42 އަހަރުގެ އެލްސްޓޮން ލާމީ ޖަންގަލި ތެރެއަށް ވަދެ އުޅުނީ ޝިކާރަ ކުރުމަށެވެ. މިހެން އުޅުމުގެ ތެރޭގައި އޭނާ ވަނީ އެތަނުގައި އޮތް ކޯރެއް ހުރަސް ކުރަން މަސައްކަތް ކޮށްފައެވެ. މިކަން އޭނާ ކުރަން އުޅުނީ ކޯރު ތެރޭ އޮތް ލަކުޑި ބުރިއެއް މައްޗައް އަރައިގެންނެވެ.\nނަމަވެސް ލަކުޑި ބުރިއެއް ކަމަށް ހީކޮށް ލާމީ އަށް ހަގީގަތުގައި އަރައިގެން ހުރެވުނީ 12 ފޫޓު ދިގު ކިނބުލެއް މައްޗައްކަން އެނގުނުތާ 15 ވަރަކަށް ސިކުންތު ފަހުން އެ ކިނބޫ ވަނީ ކުއްލިއަކަށް ލާމީ ކޯރު ތެރެއަށް ވައްޓާލައި އޭނާގެ ކަނާތު ފައިގައި ދަތް އަޅާފައެވެ. އެއަށް ފަހު އެ ކިނބޫ ވަނީ އޭނާގެ ޖިންސީ ގުނަވަންވެސް ކާލާފައެވެ.\nލާމީ ހެލިކޮޕްޓަރުގައި ހޮސްޕިޓަލަށް ގެންދަން ތައްޔާރު ވަނީ\n"އެއީ ކިނބުލެއްކަން އެނގި އޭތީގެ ލޮލަށް ބަލައިލި ވަގުތު އެ ކިނބޫ އޮތީ އަހަންނާއި ދިމާލަށް ބަލަހައްޓައިގެން. އޭތި ބުނާ ކަހަލަ ކަލޭ ތީ އަހަރެންގެ ކާނާ އޭ" ލާމީ ބުނެފައި ވެއެވެ.\nލާމީ އަށް އޭތި އިތުރަށް ހަމަލާ ދިނުމުގެ ކުރިން އޭނާ ވަނީ ކިނބުލުގެ ނޭފަތް މަތީގައި ވަރަށް ބާރަށް3ފަހަރު ޖަހާފައެވެ. އެއަށް ފަހު އޭނާ އޮތީ ކިނބުލުގެ ތުނބުގައި ހިފައިގެންނެވެ. މިވަގުތު ތެރޭގައި ލާމީގެ ކުއްތާތައް ލާމީ އާއި އެކު ޝިކާރަ ކުރަން އައި އެކުވެރިޔާގެ ސަމާލުކަމަށް އެކަން ވަނީ ގެނެސްފައެވެ.\nއޭނާގެ އެހީތެރިކަމާއި އެކު ލާމީ ވަނީ އިތުރު ގެއްލުމެއް ނުހޯދައި އެއްގަމަށް އަރައިފައެވެ. ލާމީ ވަގުތުން ހެލިކޮޕްޓަރެއްގެ އެހީގައި ހޮސްޕިޓަލަށް ގެންގޮސް މިހާރު އަންނަނީ ފަރުވާ ދެމުންނެވެ. ޑޮކްޓަރުން ކުރަން ޖެހޭ އޮޕަރޭޝަންތައް ކުރުމަށް ފަހު ލާމީގެ ހާލު މިހާރު ރަނގަޅުވަމުން އަންނަ ކަމަށް ރިޕޯޓްތައް ބުނެއެވެ.\nލިޔުން ހުތުރުވުމުގެ ސަބަބުން ކުރަން އުޅުނު ވައްކަން ދިޔައީ ފަނުފުލުން\nސައުދީ އިން ”4 ޖިންނި“ ހައްޔަރުކޮށްފި!\nމި ފޮޓޯއިން ފިލާ އޮތް ލެޕަޑް ހޯދާލަބަލަ!\nއޮކްޓޯބަރ 29, 2019 17:31\nހާދަ ހަޔާތްކުޑަ ކިނބުލެކޭ\nއޮކްޓޯބަރ 29, 2019 19:25\nމަ ހީހީ ހަލާކު ވެއްޖެ...\nއޮކްޓޯބަރ 29, 2019 23:07\nއެވާނީ އަންހެން ކިނބުލަކަށް\nއޮކްޓޯބަރ 30, 2019 13:20\nތިވާނީ އަންހެން ކިނބުލަކަށް\nނޮވެމްބަރު 3, 2019 17:50\nއެއީ ހިތާނު ނުކުރާތީ\nނޮވެމްބަރު 4, 2019 22:40\nނޮވެމްބަރު 3, 2019 19:13\nމީހަކަށް އެހާބޮޑު އަނިޔާއެއް ވީމައިވެސް، ކަލޭމެން ތި ހަޖޫ ޖަހަނީ އެވެ. ތީގެން ދޭހަވަނީ، އިންސާނިއްޔަތު ކަމެއް ނެތްކަމާއި، ކަލޭމެންގެ ޖާހިލު ކަމެވެ.\nނޮވެމްބަރު 4, 2019 22:36


Ungoofaaru gai nurakkaatheri accident eh, ekakuge boluge naashi gandah aniyaa thakeh - One Online\n25 ޖެނުއަރީ 2022: އުނގޫފާރުގައި މިއަދު ހިނގި ނުރައްކާތެރި އެކްސިޑެންޓް-- ފޮޓޯ: އުނގޫފާރު ޑޮޓް ކޮމް\nއުނގޫފާރުގައި ނުރައްކާތެރި އެކްސިޑެންޓެއް، އެކަކުގެ ބޮލުގެ ނާށިގަނޑަށް އަނިޔާތަކެއް\nރ. އުނގޫފާރުގައި ނުރައްކާތެރި އެކްސިޑެންޓެއްގައި ހިނގައި އެކަކުގެ ބޮލުގެ ނާށިގަނޑަށް އަނިޔާތަކެއްވެއްޖެއެވެ.\nއުނގޫފާރު ރީޖަނަލް ހޮސްޕިޓަލުގެ ޕީއާރު އޮފިޝަރު ހަސަން ފަޒީލް "ވަން" އަށް މިރޭ ވިދާޅުވީ އެރަށުގައި މިއަދު ހިނގި އެކްސިޑެންޓެއްގައި 39 އަހަރުގެ ފިރިހެނަކަށް އަނިޔާވެގެން އެރަށު ހޮސްޕިޓަލަށް ގެނެސްފައިވާ ކަމަށެވެ. އޭނާ ހޮސްޕިޓަލަށް ގެނެސްފައިވަނީ މިއަދު ހަވީރު 3:30 ހާއިރު ކަމަށެވެ. އެކްސިޑެންޓުގައި އަނިޔާވެފައިވަނީ އުނގޫފާރު، މަލާޒް، ހުސެއިން ފަހުމީއަށެވެ.\nއޭނާ ވިދާޅުވީ އެކްސިޑެންޓުގައި އެމީހާގެ ބޮލަށް އަނިޔާވެފައިވާ ކަމަށެވެ. އަދި އޭނާގެ ބޮލުގެ ސީޓީ ސްކޭނެއް ހެދުމުން ބޮލުގެ ނާށިގަނޑަށް އަނިޔާވެފައިވާ ކަމަށް ޑޮކްޓަރުން ވިދާޅުވެފައިވާ ކަމަށެވެ. ނަމަވެސް އިތުރު އެހެން އަނިޔާއެއް ލިބިފައިނުވާ ކަމަށް އޭނާ ވިދާޅުވިއެވެ.\nއެހެންވެ އިތުރު ފަރުވާއަށް މިއަދު އިރުއޮއްސި 6:30 ހާއިރު ސީއެމްބިއުލާންސްގައި އޭނާ މާލެ ފޮނުވާލާފައިވާ ކަމަށްވެސް ފަޒީލް ވިދާޅުވިއެވެ.\nފުލުހުން މިއަދު ބުނީ އުނގޫފާރުގައި ދެ ސައިކަލެއް ޖެހި އެކްސިޑެންޓުވެފައިވާ ކަމުގެ މައުލޫމާތު މިއަދު މެންފުރުފަހު 2:30 ހާއިރު ލިބިފައިވާ ކަމަށެވެ. މި އެކްސިޑެންޓުގައި އަނިޔާވެފައިވަނީ 39 އަހަރު ފިރިހެނަކަށާއި 33 އަހަރުގެ ފިރިހެނަކަށް ކަމަށެވެ. އަދި އެ ދެމީހުންގެ ތެރެއިން އެކަކަށް ފަރުވާ ދިނުމަށްފަހު ދޫކޮށްލާފައިވާ ކަމަށް ބުންޏެވެ.\nފުލުހުން އަންނަނީ މި އެކްސިޑެންޓާ ގުޅިގެން ބަލަން ޖެހޭ ކަންކަން ބަލަމުންނެވެ.\nގުޅޭ ޓެގު ޕޮލިސް މަގުމަތީގެ އެކްސިޑެންޓް އުނގޫފާރު އުނގޫފާރު ރީޖަނަލް ހޮސްޕިޓަލް


Kuriah dhiumah Labaan ah muhihmu furusatheh | Mihaaru\nގައުމީ ޓީމުގެ ފަރިތަކުރުންތަކުގެ ތެރެއިން ލަބާން.-- ފޮޓޯ: ހުސެއިން ވަހީދު/ މިހާރު\nކުރިއަށް ދިއުމަށް ލަބާނަށް މުހިއްމު ފުރުސަތެއް\n03 މާޗް 2019 - 11:52\nމި މަހު އޮންނަ އޭއެފްސީގެ 23 އަހަރުން ދަށުގެ ފުޓްބޯޅަ މުބާރާތުގެ ކޮލިފައިން ބުރުގައި ކުޅޭ ރާއްޖޭގެ ޒުވާން ގައުމީ ޓީމުގައި ސީނިއާ ކުޅުންތެރިން ހިމެނުމުގެ ފުރުސަތު ނެތް ނަމަވެސް ޒުވާން ގޯލްކީޕަރު ލަބާން ޝަރީފް ޓީމާ އެކު ފަރިތަކުރަމުން އަންނަނީ އޭނާ އަށް ކުރިއަށް ދިއުމަށް ފުރުސަތުތަކެއް ފަހިކޮށްދިނުމުގެ ގޮތުން ކަމަށް ގައުމީ ކޯޗު ޕީޓަ ސެގާޓް ބުނެފި އެވެ.\n2015 ވަނަ އަހަރުގެ މޭ 1 ވަނަ ދުވަހު މާލޭގައި ބޭއްވި މޭޑޭ މުޒާހަރާއެއްގެ ތެރެއިން ފުލަކަށް ހަމަލާދިންކަމުގެ ކުށް ސާބިތުވެ، ފަސް އަހަރު ޖަލު ހުކުމެއް ތަންފީޒުކުރަމުން ދަނިކޮށް ޕެރޯލްގެ ދަށުން އޭނާ މިނިވަންވީ މިދިޔަ މޭ މަހުގެ 20 ވަނަ ދުވަހު އެވެ. އޭގެ ފަހުން ޖޫން މަހު ގްރީން ސްޓްރީޓްސް އަށް ބަދަލުވެ، ލަބާން ދެއްކި މޮޅު ކުޅުމުގެ ސަބަބުން މިދިޔަ ނޮވެމްބަރު މަހު މެލޭޝިއާއާ ދެކޮޅަށް ކުޅޭ މެޗަށް ލަބާން ގެންދަން ސެގާޓް ބޭނުންވި އެވެ. އެކަމަކު އެ ގޮތަށް ނުވީ ލަބާން ޕެރޯލްގައި ހުރުމުންނެވެ.\nއެކަމަކު މިދިޔަ ނޮވެމްބަރު މަހުގެ ތެރޭގައި ލަބާން މިނިވަންވެފައިވާއިރު، އޭނާ އަންނަނީ ގަވައިދުން ޒުވާން ގައުމީ ޓީމުގެ ޕްރެކްޓިސްތަކުގައި ބައިވެރިވަމުންނެވެ. ލަބާނަށް 23 އަހަރު ފުރިފައިވާތީ މުބާރާތަށް އޭނާ ގެންދަން ނިންމީ 23 އަހަރުން މަތީގެ ތިން ކުޅުންތެރިންނަށް ދޭ ޖާގައިގެ ތެރެއިންނެވެ. އެކަމަކު ގަވަައިދުގައިވާ ގޮތުން ސީނިއާ ކުޅުންތެރިން ކޮލިފައިންގައި ނުޖެހޭކަން އެނގުމުން ވެސް ލަބާނަށް ފުރުސަތު ދޭން ނިންމީ ސަބަބެއް އޮތުމުންނެވެ.\n"އަހަރެން ކުރިން ވެސް ލަބާން ގެންދަން ބޭނުންވި. އޭނާ އަކީ ހުނަރުވެރި މޮޅު ކީޕަރެއް. އަހަރެމެންގެ މާ ގިނަ ކީޕަރުންނެއް ނެތް. އެހެންވެ އެބަޖެހޭ އަރަމުން އަންނަ ކީޕަރަކަށް ފުރުސަތުދޭން،" ސެގާޓް "މިހާރަ"ށް ބުންޏެވެ.\nއަންނަ އަހަރު ތައިލެންޑުގައި އޮންނަ އޭއެފްސީ 23 އަހަރުން ދަށުގެ މުބާރާތުގައި ރާއްޖެ ހިމެނޭ ކޮލިފައިން ބުރުގެ މެޗުތައް އޮންނާނީ މި މަހު 22 އިން ފެށިގެން 26 އަށެވެ. ސައޫދީ އަރަބިއާ އާއި ޔޫއޭއީ އަދި ލެބަނަންއާ ދެކޮޅަށް ކުޅޭ މެޗުތަކަށް ރާއްޖޭގެ ޓީމު ތައްޔާރުވުމަށް މިއަދު 27 ކުޅުންތެރިންނާ އެކު ފިލިޕީންސަށް ޓްރެއިނިން ކޭމްޕެއްގައި ފުރާނެ އެވެ.\nގައުމީ ޓީމުގެ ފަރިތަކުރުންތަކުގެ ތެރެއިން ސެގާޓް (ކ) އާއި ޓްރެއިނަރު ކްރުނިޗް. -- ފޮޓޯ: ހުސެއިން ވަހީދު/ މިހާރު\nމި ޓްރެއިނިން ކޭމްޕްގައި ވެސް ލަބާން ބައިވެރިކުރުމަށް ވަނީ ހަމަޖެހިފަ އެވެ. ކޮލިފައިންގައި ނުކުޅެވުނަސް ލަބާނަށް ފުރުސަތު ދޭން ނިންމި އެންމެ ބޮޑު ސަބަބަކީ އަންނަ ޖުލައި މަހު އޮތް އިންޑިއަަން އޯޝަން އައިލެންޑް ގޭމްސް (އައިއޯއައިޖީ)ގައި އޭނާ އަށް ފުރުސަތު ދިނުމުގެ ކުރިން ރަނގަޅު ޓްރެއިނިންތަކެއް ދިނުމުގެ ގޮތުންނެވެ.\nގައުމީ ޓީމު އެންމެ ފަހުން ކުޅުނު މެޗުގައި މެލޭޝިއާއާ ދެކޮޅަށް ގޯލު ބެލެހެއްޓީ މާޒިޔާގެ ޒުވާން ކީޕަރު ހުސެއިން ޝަރީފް (ހުސެން) އެވެ. މި ފަހަރު ކޮލިފައިންގައި ވެސް ރާއްޖޭގެ ގޯލު ބަލަހައްޓާނީ ހުސެން އެވެ. މި މުބާރާތުގެ އިތުރުން މި އަހަރު ގައުމީ ޒުވާން ޓީމަށް ދެން އޮތް މުބާރާތަކީ ސެޕްޓެމްބަރު މަހަށް ތާވަލުކޮށްފައިވާ ސައުތު އޭޝިއަން ގޭމްސް އެވެ. މި މުބާރާތުގައި ވެސް ލަބާނާއި ހުސެން އަށް ފުރުސަތު ދޭން ވަނީ ނިންމައިފަ އެވެ.\n"މި ފަހަރުގެ ކޮލިފައިންގައި މި ލިބެނީ މި ކުޅުންތެރިން ތަޖުރިބާކޮށްލަން ރަނގަޅު މެޗުތަކެއް. ހަގީގަތުގައި މީގެއިން ވަރަށް ގިނަ ކުޅުންތެރިން ކުރިއަށް ހުރި މުބާރާތްތަކަށް ދިއުމުގެ ކުރިން ގިނަ ކަންތައްތަކެއް ދަސްކުރާނެ،" ސެގާޓް ބުންޏެވެ.\nއިންޓަ ސްކޫލް މުބާރާތުން ވިދާލި ލަބާނަށް 2012 ވަނަ އަހަރު އޭނާގެ އުމުރުން 16 އަހަރުގައި ނިއު ރޭޑިއަންޓުގެ ސީނިއާ ޓީމުން ޖާގަ ލިބުނެވެ. އޭނާ ހައްޔަކުރީ އީގަލްސްގައި މޮޅު ކުޅުމެއް ދައްކަމުން ދިޔަ އަހަރެއްގަ އެވެ. ކުޅުމަށް އެނބުރި އައިސް ގްރީން ސްޓްރީޓްސްގައި އޭނާ ދައްކަމުން އަންނަ މޮޅު ކުޅުމަށް ގިނަ ބައެއް ތައުރީފުކުރިއިރު، އެ ޓީމުން ވަނީ އޭނާ އަށް ދިގު މުއްދަތުގެ އެއްބަސްވުމެއް ދީފަ އެވެ.\nއޭއެފްސީ ކޮލިފައިން ފުރަތަމަ މެޗުގައި މި މަހު 22 ވަނަ ދުވަހު ޒުވާން ގައުމީ ޓީމު ނުކުންނާނީ ސައުދީއާ ދެކޮޅަށެވެ. އެ އަށް ފަހު 24 ވަނަ ދުވަހު ޔޫއޭއީއާ ބައްދަލުކުރާނެ އެވެ. ފަހު މެޗުގައި ލެބަނަންއާ ދެކޮޅަށް ކުޅޭނީ މި މަހު 26 ގަ އެވެ.


Kal do baje - AO News\nމާދަމާ،މާދަހަ،މާދުމެއި،އައްލޭ،(ޓުމޯރޯ)، މިއީ ޖެހިގެން އަންނަ ދުވަހަށް ނިސްބަތްކޮށް ބޭނުންކުރާ ބަސްތަކެކެވެ. އެންމެންގެ ޝަކުވާއަކީ ޚިދުމަތްތައް ލަސްވުމެވެ. އެންމެ މަތީ ފަންތީން އެންމެ އާދައިގެ ފެންވަރުގައެވެ. ބަހުގެ އިތުބާރު ކެނޑެން ފެށުނީ މިހާ ހިސާބުންނެވެ. މީހުންގެ ” ކޫލް” ކަމުންނެވެ. ތިމާގެ އަނގައިން ބުނާބަހަކީ ކިހާ ވަރުގަދަ އެއްޗެއްކަން ނުވިސްނާތީއެވެ. ކަނޑިބަޑީގެ ހަނގުރާމައަށް ވުރެ ދުލުގެ ބާރު ގަދަކަން ނޭގޭތީއެވެ. އިނގިރޭސި ހަރުބަހެއްގައިވާ ފަދައިން “ވަޓު ގޯސް އެރައުންޑު ކަމްސް އެރައުންޑު”. ތިމާ މީހަކާއި ދޭތެރޭ ގޮތަކަށް ކަމެއް ކޮށްފިއްޔާ އޭގެ ނަތީޖާ ތިމާވެސް ތަހައްމަލު ކުރަން ޖެހިދާނެކަން ނުދަންނާތީއެވެ. އެހެން އިބާރާތަކުން ދަންނަވަންޏާ، ތިމާފޭއްސާ އިލޮށިގަނޑު ތިމާގެ ލޮލަށް ހެރިދާނެ ކަމަށް ނުވިސްނާތީއެވެ.\nބަހުގެ އިތުބާރު ނެތީ ވަކި މީހެއްގެއެއްނޫނެވެ. އެންމެންގެއެވެ. ކޮންމެ ކަމެއްވެސް އެމީހާއާއި ގުޅޭ ހިސާބުންނެވެ. އެމީހެއްގެ ފެންވަރުންނެވެ. އެމީހެއްގެ ޚިދުމަތް ދޭން ފަށާ ހިސާބުންނެވެ.\nއިންތިޚާބުގެ ފޯރިގަދަ ކެމްޕެއިންތަކެވެ. “ތިޔަ ބޭފުޅުން މާޔޫސްކޮށް ނުލާނަން، ކަރަންޓު ބިލު ކުޑަކޮށްދޭނަން، ވިހާކުދިންގެ ފޫޅުވެސް ވަޅުލައިދޭނަން، މުސާރަބޮޑުކޮށްދޭނަން”، ގޭގެ ފުރާޅު ޓިނު ބަދަލުކޮށްދޭނަން، ދެމަފިރިންނަށް ޑުބާއީ ދެކޮޅު ޓިކެޓުދޭނަން”، މިހެންގޮސް ކޮޅެއްނުލައެވެ. ގޯނިގޯނި ފުރޭހައި ވަޢުދުތައް ވެދެއެވެ.\nގައުމުގެ ތަރައްގީއެވެ. ކޮންމެވެސް ރަށެއްގެ މަގުގައި، ތާރު އެޅުމުގެ އެއްބަސް ވުމުގައި ސޮއިކޮށްފިއެވެ. އެހެން ރަށެއްގައި ސޯޝަލް ހައުސިންގެ ދަށުން 1000 ފުލެޓު އެޅުމަށް ކޮންމެވެސް ކުންފުންޏަކާއި ހަވާލުކޮށްފިއެވެ. ޖެހިގެން އޮތްރަށުގެ ނަރުދަމާ އާއި ފެނުގެ މައްސަލަ ހައްލު ކުރުމުގެ އެމްއޯއީގައި ސޮއިކުރުން މިރޭ އޮންނާނެއެވެ. ހައްތަހާވެސް އުފާވެރި ޚަބަރުތަކެވެ. އުންމީދީ ހުވަފެންތަކެވެ.\nވައުދުތަކެކެވެ. އިންޓަނެޓުގެ އަގުހެޔޮކޮށް ދޭނަމެވެ. އިންސާފު ހޯދައިދޭނަމެވެ. މަސައްކަތް ކުރާ ކޮންމެ މީހަކަށް ދިހަހާސް ރުފިޔާ ދޭނަމެވެ. މުވައްޒިފުންގެ މުސާރަ ބޮޑުކޮށް ދޭނަމެވެ. ބޭހަށް ސަލާން ޖަހާކަށް ނުޖެހޭނެއެވެ. އެއްރަށް އަނެއް ރަށާއި ގުޅުވައި ދޭނަމެވެ. އަބުރުވެރި ދިރިއުޅުމެއް އުޅެވޭނެއެވެ.\nވޯޓުނަގައިފިއެވެ. އޭނަހޮވިއްޖެއެވެ. ” އޭ! ކޮބާ؟ އަހަރެމެން ރަށުގެ ނަރުދަމާ ކޮންއިރުކުން….”. “އާނ! ތިކަން ފަށާނެ ވަރަށް އަވަހަށް…..”. “އެހެންތަ، ހާދަ ރަގަޅޭ ބޭފުޅާ”. “އަނހާ، އަހުމަދު، ރަށުގެ ފުލުޓުތައް ފަށާނީ ދެން ކޮންއިރަކުން؟”. ” ހާސްކަނޑާލާ މަމިގޮޑީގައި އިނިއްޔާ، އަންނައަހަރު ކަލޭމެން އެތަނަށް ވައްދާނަން”. ” ހަލޯ ޝަރީފު، އަހަރެން އަންހެނުން ގޮވައިގެން ފުރަން މިއުޅެނީ، އެއްކަލަ ޓިކެޓު ހަމަޖައްސައިދޭންވީނު”. ” އާނ، އެ އް ކަ ލަ ޓިކެޓު ދޯ؟ އަހަރެން އޮފީސް ދޮށަށް މާދަމާ ޖައްސާލަންވީނު!”.\nކެއްތެރިކަން ކޮޅުންލައިފިއެވެ. ސޯޝަލްމީޑިއާގެ ނުފޫޒު ގަދަވެއްޖެއެވެ. ސްޓޭޓަސްތަކުގައި ފާޑު ކިޔުން ގިނަވެއްޖެއެވެ. ވަޒީރުގެ ޚާއްސަ ބައްދަލުވުމެއް މިއަދު ދެގަޑި ބައިގައި ބާއްވަނީއެވެ. އެންމެން އިންތިޒާރު ކުރަން ފެށިއެވެ. ގަޑިޖެހިއްޖެއެވެ. ތަރުޖަމާނު، ޓުވީޓެއް ކުރެއްވިއެވެ. “ވަޒީރުގެ ބައްދަލުވުން މާދަމާއަށް ބަދަލުވެއްޖެއެވެ”.\nއަނެއްދުވަހެވެ. ބައްދަލުވުން ފެށުނެވެ. އިންޓަނެޓުގެ އަގަށް އައި ހެޔޮ ބަދަލުތައް އިއުލާނުކުރުން މާދަމާ އޮންނާނެއެވެ. އިންސާފުން ބޭރުން ނިމިފައި ހުރި އެކިއެކި މައްސަލަތަކުގައި އިންސާފު ލިބެންޖެހޭ ފަރާތްތަކުގެ ކަންކަން ގޮސްފައި އޮތް ހިސާބު މާދަމާ ނޫސްތަކާއި ހިއްސާކުރެވޭނެއެވެ. މަސައްކަތްތެރީންގެ އިނާޔަތް ނުދެވި ލަސްވަމުންދާތީ މަޢާފަށް އެދެމެވެ. އަންނަ ހަފުތާގައި އެއަދަދުތައް އިއުލާން ކުރުން އޮންނާނެއެވެ. ނޫސްވެރިއަކު ސުވާލުކުރިއެވެ. “ތި މަޝްރޫއުގެ ހުރިހާ ލިޔެކިޔުންތައް ވަނީ ނިމިފައި، އީއައިއޭ ހެދުމުގައި މައްސަލައެއް އުޅޭ ކަމަށް އީޕީއޭ(އެންވަޔަރަމެންޓަލް ޕްރޮޓެކްޝަން އެޖެންސީ) އިން ޝަކުވާކުރާތީ، މަޑުޖެހިފައި ވަނީ. ވަރަށް އަވަހަށް ފެށޭނެ”. ފެށިފައި ހުރި ހުރި އަދި ނިމިފައިހުރި ކަމަކާއި ދިމާވުންވާނީ، ކާޅަކުން ހުދުފަތެއް ފެނުންހާ ނާދިރު ކަމަކަށެވެ. ހައްތަހާވެސް އިވެނީ މާދަމާ ފެށޭނެ، އަންނަ ހަފުތާގައި ނިމޭނެ، މިއަންނަ އަހަރުވާނެ، މިފަދަ ޖަވާބުތަކެކެވެ. މިއަށް ކިޔާނީ އިނބިލީހުގެ ކައިވުންތޯއެވެ. ސަރުކާރުތަކުން ދެނީ އެއްޖަވާބެކެވެ.\nއަމިއްލަ ހާލަތެވެ. ފަހާތަނަށް ހެދުން ބަލައި ދިޔައިމެވެ. ” ހެދުން ނިމިއްޖެތަ؟، ” ދައްތާ، މާދަމާ އާދޭ، ކުޑަ ބިޒީހުރީމާ އަދި ނުނިމޭ. މާދަމާ ދާން ޖެހުނެވެ. ދަރިފުޅުގެ މުހިއްމު ފޯމެއްލާން އޮފީހަކަށް ވަނީމެވެ. “މީގައި ޖެހޭނެ، ސްޓޭމްޕެއް ޖަހަން”. “އެހެންތަ؟ ދެން ޖަހަންވީނު އަހަރެން ލާރި ދޭނަން”. ” ސްޓޭމްޕް ހުރީ ހުސްވެފަ، މާދަމާ އާދޭ”. މާދަމާ ދާންޖެހުނީއެވެ. ދުވަހަކުވެސް މިނޫންވަރެއް ނުވިއެވެ.ހިތަށް އަރަނީ، “ޕާސް ދޮންނަން މާދަން ޢާދޭ، ޕާރސް ދޮންނަން މާދަން ޢާދޭ” މިލަވައެވެ. މިބުނާ މާދަމާ އަންނާނެ ހެއްޔެވެ؟\nމިއީ ހަމަ ހާލަތެވެ. ތިމާއާއި ހަވާލުވެވުނު މަސައްކަތް، ދެފަރާތުން އެއްބަސްވެވުނު ދުވަހަށް ނިންމައި ދިނުމަކީ މުހިއްމު ކަމެއްކަމަށް އެކަކުވެސް ނުދެކެއެވެ.ކިތަންމެ ބޮޑު ތެދެއް ހެދިޔަސް މިހާރު ހީވަނީ އެއީ ދޮގެއްހެނެވެ. ބަހާއި އަމަލާ ދިމާނުވާ ތާނގައި، ދުލާއި ގަލަންވެސް ނުގުޅެނީއެވެ. ހިތާއި، ޖިސްމުވެސް ކުރަނީ ހަނގުރާމައެވެ. މުޅިންވެސް “ކަލްދޯބަޖޭ” އެވެ. “ކަލް ދޯބަޖޭ” އަކީ ހިންދީ ބަހެކެވެ. ހިންދީ ބަހުން އޭގެ މާނައަކީ މާދަމާ ދޭއްޖަހާއިރުއެވެ. މިބަސް ދިވެހީންގެ ތެރެއަށް މަޝްހޫރުވި ގޮތެއްކަމަށް ޝިހާބު ވިދާޅުވީ ވޯރާ ވިޔަފާރިވެރީން، ރާއްޖޭގައި އުޅުނު ދުވަސްވަރު ފަނޑީޔާރު ގެއަށް އެމީހުން ހުށައަޅާ އެކިމައްސަލަ ތަކުގައި، އެމީހުން ދިޔައިމަ، ފަނޑިޔާރު މަނިކުފާނު އަބަދުވެސް ވިދާޅުވަނީ “ކަލް ދޯ ބަޖޭ އާއޯ”، ކަމަށެވެ. ދެން މި ކަލް ދޯ ބަޖޭ އާއޯ، ނޫނީ މާދަމާ ދޭއްޖަހާއިރު އަންނަން މި ވިދާޅުވި ވިދާޅުވުން ދުވަހަކުވެސް ނިނުމެއްނުވާ ކަމަށެވެ. ކޮންމެ ދުވަހަކުވެސް ދިޔައިމަ ” ކަލް ދޯބަޖޭ”.މިހެން ވިދާޅުވާ ކަމަށެވެ. އޭގެ ފަހުން ނަތީޖާ ނުފެންނަ، އަބަދުވެސް ލަސްވަމުންދާ ކަންކަމަށް މިސާލުބަހެއްގެ ގޮތުގައި “ކަލް ދޯބަޖޭ” މިބަސް ބޭނުންކުރެއެވެ.